text:
ཕྱི་ལོ་ ༢༠༡༧ ཟླ་ ༡༢ ཚེས་ ༢༡ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བྱེས་ཀྱི་གདན་ས་ཆེན་པོ་སེ་ར་ཐེག་ཆེན་གླིང་སེར་སྨད་གྲྭ་ཚང་གི་་ར་གསར་པ་ལེགས་གྲུབ་ཀྱི་མཛད་སྒོར་དབུ་བཞུགས་དང་། རྟེན་འབྲེལ་བསྟོད་པའི་བཤད་ལུང་སྩལ་བ།
གཟའ་ཕུར་བུ།, ཟླ་བཅུ་གཉིས་པ 21, 2017
ཕྱི་ལོ་ ༢༠༡༧ ཟླ་ ༡༢ ཚེས་ ༢༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་ལྷོ་ཕྱོགས་སྦེལ་ཀོབ་བོད་མིའི་གཞིས་ཆགས་སུ་རྟེན་གཞི་བྱས་པའི་བྱེས་ཀྱི་གདན་ས་ཆེན་པོ་སེ་ར་ཐེག་ཆེན་གླིང་དུ་རྟ་མགྲིན་ཡང་གསང་གི་བཀའ་དབང་བཀའ་དྲིན་སྩལ་བ།
གཟའ་ལྷག་པ།, ཟླ་བཅུ་གཉིས་པ 20, 2017
ཕྱི་ལོ་ ༢༠༡༧ ཟླ་ ༡༡ ཚེས་ ༢ ཉིན་གྱི་སྔ་དྲོ་ཆུ་ཚོད་བརྒྱད་པ་ཡོལ་ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཕོ་བྲང་ཉེ་འཁྲིས་སུ་ཡོད་པའི་རྣམ་རྒྱལ་གྲྭ་ཚང་གི་སློབ་གཉེར་ཁང་གསར་པའི་རྟེན་དང་རྟེན་པ་ལེགས་པར་གྲུབ་པའི་མཛད་སྒོར་ཆིབས་བསྒྱུར་བསྐྱངས།
གཟའ་པ་སངས།, ཟླ་བཅུ་གཅིག་པ 3, 2017
ཕྱི་ལོ་ ༢༠༡༧ ཟླ་ ༡༠ ཚེས་ ༡༦ཉིན་༸གོང་ས་མཆོག་AyurGyan Nyasཐེབས་རྩ་ཁང་གིས་གདན་ཞུས་ལྟར་རྒྱ་གར་ཡུ་པི་མངའ་སྡེའི་མེ་རཌ་གྲོང་ཁྱེར་ནང་ཡོད་པའི་གཞུང་གི་སློབ་གྲྭ་ DAV ནང་ཆོས་ལུགས་དང་མ་འབྲེལ་བའི་སྤྱོད་བཟང་གི་སློབ་དེབ་དབུ་འབྱེད་ཀྱི་མཛད་སྒོར་ཆིབས་བསྒྱུར་དང་བཀའ་སློབ་སྩལ་
གཟའ་མིག་དམར།, ཟླ་བཅུ་བ 17, 2017
ཕྱི་ལོ་ ༢༠༡༧ ཟླ་ ༡༠ ཚེས་ ༦ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ་དབུ་མ་འཇུག་པའི་གསུང་ཆོས་ཉིན་བཞི་པའི་སྐུ་པར།
གཟའ་སྤེན་པ།, ཟླ་བཅུ་བ 7, 2017
ཕྱི་ལོ་ ༢༠༡༧ ཟླ་ ༡༠ ཚེས་ ༥ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ་དབུ་མ་འཇུག་པའི་གསུང་ཆོས་ཉིན་གསུམ་པའི་སྐུ་པར།
གཟའ་ཕུར་བུ།, ཟླ་བཅུ་བ 5, 2017
ཕྱི་ལོ་ ༢༠༡༧ ཟླ་ ༡༠ ཚེས་ ༤ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ་དབུ་མ་འཇུག་པའི་གསུང་ཆོས་ཉིན་གཉིས་པའི་སྐུ་པར།
གཟའ་ཕུར་བུ།, ཟླ་བཅུ་བ 5, 2017
ཕྱི་ལོ་ ༢༠༡༧ ཟླ་ ༡༠ ཚེས་ ༣ ཉིན་རྡ་རམ་ས་ལར་༸གོང་ས་་མཆོག་གིས་ཐའེ་ཝན་རྒྱལ་སྤྱིའི་བོད་བརྒྱུད་ནང་བསྟན་མཐུན་ཚོགས་ཀྱིས་གསོལ་འདེབས་ཞུས་དོན་ལྟར་སེར་སྐྱ་མི་མང་དྲུག་སྟོང་བརྒལ་བ་ལ་སློབ་དཔོན་ཟླ་བ་གྲགས་པས་མཛད་པའི་དབུ་མ་འཇུག་པའི་གསུང་ཆོས་དབུ་འཛུགས་ཉིན་དང་པོ།
གཟའ་ལྷག་པ།, ཟླ་བཅུ་བ 4, 2017
ཕྱི་ལོ་ ༢༠༡༧ ཟླ་ ༩ ཚེས་ ༥ ཉིན་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ་སྦིར་བོད་ཚོགས་བཙུགས་ནས་ལོ་ངོ་ ༥༠ འཁོར་བའི་དུས་དྲན་དུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་བཀའ་དྲིན་རྗེས་དྲན་ཆེད་བཀྲ་ཤིས་རྟགས་བརྒྱད་ཀྱི་གཟེངས་རྟགས་འབུལ་བཞེས་བསྐྱངས་ཡོད་པ་རེད།
གཟའ་པ་སངས།, ཟླ་དགུ་བ 8, 2017
ཕྱི་ལོ་ ༢༠༡༧ ཟླ་ ༩ ཚེས་ ༡ ཉིན་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ་ཨེ་ཤ་ཡའི་རྒྱལ་ཁབ་ཁག་ནས་ཕེབས་པའི་དད་ལྡན་ཆོས་ཞུ་བརག་སུང་ཆོས་ཉིན་ཐ་མར་སེམས་བསྐྱེད་ཀྱི་སྡོམ་པ་འབོག་ཆོག་སྩལ་བ།
གཟའ་མིག་དམར།, ཟླ་དགུ་བ 5, 2017
ཕྱི་ལོ་ ༢༠༡༧ ཟླ་ ༨ ཚེས་ ༣༡ ཉིན་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ་ཨེ་ཤ་ཡའི་རྒྱལ་ཁབ་ཁག་ནས་ཕེབས་པའི་དད་ལྡན་ཆོས་ཞུ་བར་སློབ་དཔོན་སངས་རྒྱས་བསྐྱངས་ཀྱིས་མཛད་པའི་དབུ་མ་རྩ་བ་ཤེས་རབ་ཀྱི་འགྲེལ་བ་བུདྡྷ་པཱ་ལི་ཏའི་གསུང་ཆོས་ཉིན་གསུམ་པ།
གཟའ་མིག་དམར།, ཟླ་དགུ་བ 5, 2017
ཕྱི་ལོ་ ༢༠༡༧ ཟླ་ ༨ ཚེས་ ༣༠ ཉིན་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་དུ་ཨེ་ཤ་ཡའི་རྒྱལ་ཁབ་ཁག་ནས་ཕེབས་པའི་དད་ལྡན་ཆོས་ཞུ་བར་སློབ་དཔོན་སངས་རྒྱས་བསྐྱངས་ཀྱིས་མཛད་པའི་དབུ་མ་རྩ་བ་ཤེས་རབ་ཀྱི་འགྲེལ་བ་བུདྡྷ་པཱ་ལི་ཏའི་གསུང་ཆོས་ཉིན་གཉིས་པ།
གཟའ་མིག་དམར།, ཟླ་དགུ་བ 5, 2017


c: text/html

text:
ཁྱིམ་ཚང་གཉིས་གྲོས་འཆམ་ཚར་ནས། ཕན་ཚུན་བར་འགྱུར་བ་མི་འགྲོ་བའི་ཆེད་དུ། བུའི་ནང་ནས་འགྲོ་སོང་བཏང་སྟེ་བུ་མོའི་ནང་ལ་སློང་ཆང་ཞིག་གཏོང་སྲོལ་ཡོད། དེའི་སྐབ་བུ་མོའི་ཨ་མ་ལ་ནུ་རིན་དང་། གཞན་རྣམས་ལ་གོས་སོགས་ཅ་དངོས་སྤྲོད་པ་དང་གཉེན་ཡིག་གམ། གཉེན་གན་བཟོ་སྲོལ་ཡོད། དེ་ནས་ཚེས་བཟང་ཞིག་ལ་ལནའ་མ་སྐྱེལ་བསུ་བྱེད། མནའ་མ་ལ་མདའ་དར་བཙུགས་པ་དང་བསུ་ཆང་སྟེར། སྒོ་ལ་འཛུལ་པ། བྲོ་འཆམ་གཉེན་འཕྲད་བྱེད་པ་སོགས་རྟེན་འབྲེལ་མང་པོ་སྒྲིག་རྒྱུ་ཡོད་པའི་སྐོར་སུངས་ཡོད།
འཆད་ཁྲིད་གནང་མཁན་རྡོ་དགོན་གསང་བདག་རྡོ་རྗེ་ལགས་ཀྱི་ངོ་སྤྲོད་མདོར་བསྡུས།
རྡོ་དགོན་གསང་བདག་རྡོ་རྗེ་ལགས་ནི་1945ལོར་འཁྲུངས། བོད་ལྗོངས་སློབ་གྲྭ་ཆེ་མོའི་རིག་གཞུང་སློབ་གླིང་གི་དགེ་རྒན་ཆེ་མོ་བ་དང་། ཞིབ་འཇུག་སློབ་མའི་སློབ་དཔོན། རིག་གཞུང་སློབ་གླིང་གི་བོད་སྐད་ཡིག་རྩོམ་རིག་གི་རྒྱལ་ཁབ་རིམ་པའི་སློབ་གསོའི་རུ་ཁག་གི་སྣེ་ཁྲིད་པ། བོད་ལྗོངས་རིག་རྩལ་ལྷན་ཚོགས་ཀྱི་གདན་ཞུས་ཞིབ་འཇུག་པ། བོད་རང་སྐྱོང་ལྗོངས་སློབ་གསོ་ཞིབ་བཤེར་ཨུ་ཡོན། ཀྲུང་གོ་རྩོམ་པ་པོ་མཐུན་ཚོགས་བོད་ལྗོངས་ཡན་ལག་མཐུན་ཚོགས་ཀྱི་ཚོགས་མི་བཅས་ཡིན་ལ། 2006ལོར་རྒྱལ་ཁབ་སློབ་གསོ་པུའུ་ནས་རྒྱལ་ཁབ་དང་ཞིང་ཆེན་རིམ་པའི་གྲགས་ཅན་དགེ་རྒན་གྱི་མིང་གནས་བསྩལ་བ་སོགས་རྒྱལ་ཁབ་དང་ཞིང་ཆེན་རིམ་པའི་གཟིགས་བཟོས་ཀྱང་མི་ཉུང་བ་ཞིག་ཐོབ་ཡོད། མི་ལོ་ལྔ་བཅུ་ཙམ་གྱི་རིང་སློབ་གསོའི་བྱ་གཞག་ཁོ་ནའི་ཐོག་ལྷག་བསམ་རྣམ་དག་གི་ཐོག་ནས་འབད་པ་ལྷོད་མེད་ཀྱིས་སློབ་མ་མང་པོ་ཞིག་གསོ་སྐྱོང་གནང་ཡོད་ཅིང་། སློབ་མ་དེ་དག་ཀྱང་རང་རང་གི་ལས་གནས་ཐོག་གཙོ་ཤུགས་ཀྱི་ནུས་པ་འདོན་བཞིན་ཡོད་ལ་སློབ་མ་མི་ཉུང་བ་ཞིག་ལ་མཐོ་རིམ་ཆེད་ལས་ཀྱི་གོ་མིང་ཡང་ཐོབ་ཡོད། སློབ་ཁྲིད་ཀྱི་ཞར་ཞོར་དུ་ཞིབ་འཇུག་གི་ལས་ཀ་རྒྱུན་འཁྱོངས་མཛད་ནས་སྙན་ངག་གི་སློབ་དེབ《མིག་ཡིད་རྣ་བའི་དགའ་སྟོན》དང་།《བོད་ཀྱི་སྤྱི་སྐད་སློབ་དེབ》 བོད་རྒྱ་དབྱིན་གསུམ་ཤན་སྦྱར་གྱི《ཞེ་སའི་ལག་དེབ་བློ་གསར་དགའ་སྟོན》 《བོད་ཀྱི་ཡུལ་སྲོལ་རྣམ་བཤད》བཅས་དང་། 《བྱིས་སྒྲུང་གྲགས་ཅན་ལྔ》ཞེས་པའི་བསྒྱུར་རྩོམ་ཞིག་བཅས་བརྩམས་དེབ་ཁག་ཅིག་དཔེ་སྐྲུན་གནང་ཡོད་པ་དང་། དཔྱད་རྩོམ་ཡང་མི་ཉུང་བ་ཞིག་བརྩམས་སྤེལ་གནང་ཡོད་ལ། བཅད་ལྷུག་སྤེལ་གསུམ་གྱི་སྒྱུ་རྩལ་གྱི་བརྩམ་བྱ་ཡང་མང་པོ་ཞིག་རྩོམ་སྤེལ་མཛད་དེ་དུས་དེབ་ཁག་ནང་འཁོད་པ་རྣམས་ལ་རྒྱ་ཆེའི་ཀློག་པ་པོའི་དགའ་བསུ་ཆེན་པོ་ཐོབ་ཡོད་པ་རེད།
རྩོམ་སྒྲིག་པ། མཁའ་འགྲོ་ཚེ་བརྟན།

robotstxt: allowed

filter: keep


text:
གླེང་གཞི།
དེང་རབས་བོད་ཀྱི་རྩོམ་རིག་སྤྱིའི་གནས་སྟངས་ལ་གཞིགས་ན། དེང་གི་དུས་སུ་ང་ཚོ་བོད་ཀྱི་རྩོམ་རིག་ལ་རྩོམ་ལུས་ཀྱི་དབྱེ་བ་ཕྱེ་སྟེ། རྩོམ་ལུས་སོ་སོའི་རྩོམ་འབྲིའི་ཤེས་བྱ་རྣམས་དཔྱད་པ་དང་ཕྱོགས་བསྡོམས་བྱ་རྒྱུ་ནི་ལོ་རྒྱུས་ཀྱིས་བཞག་པའི་ལས་འགན་གཡོལ་ཐབས་མེད་པ་ཞིག་ཡིན་ལ། བོད་ཀྱི་རྩོམ་རིག་སྤྱིར་ཕྱོགས་ཡོངས་ནས་ཞིབ་འཇུག་བྱེད་པའི་དགོས་མཁོ་ཡང་ཡིན་ཞིང་། དེང་རབས་རྩོམ་རིག་སྔར་བས་དར་རྒྱས་ཕུན་སུམ་ཚོགས་པ་ཡོང་བར་བྱེད་པའི་དགོས་མཁོ་ཡང་ཡིན། འོ་ན་བོད་ཀྱི་རྩོམ་རིག་དང་མཐུན་པའི་རྩོམ་ལུས་ཀྱི་དབྱེ་བ་ཅི་འདྲ་ཞིག་འབྱེད་དགོས་སམ་ཞེ་ན། གནད་དོན་དེའི་སྐོར་རང་རང་གི་འདོད་པ་དང་མཐུན་པའི་བསམ་ཚུལ་སྣ་ཚོགས་ཡོད་སྲིད་ནའང་། རྩོམ་རིག་གི་ལག་ལེན་དང་མཐུན་པའི་རྩོམ་ལུས་ཀྱི་དབྱེ་བ་འབྱེད་རྒྱུ་ནི་གལ་ཆེ་བར་སྣང་། རྩོམ་རིག་ལ་རྩོམ་ལུས་ཀྱི་དབྱེ་བ་འབྱེད་པ་ནི། རྩོམ་རིག་གི་རིགས་པའི་གཞུང་ལུགས་འཛུགས་སྐྲུན་དང་འཐུས་སྒོ་ཚང་དུ་གཏོང་བར་འབྲེལ་བ་ཡོད་ལ། རྩོམ་རིག་གི་ལག་ལེན་དངོས་དང་འབྲེལ་བའི་གནད་དོན་ཞིག་ཀྱང་ཡིན། གནད་དོན་དེ་དག་ལ་ཚན་རིག་དང་མཐུན་པའི་དཔྱད་པ་གཏོང་བ་ལ། སྐྱེས་སྦྱངས་ཀྱི་ཤེས་རབ་དམན་པའི་ལས་དང་པོ་བ་ཕྲན་ལྟ་བུས་དགག་སྒྲུབ་ཀྱི་ཁུར་ལེན་པའི་འོས་སུ་མི་ཆེ་རུང་། དེང་རབས་བོད་ཀྱི་རྩོམ་རིག་གི་རྩོམ་ལུས་དབྱེ་བར་ཞིབ་འཇུག་བྱེད་པའི་ལས་དོན་གཏིང་ཟབ་དང་སྒོ་ཀུན་ནས་སྤེལ་རྒྱུར་ནུས་པ་ཐོན་རེའི་ལྷག་བསམ་ཀུན་ནས་བསླངས་ཏེ། རང་གི་མྱོང་ཚོར་རམ་ལྟ་ཚུལ་ཞིག་ཀུན་གྱི་སྤྱན་སྔར་བསྟར་འདོད་པ་ནི་གཤམ་དུ་གསལ།
དང་པོ། རྩོམ་ལུས་ཀྱི་ངོ་བོ།
རྩོམ་ལུས་ཞེས་པ་ནི་དཔེའི་སྒོ་ནས་བཏགས་ཤིང་སྐད་ཆའི་སྒྱུ་རྩལ་གྱི་ཉམས་ཚུལ་སྣ་ཚོགས་ལ་བརྟེན་ནས་བྱུང་བའི་བརྗོད་བྱའི་རྟེན་གཞི་ཕྱིའི་རྣམ་པ་ཅན་ལ་ཟེར་ཏེ། དེ་ཡང《ཚིག་རྒྱན་རིག་པའི་སྒོ་འབྱེད》དུ“ལུས་ནི་བརྗོད་པར་འདོད་པ་ཡི། དོན་གྱི་རྣམ་བཅད་ཚིག་གི་ཕྲེང་། དེ་ཡང་ཚིག་བཅད་ལྷུག་པ་དང་། སྤེལ་མ་རྣམ་གསུམ་ཉིད་དུ་གནས”ཞེས་སྙན་ངག་གི་ལུས་ནི་སྨྲ་བ་པོའི་བརྗོད་འདོད་ཀྱི་དངོས་པོ་གང་དང་གང་ཡིན་པ་དེ་རྗོད་བྱེད་ཚིག་གི་ཕྲེང་བར་སྤེལ་བའི་ཚིག་སྦྱོར་ཡིན་ཏེ། དེ་ཡང་ཚིག་སྦྱོར་གྱི་རྣམ་པའི་སྒོ་ནས་ཕྱེ་ན། རྐང་པར་བཅད་པའི་ཚིགས་བཅད་དང་རྐང་པར་མ་བཅད་པའི་ཚིག་ལྷུག་བཅད་ལྷུག་འདྲེས་མའི་སྤེལ་མ་བཅས། རྣམ་པ་གསུམ་ཉིད་དུ་གནས་སོ་ཞེས་བཀྲལ་ཡོད་པའང་རྩོམ་ལུས་ཀྱི་དབྱེ་བ་ཙམ་ལ་ཁྱབ་མཉམ་དུ་སོང་བ་ལས་བྱེ་བྲག་རྩོམ་རིག་གི་རྩོམ་ལུས་གནད་དོན་དཔྱིས་ཕྱིན་པའམ་དམིགས་སུ་བཀར་ནས་བསྟན་པ་ཞིག་མིན། དེང་གི་རྩོམ་རིག་གཞུང་ལྟར་ན་རྩོམ་རིག་གི་ལུས་ཞེས་པ་བརྩམས་ཆོས་ཀྱི་རྗོད་བྱེད་སྦྱོར་ལུགས་སྡེབ་སྟངས་དང་། རྩོམ་ཁོག་སྒྲིག་བཀོད། མཚོན་སྟངས་སྤེལ་ལུགས་ལྟ་བུ་ཕྱིའི་རྣམ་པ་གྲུབ་བྱེད་ཀྱི་རྒྱུ་ཁོ་ན་མིན་པར་བརྩམས་ཆོས་སྤྱིའི་ནང་དོན་དང་རྣམ་པ་གཉིས་ཀའི་ཆར་འབྲེལ་བ་དམ་པོ་ཡོད་ཅིང་། ཕྱིའི་རྣམ་པའི་གྲུབ་ཆའང་རྩོམ་རིག་འཕེལ་རྒྱས་ཀྱི་བྱ་རིམ་ནང་རྩོམ་པ་པོས་གསར་སྐྲུན་དང་བསྡུ་ལེན་བགྱིས་པ་ལས་བྱུང་བའི་མཛེས་དཔྱོད་ཚད་མཐུན་པ་ཞིག་ཡིན་ཞིང་། མཛེས་དཔྱོད་ཀྱི་ཚད་གཞི་མི་འདྲ་བའི་དབང་གིས་རྩོམ་ལུས་རེ་རེའི་ཁྱད་ཆོས་དང་རེ་བའང་འདྲ་ཡི་མེད།
གཉིས་པ། བོད་ཀྱི་རྩོམ་ལུས་དབྱེ་བ།
རྩོམ་རིག་གི་ལུས་ལ་རིགས་དང་དབྱེ་བ་སྣ་ཚོགས་ཤིང་རྣམ་པའང་མི་འདྲ་བ་མང་པོ་ཡོད། རྒྱལ་ཁབ་ཕྱི་ནང་གི་གཞུང་ལུགས་པ་མང་པོས་དེའི་འཕེལ་རྒྱས་ཀྱི་ཆོས་ཉིད་སོགས་རྟོགས་པའི་ཆེད་དུ། རྩོམ་ལུས་ཀྱི་དབྱེ་བ་འདི་རྩོམ་རིག་གཞུང་ལུགས་ལ་ཞིབ་འཇུག་བྱེད་པའི་སྒོ་ཞིག་དང་གནད་འཛིན་ས་ཞིག་ཏུ་བརྩིས་ནས་དབྱེ་བ་སྣ་ཚོགས་ཕྱེ་ཡོད། འོན་ཀྱང་རྣམ་པར་དབྱེ་བའི་ཚད་གཞི་དང་བྱེད་ཐབས་མི་འདྲ་བའི་དབང་གིས་དབྱེ་ཚུལ་འདྲ་ཡི་མེད་ལ་སྦྱར་བའི་བརྡ་ཡང་འདྲ་ཡི་མེད། དེས་ན། ང་ཚོས་གནད་ཟིན་ཅིང་རིན་ཐང་ཆེ་བའི་དཔྱད་གཞིའི་ཡིག་ཆ་རྣམས་ལ་ཞིབ་བསྡུར་འགལ་འཛོལ་བྲལ་བ་དང་རྩོམ་རིག་གི་རབ་དབྱེ་ཚན་རིག་དང་མཐུན་པ་ཞིག་བྱེད་རྒྱུའང་གལ་ཆེའོ།
གཅིག སྔར་བྱུང་རྩོམ་རིག་གི་རྩོམ་ལུས་དབྱེ་ཚུལ།
གནའ་རབས་རྩོམ་རིག་སྤྱིའི་གནས་སྟངས་ལ་བསམ་གཞིག་བགྱི་སྐབས་རང་ཚུགས་ཐུབ་པའི་རྩོམ་ལུས་མི་ཉུང་ཙམ་རང་ཤུགས་སུ་གྲུབ་ཡོད། སྙན་རྩོམ་དང་། སྒྲུང་གཏམ། ལོ་རྒྱུས་རྟོགས་བརྗོད་རྩོམ་རིག་གསུམ་ནི་གནའ་རབས་རྩོམ་ལུས་ཆེ་བ་ཁག་གསུམ་ཡིན་པ་དང་། དེ་དག་སོ་སོར་ཡང་རྩོམ་ཚུལ་མི་འདྲ་བར་བརྟེན་ནས་ནང་གསེས་མང་དུ་ཕྱེ་ཡོད་དེ། སྙན་རྩོམ་ལ་གླུ་ཚིག་དང་། ལེགས་བཤད། གབ་ཚིག གཏམ་དཔེ། མོ་ཚིག་བཅས་ཀྱི་དབྱེ་བ་ཕྱེ་ཆོག་པ་ལྟ་བུ་ཡིན། དེ་ལྟར་གནའ་རབས་སུ་ལག་ལེན་གྱི་དར་རྒུད་ལ་གཞིགས་ནས། རྩོམ་ལུས་མི་ཉུང་ཙམ་གྲུབ་ཡོད་ནའང་རིགས་པའི་གཞུང་ལུགས་ཐོག་ནས་མཐའ་དཔྱོད་ཀྱི་དབྱེ་བ་ངེས་སྲོལ་ལྡན་པ་ཞིག་ཆགས་མེད་པའང་དོན་དངོས་ཡིན། དུས་རབས་བཅུ་གསུམ་པར་རྒྱ་གར་གྱི《སྙན་ངག་མེ་ལོང》བོད་དུ་བསྒྱུར་བ་དང་སྙན་གཞུང་དེ་ནི་བོད་ཀྱི་རྩོམ་རིག་ལག་ལེན་དང་འཚམས་ཤིང་མཐུན་པའི་དབང་གིས་བོད་ས་མཐོར་ཡུན་རིང་མི་འགོར་བར་རྐང་པ་ཚུགས་ཐུབ་པ་བྱུང་བ་དང་། དེ་སྔོན་བོད་ལ་ཅུང་ཆ་ཚང་བའི་རྩོམ་གཞུང་ཞིག་མེད་པའི་སྟོང་ཆ་བསྐངས་ཡོད་པ་མ་ཟད། བོད་ཀྱི་རྩོམ་རིག་ལག་ལེན་གྱི་མཛུབ་ཁྲིད་བྱེད་པོར་གྱུར་པ་རེད། སྙན་གཞུང་དེའི་ནང་བསྟན་པའི་རྒྱ་གར་གནའ་བོའི་རྩོམ་རིག་ལག་ལེན་དང་མཐུན་པའི་རྩོམ་ལུས་ཚིགས་བཅད་དང་། ཚིག་ལྷུག་བཅད་ལྷུག་སྤེལ་མ་གསུམ་བོད་ཀྱི་རྩོམ་ལུས་དབྱེ་བའི་ཚད་གཞིར་ཡང་གྱུར་ཡོད་པ་རེད།
བར་དུས་དང་ཉེ་རབས་ཀྱི་དུས་སྐབས་སུ་གནའ་རབས་ཀྱི་རྩོམ་སྲོལ་མང་པོ་རྒྱུན་འཛིན་ཐོག་དུས་རབས་སོ་སོའི་དགོས་མཁོ་དང་འཚམས་པའི་རྩོམ་རིག་གི་རྣམ་པ་མི་ཉུང་ཙམ་བྱུང་ཞིང་། རང་ཚུགས་ཐུབ་པའི་རྩོམ་ལུས་གསར་པའང་མང་པོ་ཐོན་ཡོད། དཔེར་ན། མགུར་དང་ལེགས་བཤད་བཅས་པའི་རྩོམ་ལུས་རྣམས་སིལ་བའི་དུས་རྩོམ་ལུས་ཀྱི་རྣམ་པ་སོ་སོར་རྦད་དེ་གྲུབ། དེ་བཞིན་དུས་སྐབས་དེར་མི་སྣའི་རྟོགས་བརྗོད་དང་། འཁྲབ་གཞུང་རྩོམ་རིག་འཕྲིན་རྩོམ། བརྩམས་སྒྲུང་བཅས་པའི་རྩོམ་ལུས་གསར་པའང་མི་ཉུང་བ་ཙམ་ཐོན་པ་མ་ཟད། འགའ་ཞིག་རང་ཚུགས་ཐུབ་པའི་རྩོམ་ལུས་ཀྱི་རྣམ་པ་གྱུར་ཡོད་པ་རེད། དེས་ན་བོད་ཀྱི་རྩོམ་རིག་གི་ངོས་ནས་བཤད་ན། མེ་ལོང་ལས་རྩོམ་ལུས་ཀྱི་རིགས་དབྱེ་སྲོལ་བྱུང་བ་དང་དོན་དངོས་རྩོམ་རིག་ལག་ལེན་ནང་དུའང་རྩོམ་ལུས་མང་རབས་ཤིག་རང་ཤུགས་སུ་གྲུབ་ཡོད་པར་ཚིག་ཐག་བཅད་ནས་བཤད་ཆོག
སྔར་བྱུང་བོད་ཀྱི་རྩོམ་རིག་གི་རྩོམ་ལུས་དབྱེ་སྲོལ་ནི། རྒྱ་གར་ནས་ཚུར་བླངས་པ་ཡིན་མོད། འོན་ཀྱང་དབྱེ་སྲོལ་ཞིག་ཡིན་པ་རྒྱ་གར་ཙམ་མ་ཟད། རྒྱ་རིགས་ཀྱི་རྩོམ་རིག་ལོ་རྒྱུས་ཀྱིས་ཀྱང་བདེན་དཔང་བྱེད་ཐུབ། གནའ་བོའི་རྩོམ་རིག་གི་རྩོམ་ལུས་དབྱེ་སྲོལ་དེ་ཉེ་རབས་བོད་ཀྱི་རྩོམ་རིག་ལ་བཀོལ་བ་འཚམས་ནའང་། དེང་གི་དུས་སུ་སྐྱེ་བོ་མི་ཉུང་བ་ཞིག་གི་བློ་ངོར་བོད་ཀྱི་རྩོམ་རིག་ལ་རྩོམ་ལུས་ཀྱི་སྒོ་ནས་དབྱེ་བ་དེ་གསུམ་རང་ལས་འབྱེད་མི་དགོས་པ་ལྟ་བུའི་ལོག་རྟོག་འཛིན་གྱི་ཡོད། དེ་ནི་དེང་རབས་རྩོམ་རིག་ལག་ལེན་སྒོ་ཀུན་ནས་འཕེལ་རྒྱས་སོང་བའི་དོན་དངོས་དང་མི་འཚམས་ཤིང་། རྩོམ་རིག་གསར་རྩོམ་གྱི་དགོས་མཁོ་དང་དེ་བས་མི་མཐུན་པས། དཔྱད་པ་དོན་མཐུན་ཞིག་བྱེད་རིགས། རྩོམ་ལུས་ལ་བཅད་ལྷུག་སྤེལ་མ་ཞེས་ཚིག་རྐང་གི་རྐང་པ་བཅད་མི་བཅད་ཁོ་ནའི་ཐོག་ནས་གསུམ་དུ་དབྱེ་བའི་སྲོལ་དེ་གནའ་རབས་ཀྱི་དབྱེ་སྲོལ་ཡིན་པས། དེ་དེང་གི་རྩོམ་རིག་ལ་སྦྱར་ན། བོད་ཀྱི་རྩོམ་རིག་སྐྱོན་བྲལ་ངང་འཕེལ་རྒྱས་འགྲོ་བར་མི་ཕན། སྤྱིར་རྩོམ་རིག་གི་རིགས་གང་འདྲ་ཞིག་ཡིན་ནའང་དེའི་ཁོངས་སུ་བསྡུ་ཐུབ་པ་ལྟར་སྣང་། ཡིན་ནའང་དེ་ཚིག་སྦྱོར་ཁོ་ནའི་ཆ་ནས་རྩོམ་ལུས་དབྱེ་བ་ཕྱེ་པས་རྩོམ་རིག་དང་རྩོམ་རིག་མ་ཡིན་པའི་བར་གྱི་རྩ་དོན་འཛིན་མ་ཐུབ་པར་རྩོམ་རིག་ཡིན་པའི་རིགས་མང་པོ་ཞིག་དེའི་ཁོངས་སུ་སོང་ནས་ཁྱབ་ཆེ་བའི་སྐྱོན་ཡོད། བཅད་ལྷུག་སྤེལ་མའི་ལོ་རྒྱུས་དང་། ཆབ་སྲིད་ཀྱི་རིགས་ལའང་ཡོད་པ་དང་། སུམ་རྟགས་ཀྱི་རྩ་བ་ལྟ་བུ་ཚིགས་བཅད་ཡིན་ནའང་རྩོམ་རིག་གི་བརྩམས་ཆོས་མིན་པའི་ཕྱིར། དེར་བརྟེན་ང་ཚོས་སྲོལ་རྒྱུན་རྩོམ་ལུས་དབྱེ་སྲོལ་གྱི་སྐྱོན་ཆ་རྣམས་མཐོང་བ་བྱས་ནས་དེའི་རྨང་གཞིའི་ཐོག་དེ་དེང་གི་རྩོམ་རིག་ལག་ལེན་དང་མཐུན་པའི་རྩོམ་ལུས་དབྱེ་སྲོལ་ཞིག་བྱ་དགོས།
གཉིས། དེང་རབས་རྩོམ་རིག་གི་རྩོམ་ལུས་དབྱེ་ཚུལ།
དེང་དང་འཚམས་པའི་རྩོམ་ལུས་ཀྱི་དབྱེ་བ་འབྱེད་པར་འཇུག་སྐབས་རྩོམ་ལུས་སྐོར་གྱི་འབྲེལ་ཡོད་ཤེས་བྱ་ཡོད་པ་ཙམ་དང་། སྔར་བྱུང་བོད་ཀྱི་རྩོམ་ལུས་དབྱེ་སྲོལ་སྐོར་ཞིབ་འཇུག་བྱས་པ་ཙམ་གྱི་མི་ཆོག་པར། ད་དུང་བོད་ཀྱི་རྩོམ་རིག་ལག་ལེན་གྱི་གནས་སྟངས་ཅི་འདྲ་ཞིག་ཡིན་པ་ཡང་དབྱེ་ཞིབ་རགས་ཙམ་བྱེད་དགོས། དོན་དུའང་བོད་ཀྱི་དེང་རབས་རྩོམ་རིག་གིས་སྔར་གྱི་རྩོམ་སྲོལ་བཟང་པོ་རྣམས་རྒྱུན་འཛིན་གང་ལེགས་བྱས་ཐོག་མི་རིགས་གཞན་དང་སྐད་རིགས་གཞན་གྱི་རྩོམ་རིག་གསར་རྩོམ་གྱི་ལེགས་ཆ་རྣམས་ཀྱང་ལེན་གང་ཐུབ་བྱས་པས། བོད་ཀྱི་རྩོམ་རིག་ལོ་རྒྱུས་ཐོག་སྔ་ན་མེད་པའི་གྲུབ་འབྲས་ཐོབ་བཞིན་ཡོད་པ་དང་། རྩོམ་རིག་གསར་རྩོམ་དེ་རྣམ་པ་མང་པོའི་རང་བཞིན་དུ་འཕེལ་རྒྱས་སོང་སྟེ་རྩོམ་ལུས་གསར་པའི་དཔྱིད་དཔལ་བཞད་བཞིན་ཡོད།
བོད་རང་ལ་དེ་སྔ་རྩོམ་རིག་སྤྱི་ལ་བཀོལ་རུང་བའི་དབྱེ་བ་འབྱེད་ཚུལ་ཞིག་མེད་མོད། འོན་ཀྱང་རྩོམ་ལུས་ཀྱི་དོན་སྤྱི་ཙམ་ཞིག་དང་། སྙན་ངག་གི་ལུས་ལ་དབྱེ་བ་འབྱེད་ཚུལ་ཞིག《སྙན་ངག་མེ་ལོང》བོད་དུ་བསྒྱུར་བ་ནས་བྱུང་ཡོད། དེ་ལྟ་བུའི་དབྱེ་བའང་སྙན་ངག་གཙོ་བོར་བཟུང་ནས་རྗོད་བྱེད་ཀྱི་ཕྲེང་བ་ཙམ་ལ་རྐང་པ་བཅད་མ་བཅད་ཀྱི་ཁྱད་པར་དང་། འཇམ་ཁ་དང་སྣར་ཐང་པ། རོང་བ་དང་དཔའ་བོ་གཙུག་ལག་ཕྲེང་བ་སོགས་ཀྱིས་གཏམ་རྒྱུད་དང་སྡེ་བཞི་སོགས་ཀྱང་སྙན་ངག་གི་ལུས་སུ་འཆད་ཅིང་། ལ་ལ་དོན་གྱི་ལུས་དང་ཚིག་གི་ལུས་ཞེས་འགྲེལ་ཡོད་པ་ནི་ཚིག་དོན་གཉིས་ཀའི་ཆ་ནས་རྩོམ་ལུས་ལ་དཔྱད་པའི་མགོ་འབུས་ཙམ་དུ་སྣང་ནའང་། རྒྱལ་དབང་ལྔ་པས། “འཁྱོག་པར་འགྲེལ་བ”ཞེས་བཞེད་མཐུན་དུ་མ་སོང་བས་བཀག གཞན་ཡང་གནའ་རབས་ཀྱི་རྩོམ་རིག་དང་། ལོ་རྒྱུས། མཚན་ཉིད་རིག་གནས་ཁྱད་པར་ཆེ་བ་རྣམས་ཀྱི་དབྱེ་བ་གསལ་པོ་ཕྱེ་མེད་ལ། རྩོམ་རིག་དངོས་དང་ལྟར་སྣང་གི་ཁྱད་པར་རམ་དབྱེ་མཚམས་ཀྱང་བསྣོལ་ཅིང་འཛོལ་ཡོད་པས་ན། བོད་ཀྱི་རྩོམ་རིག་གི་ཁྱབ་ཁོངས་སྤྱི་ལ་ཁྱབ་ཅིང་ཡང་དག་པའི་རབ་དབྱེ་ཞིག་འབྱུང་རྒྱུའང་ཆེས་ཤིན་ཏུ་དཀའ་བའི་གནས་ཤིག་གོ གནའ་ནས་བཟུང་རིག་པའི་གནས་རྣམས་དར་ཞིང་རྒྱས་པའི་ནང་སར་ཡང་རྩོམ་རིག་གི་རྣམ་པ་སྣ་ཚོགས་པ་བྱུང་ཡང་། ཚན་རིག་དང་མཐུན་པའི་རབ་དབྱེ་རེ་རེ་བ་ཞིག་གསལ་པོར་ཕྱེ་ཡོད་པ་མ་མཐོང་། “ལྔ་བཞིའི་རྩོམ་རིག་གསར་བཅོས་བྱས་པའི་རྗེས་སུ། རྩོམ་རིག་སྒྱུ་རྩལ་སྨྲ་བ་རྣམས་ཀྱིས་གནའ་བོའི་ཉམས་མྱོང་དང་ནུབ་གླིང་པའི་ལེགས་ཆ་མང་པོ་བསྡུ་ལེན་བྱས་ཤིང་རྩོམ་རིག་སྒྱུ་རྩལ་གྱི་འཕེལ་རྒྱུན་དང་བསྟུན་ནས། རྩོམ་རིག་གི་ལུས་སྙན་ངག་དང་། ལྷུག་རྩོམ། སྒྲུང་གཏམ། ཟློས་གར་བཅས་བཞི་རུ་དབྱེ་སྟངས་གསར་དུ་འབྱེད་ཅིང་ཁྱབ་གདལ་དུ་བཏང་། འདི་ལ་བཞི་རུ་འབྱེ་ཚུལ་ཞེས་ཟེར་ཞིང་། རིགས“བཞི་རུ་འབྱེད་ཚུལ”ཞེས་པ་ནི་རྩོམ་རིག་གི་ལུས་ཀྱི་དབྱེ་བ་འབྱེད་ཚུལ་ཞིག་ཡིན་ཞིང་། དེ་ནི་ལུས་ཀྱི་གྲུབ་ལུགས་དང་། ཚིག་སྦྱོར་སྤེལ་སྟངས་སོགས་ཀྱི་ཁྱད་ཆོས་གཞིར་བཟུང་ནས“རྩོམ་རིག་ལ་སྙན་ངག་དང་། བརྩམས་སྒྲུང་། ལྷུག་རྩོམ། ཟློས་གར་བཅས་རྩོམ་ལུས་རིགས་བཞི་རུ་དབྱེ་བ་འབྱེད་པ་ཞིག་ཡིན། དབྱེ་ཚུལ་དེ་ནི་གཙོ་བོ་རྒྱའི་རྩོམ་རིག་གི་ཁྱད་ཆོས་བཞིར་བཟུང་ནས་གཏན་ལ་ཕབ་པ་ཞིག་ཡིན་ཞིང་། རྒྱའི་རྩོམ་རིག་གི་ངོས་ནས་བལྟས་ན་དབྱེ་ཚུལ་དེ་ལ་བསྟན་བཅོས་ཀྱི་རྣམ་པའི་ཁྱད་པར་གསལ་བ་དང་། རྩོམ་རིག་གི་ལུས་གཙོ་བོ་འབུར་དུ་ཐོན་པ། ལྷག་པར་རྣམ་པ་གཅིག་ཏུ་མ་ངེས་པའི་ལྷུག་རྩོམ་ལ་རྩོམ་རིག་གི་ཁྱབ་ཁོངས་སུ་སྒེར་ཚུགས་ཀྱི་གོ་ས་བྱིན་པ་སོགས་དགེ་མཚན་དུ་མ་ཡོད”བོད་ཀྱི་རྩོམ་རིག་སྤྱིའི་དབང་དུ་བྱས་ན་རང་ཚུགས་ཐུབ་པའི་རྩོམ་རིག་གི་རྣམ་པ་གཙོ་བོ་ཡང་དེ་ཙམ་ལས་མ་འདས་ཤིང་། རྩོམ་ལུས་ཀྱི་རྣམ་པ་གཞན་རྣམས་ཀྱང་སྤྱིར་ན་རྩ་བའི་དབྱེ་བ་བཞིའི་ཁོངས་སུ་བསྡུ་ནུས་པ་དང་། དབྱེ་བ་དེ་འདྲ་ཕྱེ་ན་སྤྱིར་རྣམ་པ་མི་འདྲ་བའི་རྩོམ་རིག་གི་བརྩམས་རིག་ཁག་གི་ཁྱད་ཆོས་དང་ཆོས་ཉིད་ཕྱོགས་བསྡོམས་བྱེད་ཐུབ་པ་མ་ཟད། རྩ་བའི་དབྱེ་སྲོལ་བཞིའི་ཁོངས་སུ་བྱེ་བྲག་རྩོམ་ལུས་ཀྱི་དབྱེ་བ་ཡང་མང་དུ་ཕྱེ་ཆོག་པས། དེ་དག་གི་ཆོས་ཉིད་དང་ཁྱད་ཆོས་ཀྱང་ཕྱོགས་བསྡོམས་བྱེད་ཐུབ་པས་ན། རྩོམ་ལུས་སོ་སོའི་ཆོས་ཉིད་བཙལ་ཐུབ་པའི་ཁར་རྩོམ་ལུས་མི་འདྲ་བ་ཕན་ཚུན་བར་གྱི་འབྲེལ་བ་དང་ཁྱད་པར་ལ་ངོས་འཛིན་ཐུབ། དེ་བཞིན་རྩ་བའི་དབྱེ་བ་བཞི་ལ་རིགས་འདྲ་དེང་གི་རྩོམ་རིག་ངོས་ནས་གླེང་ནའང་ལག་ལེན་ཕྱོགས་སྡོམ་གྱི་རིགས་པའི་གཞུང་ལུགས་ཐོག་ནས་དབྱེ་སྲོལ་ཞིག་གཅིག་གྱུར་ཐོག་བྱུང་མེད་པ་མ་གཏོགས། དོན་དངོས་ཐོག་ཚགས་པར་དང་དུས་དེབ་ཁག་ནང་རྩོམ་རིག་གི་བརྩམས་ཆོས་རིགས་མི་འདྲ་བ་ཁག་འགོད་སྐབས་སྙན་རྩོམ་དང་། བརྩམས་སྒྲུང་། ལྷུག་རྩོམ། འཁྲབ་གཞུང་རྩོམ་རིག་བཅས་ལེ་ཚན་སོ་སོར་དབྱེ་བ་འབྱེད་ཀྱི་ཡོད། དེའི་ཐོག་ནས་རྩོམ་ལུས་ཀྱི་རྣམ་པ་དེ་དག་རྦད་དེ་རང་ཚུགས་ཐུབ་པའི་རྩོམ་ལུས་ཀྱི་རྣམ་པར་གྲུབ་པ་དང་། བོད་ཀྱི་རྩོམ་རིག་གི་རྩ་བའི་རྩོམ་ལུས་དབྱེ་བ་ཞིག་ལག་ལེན་ཐོག་རང་ཤུགས་སུ་ཆགས་ཡོད་པ། དབྱེ་བ་དེ་དང་རྗེས་སུ་མཐུན་པའི་རྩོམ་རིག་ཞིབ་འཇུག་དང་གསར་རྩོམ་ལ་འཇུག་གི་ཡོད་པའང་མཐོང་ཐུབ།
༡ སྙན་རྩོམ་གྱི་སྐོར། སྙན་རྩོམ་དར་བ་ནས་བཟུང་ད་བར་མིའི་རིགས་ཀྱི་ལོ་རྒྱུས་དང་མཉམ་པའི་འཕེལ་རྒྱས་ཀྱི་ལོ་རྒྱུས་ལྡན། འགྲོ་བ་མི་བྱུང་བ་ནས་སྙན་རྩོམ་དར་བ་དང་རྩོམ་ཚུལ་དེ་ནི་བོད་ཀྱི་རྩོམ་རིག་ནང་གྲངས་འབོར་དང་སྤུས་ཚད། ནང་དོན་དང་རྣམ་པ་ག་ནས་བལྟས་ཀྱང་གནས་བབ་ངེས་ཅན་བཟུང་ཡོད། འོ་ན་རྩོམ་ཚུལ་རིགས་བཞི་དབྱེ་བའི་ནང་གསེས་སྙན་རྩོམ་ཞེས་པའི་གོ་དོན་ཇི་ལྟ་བུ་ཞིག་ཡིན་ཞེ་ན། བོད་ཀྱི་སྙན་གཞུང་ཁག་ཏུ་སྙན་ངག་གི་གོ་དོན་ལ་“རྣ་བར་སྙན་ཞིང་ཡིད་དབང་འཕྲོག་པའི་ངག”ཞེས་སྤྱིར་བཏང་བཞེད་པ་གཅིག་མཐུན་གྱི་ཐོག་ནས་བཞག་ཡོད། དེ་ནི་སྙན་ངག་དེ་རྩོམ་རིག་དང་གོ་དོན་མཉམ་པའི་ཐོག་ནས་བཞག་པ་ཞིག་ཡིན་པས། དེང་རྩོམ་གྱི་རིགས་པའི་གཞུང་ལུགས་ནང“རྩོམ་རིག་ནི་སྐད་ཆའི་སྒྱུ་རྩལ”ཡིན་ཞེས་པ་དང་མཚུངས་པ་ཞིག་རེད།
༢ ལྷུག་རྩོམ་གྱི་སྐོར། ལྷུག་རྩོམ་ནི་རྩོམ་ལུས་ཀྱི་རྣམ་པ་བྱེ་བྲག་པ་ཞིག་ཡིན། “ལྷུག་རྩོམ་ལ་རང་གི་དོན་མཐུན་མཚན་ཉིད་ཅིག་འཇོག་ཁུལ་བྱས་ན་འདི་ལྟ་སྟེ། ཕྱི་རོལ་གྱི་དོན་སྣང་བདེན་འབྲེལ་གྱི་རིགས་གཞིར་བྱས།རྩོམ་པ་པོའི་འཆར་སྣང་རྟོག་བཏགས་དང་འབྲེལ་ཞིང་། འབྲི་ཐབས་ཅི་བདེར་སྤྱད་པའི་ཚིག་ལྷུག་གི་རྩོམ་རིག་རྣམ་པ་ཞིག་ཡིན། དེར་ཁྱད་ཆོས་གཙོ་བོ་གསུམ་ཙམ་ཡོད་དེ། ཁྱད་ཆོས་དང་པོ། ཕྱི་རོལ་གྱི་དོན་སྣང་བདེན་འབྲེལ་གྱི་རིགས་གཞིར་བྱས་ཞེས་པ་ནི། རྩོམ་པ་པོར་དངོས་སམ་བརྒྱུད་ནས་ཐོབ་པའི་སྤྱི་ཚོགས་འཚོ་བའི་ཁྲོད་ཀྱི་མིའམ་དོན་རྐྱེན་གང་ཞིག་གི་གནས་ཚུལ་མཐོང་ཐོས་རྣམས་རྩོམ་གཞིར་བརྟེན་ནས་ཞིབ་འབྲི་བྱེད་པ་ལ་ཟེར། ཁྱད་ཆོས་གཉིས་པ། རྩོམ་པ་པོའི་འཆར་སྣང་རྟོགས་བཏགས་དང་འབྲེལ་ཞིང་འབྲི་ཐབས་ཅི་བདེར་སྤྱད་པ་ཞེས་པ་ནི། དེ་འདྲའི་དོན་སྣང་བདེན་འབྲེལ་གྱི་རྩོམ་གཞི་གང་དེ་ཇི་མ་ཇི་བཞིན་རེངས་པོར་མཚོན་པ་ཞིག་མ་ཡིན་པར། ངེས་པར་དུ་རྩོམ་པ་པོའི་བསམ་བཀོད་ཕུན་སུམ་ཚོགས་པའི་འཁྱོག་བརྗོད་ལ་སོགས་པའི་སྒྱུ་རྩལ་གྱི་ལམ་ནས་མཚོན་དགོས་པ་དེ་ཡིན། ཁྱད་ཆོས་གསུམ་པ། ཚིག་ལྷུག་གི་རྩོམ་རིག་རྣམ་པ་ཞེས་པ་དེ་རྗོད་བྱེད་རྣམས་སྙན་ཞིང་འཇེབས་ལ་རྒྱན་གྱིས་སྤུད་པ་དང་ཡིད་དབང་འཕྲོག་པའི་ཉམས་འགྱུར་སྙན་ངག་དང་གཉིས་སུ་མ་མཆིས་པའི་རྩོམ་རིག་གི་རྣམ་པ་བྱེ་བྲག་པར་གཏོགས་དགོས་པའི་ལྷུག་རྩོམ་ཞིག་ཡིན་དགོས་པ་ལས། རྐང་པ་བཅད་པའི་རྩོམ་གྱི་རིགས་སུ་གྱུར་པའི་སྤྱོད་ཚུལ་སྤྱིར་བཏང་བ་དེ་འདྲ་མིན་ལུགས་སྟོན་པ་བཅས་ཡིན་ནོ”
༣ བརྩམས་སྒྲུང་གི་སྐོར། བརྩམས་སྒྲུང་ནི་མི་སྣའི་གཟུགས་བརྙན་སྐྲུན་རྒྱུ་ལྟེ་བར་འཛིན་པའི་རྩོམ་ཚུལ་གྱི་རྣམ་པ་ཞིག་ཡིན། བརྩམས་སྒྲུང་གིས་མི་སྣའི་གཟུགས་བརྙན་སྐྲུན་རྒྱུ་གཙོ་བོར་བཟུང་ནས་སྤྱི་ཚོགས་ཀྱི་འཚོ་བ་ངེས་ཅན་ཞིག་མཚོན་ཐུབ་པ་དང་། རྩོམ་སྲོལ་འདི་དར་བ་ཕྱི་ནའང་སྐད་རིགས་མི་འདྲ་བའི་རྩོམ་རིག་གི་ཁྲོད་གལ་འགངས་ཤིན་ཏུ་ཆེ་བའི་རྩོམ་ཚུལ་གྱི་རྣམ་པ་ཞིག་ཏུ་གྱུར་ཡོད། བརྩམས་སྒྲུང་ཞེས་པའི་རྩོམ་ཚུལ་གྱི་རྣམ་པ་འདི་ནི་ཐོག་མར་ལྷ་སྒྲུང་དང་གཏམ་རྒྱུད་ལ་སོགས་པ་ཕེལ་རྒྱས་བྱུང་ནས་ཆགས་པའི་རྩོམ་སྲོལ་ཞིག་ཡིན་ཞིང་། སྤྱི་ཚོགས་ཀྱི་འཚོ་བ་མཚོན་པར་རང་རང་གི་དམིགས་བསལ་ཁྱད་ཆོས་དང་སྒྱུ་རྩལ་གྱི་ནུས་པ་ཡོད། ལྷག་པར་དུ་རྒྱ་ཆེ་རྙོག་འཛིང་ཅན་གྱི་སྤྱི་ཚོགས་འཚོ་བ་མཚོན་པར་རྩོམ་ཐབས་འདི་ནི་ཁྱད་དུ་འཕགས་པ་ཞིག་ཡིན།
༤ ཟློས་གར་འཁྲབ་གཞུང་། ཟློས་གར་འཁྲབ་གཞུང་ནི་གར་སྟེགས་ཐོག་ཏུ་འཁྲབ་སྟོན་བྱེད་པའི་སྒྱུ་རྩལ་རྣམ་པ་ཞིག་ལ་གོ་དགོས།དེ་ཡང“འཁྲབ་གཞུང་རྩོམ་རིག་ནི་གར་སྟེགས་ཐོག་འཁྲབ་སྟོན་བྱ་རྒྱུར་མཁོ་འདོན་བྱས་པའི་གཞུང་དེར་ཟེར། དེ་ནི་ཟློས་གར་ལ་ཉེ་བར་མཁོ་བའི་རྩོམ་རིག་ཅིག་ཡིན་པ་དང་ཟློས་གར་འཁྲབ་སྟོན་གྱི་གཞི་མ་ཡིན་ཞིང་། ཟློས་གར་སྒྱུ་རྩལ་གྱི་གལ་ཆེའི་གྲུབ་ཆ་ཞིག་ཡིན། དེའི་བསམ་བློའི་རང་བཞིན་དང་སྒྱུ་རྩལ་རང་བཞིན་གྱི་རྨང་གཞི་ཡིན། ཟློས་གར་གྱི་སྒྱུ་རྩལ་ནང་རྩོམ་རིག་དང་། མཛེས་རིས། རོལ་དབྱངས་གར་ལ་སོགས་པའི་སྒྱུ་རྩལ་རྣམས་གཏོགས་ཤིང་དེ་ནི་ཕྱོགས་བསྡུས་རང་བཞིན་གྱི་སྒྱུ་རྩལ་ཞིག་ཡིན།”
གསུམ་པ། མཇུག་བསྡུའི་གཏམ།
གནའ་བཟང་དེང་སྤྱོད་དང་། ཕྱི་བཟང་ནང་སྤྱོད་ཀྱི་དགོངས་པ་ལྟར་བོད་ཀྱི་སྲོལ་རྒྱུན་རྩོམ་ལུས་ཀྱི་དབྱེ་བ་འབྱེད་སྟངས་ཀྱང་མི་རིགས་གཞན་གྱི་རྩོམ་ལུས་དབྱེ་བ་འབྱེད་སྟངས་ཀྱི་ལེགས་ཆ་བསྡུས་ནས། རྩོམ་ལུས་རིགས་དབྱེའི་རྣམ་བཞག་ཅུང་དོན་དངོས་དང་མཐུན་པ་ཞིག་གཏན་ལ་ཕབ་པ་ཡིན་ལ། དེང་དང་འཚམས་པ་ཡང་དངོས་ཡོད་ཡིན། འོན་ཀྱང་འདི་ནི་རང་ཉིད་ཁོ་ནའི་མྱོང་ཚོར་ཡིན་པས། དོན་ལ་གནས་མིན་རྩོམ་པ་པོ་དང་ཤེས་ལྡན་རྣམས་ཀྱིས་དཔྱད་བརྗོད་གནང་རོགས་ཞེས་ལྷག་བསམ་རྣམ་དག་གི་རེ་བ་ཞུ་རྒྱུ་ཡིན། །
རྩོམ་སྒྲིག་པ། ཀླུ་མོ་མཚོ།


text:
༄༅། །རྒྱ་ནག་གི་རྩོམ་པ་པོ་གྲགས་ཅན་སྐུ་ཞབས་ཝང་ལི་ཞུང་བརྒྱུད་རྒྱ་རིགས་མི་གྲངས་ ༡༥༥༨ ཀྱིས་ྋགོང་ ས་མཆོག་ལ་དྲི་བ་ ༣༡༧ ཕུལ་ཡོད། དྲི་བ་དེ་དག་ལ་འདེམ་ཤོག་བླུགས་མཁན་མི་གྲངས་ ༡༡༧༠༥ བྱུང་འདུག་པ་དང་། དེ་དག་གི་ནང་ནས་དོ་སྣང་ཆེ་ཤོས་བྱེད་པའི་གལ་གནད་ཅན་གྱི་དྲི་བ་བཅུ་ལ་ཕྱི་ཟླ་ ༧ ཚིས་ ༡༦ ཉིན་སྤྱི་ནོར་ྋགོང་ས་ྋསྐྱབས་མགོན་ཆེན་པོས་བཞུགས་སྒར་ཕོ་བྲང་ནས་བཀའ་ལན་སྩལ་བ་དེ་དག་ཕྱི་ཚེས་ ༡༩ཉིན་ནས་བཟུང་ྋགོང་ས་མཆོག་གི་རྒྱ་ཡིག་
འཕྲུལ་སྒྲའི་དྲ་གནས་ཐོག་བཏོན་ཡོད།
དྲི་བ་དང་པོ། ད་ལྟའི་གནས་སྟངས་ཀྱི་ཐོག་ནས་ལྟས་ན། ྋགོང་ས་མཆོག་གི་སྐུ་ཚེའི་རིང་རྒྱ་ནག་གཞུང་མཉམ་ཞི་འགྲིག་ཡོང་ཐབས་དཀའ་བས། ྋགོང་ས་མཆོག་དགོངས་པ་རྫོགས་རྗེས་ལྟ་བ་མཁྲེགས་པོ་འཛིན་མཁན་གཞོན་ནུ་ཚོགས་པར་ྋགོང་ས་མཆོག་གིས་བཏང་འཛིན་མེད་ན་གཞི་རྒྱ་ཆེ་བའི་འཇིགས་བསྐུལ་གྱི་ལས་དོན་བྱེད་སྲིད་དམ། གཞོན་ནུ་ཚོགས་པ་འཇིགས་བསྐུལ་གྱི་ཕྱོགས་སུ་བསྐྱོད་རྒྱུར་བཀག་འགོག་གི་ཐབས་ལམ་ཡོད་དམ།
བཀའ་ལན། སྤྱི་ཡོངས་ཀྱི་ཆ་ནས་བཤད་ན་ང་འདས་པའི་རྗེས་ལ་ཡིན་ནའང་བཙན་བྱོལ་གྱི་སྒྲིག་འཛུགས་དང་གལ་ཆེ་ཤོས་ཤེས་ཡོན་གྱི་ཕྱོགས་ནས་མུ་མཐུད་ཡར་རྒྱས་འགྲོ་གི་རེད། དེ་ནས་གལ་ཆེ་བ་གཞན་ཞིག་ནི་ཆོས་བརྒྱུད་སོ་སོའི་ནང་ནས་ལོ་ཉི་ཤུ་ནས་སུམ་ཅུའི་བར་སློབ་གཉེར་བྱས་ཏེ་ཡོང་མཁན་ཚོའི་ནང་ནས་ཆོས་ཕྱོགས་ཀྱི་དབུ་ཁྲིད་གནང་ཐུབ་ངེས་དེ་འདྲ་ཐོན་ཡོང་གི་འདུག ཆབ་སྲིད་ཀྱི་སྒྲིག་འཛུགས་ངོས་ནས་བཤད་ན་འདས་པའི་ལོ་ངོ་བཅུ་ཙམ་རིང་ངོས་རང་ཕྱེད་རྒས་ཡོལ་བྱས་ཏེ་བསྡད་པ་ཡིན། ཆབ་སྲིད་ཀྱི་གནད་དོན་གལ་ཆེ་ཚང་མ་འོས་བསྡུ་བྱས་པའི་འགོ་ཁྲིད་ཀྱི་ཐག་གཅོད་བྱེད་ཀྱི་ཡོད་ལ་མ་འོངས་པར་ཡང་མུ་མཐུད་དེ་ལྟར་འགྲོ་གི་རེད། གཞོན་ནུའི་སྒྲིག་འཛུགས་ཀྱིས་མཚོན་པའི་བོད་རང་བཙན་གཙང་མ་དགོས་ཀྱི་འདུག་ཅེས་ང་ཚོའི་དབུ་མའི་ལམ་ལ་སྐྱོན་བརྗོད་བྱེད་མཁན་ཡོང་གི་ཡོད་པ་ཙམ་མ་ཟད་ཕལ་ཆེར་ཤུགས་ཆེ་རུ་འགྲོ་གི་ཡོད་པ་འདྲ་པོ་འདུག དེ་ལ་ཁག་ཡོད་པ་མ་རེད་ང་ཚོས་གཉིས་སྨན་ཡོང་བའི་འབད་བརྩོན་རིམ་པ་བྱས་པ་རེད་དེ་བཟང་ཕྱོགས་ཀྱི་གྲུབ་འབྲས་གང་ཡང་ཐོན་ཐུབ་མེད། གནས་ཚུལ་དེ་འདྲའི་འོག་ནས་བསམ་ཚུལ་ཤུགས་ཆེ་རུ་འགྲོ་གི་འདུག ཡིན་ནའང་སྤྱི་ཡོངས་ཀྱི་ཆ་ནས་བརྒྱ་ཆའི་དགུ་བཅུ་གོ་དགུ་འཚེ་བ་མེད་པའི་ལམ་ལ་ཡིད་ཆེས་བྱེད་ཀྱི་ཡོད་པ་ཧ་ཅང་གསལ་པོ་ཡོད། དེར་ཁྱོད་རང་ཚོ་གཡང་ང་(བློ་གཡེང་)བྱེད་དགོས་དོན་མེད།
དྲི་བ་གཉིས་པ། ཏཱ་ལའི་བླ་མ་མཆོག ཁྱེད་ཉིད་ཀྱི་འདོད་པའི་བོད་ཆེན་པོ་དང། ད་ལྟའི་རྒྱ་ནག་གི་ཞིང་ཆེན་གྱི་འཛིན་སྐྱོང་དབྱེ་བགོས་དང་། གཉིས་རྩེག་ཐེབས་པ་རྣམས་ཇི་ལྟར་ཐག་གཅོད་བྱེད་རྒྱུ་ཡིན་ནམ། ས་ཁུལ་དེ་དག་གི་མི་རིགས་གཞན་རྣམས་བོད་ཆེན་པོའི་རང་སྐྱོང་སྲིད་གཞུང་གིས་དོ་དམ་བྱེད་རྒྱུ་ཡིན་ནམ། བོད་རིགས་མ་ཡིན་པ་དེ་ཚོའི་མངོན་འདོད་ཇི་ལྟར་འགན་སྲུང་དང་ལག་སྟར་བྱེད་རྒྱུ།
བཀའ་ལན། ང་ཚོས་བོད་ཆེན་པོ་ཞེས་པའི་ཚིག་འདི་བེད་སྤྱོད་བྱས་མེད། ཐ་སྙད་དེ་ནི་རྒྱ་ནག་གཞུང་གི་འཐབ་ཕྱོགས་གཅིག་གྱུར་ལས་ཁུངས་སོགས་ཀྱིས་ཚུར་སྦྱར་གྱི་འདུག ང་ཚོས་ག་རེ་བརྗོད་ཀྱི་ཡོད་ཅེ་ན། བོད་ཀྱི་སྐད་ཡིག་གཅིག་གྱུར་ཡིན་པའི་བོད་རིགས་ཚང་མར་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་ཡོང་བ་བྱེད་པའི་ཐོབ་ཐང་གཅིག་གྱུར་དགོས་པ་དང༌། བོད་རིགས་དེ་དག་ལ་དཔལ་འབྱོར་ཡར་རྒྱས་གཏོང་རྒྱུ་སོགས་ཀྱི་ཐོབ་ཐང་འདྲ་མཉམ་དགོས། རྩ་དོན་རྒྱ་ནག་གཞུང་གིས་ངོས་ལེན་གནང་བ་འདྲ་པོ་རེད། རྒྱ་ནག་དབུས་གཞུང་གི་བོད་ཀྱི་ལས་དོན་སྐོར་གྱི་ཚོགས་འདུ་ཐེངས་ལྔ་པའི་སྐབས་རང་སྐྱོང་ལྗོངས་དང་ཞིང་ཆེན་བཞིའི་ནང་ཡོད་པའི་བོད་རིགས་ཡོངས་ལ་ལྟ་རྟོག་གཅིག་མཚུངས་བྱེད་དགོས་པ་གསུང་འདུག ལྷག་པར་དུ་རྒྱལ་ཡོངས་མི་མང་འཐུས་མིའི་ཚོགས་ཆེན་ཐོག་སྲིད་བློན་ཝིན་ཅཱ་པའོ་ཡིས་སྲིད་གཞུང་གི་ལས་བསྡོམས་ནང་གསལ་པོ་གསུངས་འདུག དེ་ནི་དངོས་ཡོད་གནས་ཚུལ་དང་མཐུན་པ་ཞིག་རེད། གཞན་ཤིའི་ཙང་ཟེར་དུས་བོད་རང་སྐྱོང་ལྗོངས་ཀྱི་ས་ཁུལ་གཅིག་པུར་གོ་འགྲོ་གི་འདུག དེ་འདྲ་མ་རེད། བོད་རང་སྐྱོང་ལྗོངས་ནང་བོད་མི་ས་ཡ་གཉིས་ལྷག་ཙམ་ལས་དེ་མིན་བོད་མི་ས་ཡ་བཞི་ཙམ་ཞིག་ཞིང་ཆེན་ཁག་བཞིའི་ནང་ཡོད་པ་ཡིན་དུས་དེ་དག་ལ་ཐོབ་ཐང་གཅིག་མཚུངས་དགོས་ཀྱི་འདུག་ཅེས་བརྗོད་ཀྱི་ཡོད། དཔེར་ན་ངོས་རང་ལ་ཆ་མཚོན་ན་བོད་རང་སྐྱོང་ལྗོངས་ནས་ཡོང་བ་མིན། ངའི་འབྱུང་ཁུངས་རྩད་བཅད་ན་མཚོ་སྔོན་ཡིན། བོད་ཀྱི་ལོ་རྒྱུས་ལ་ཆ་མཚོན་ནའང་དེང་སྐབས་ཀྱི་ཞིང་ཆེན་བཞིའི་ནང་ནས་སྔོན་ བྱོན་བོད་ཀྱི་སྐྱེས་བུ་དམ་པ་མང་པོ་ཞིག་ཕེབས་ཡོད། དཔེར་ན་དེང་སྐབས་ཀྱང་རྒྱ་གར་ནང་རིས་སུ་མ་ཆད་པའི་ཆོས་སྒར་ཁག་གི་ནང་དགེ་རྒན་བྱེད་མཁན་མང་པོ་ཞིག་ཞིང་ཆེན་ཁག་བཞི་པོ་དེ་དག་ནས་ཕེབས་པ་ཧ་ཅང་མང་པོ་ཡོད། བོད་རང་སྐྱོང་ལྗོངས་ནས་ཡོང་བ་ཉུང་ཉུང་རེད། དེ་འདྲ་ཡིན་དུས་ང་ཚོས་དོ་སྣང་བྱེད་ཡུལ་གཙོ་བོ་ཆོས་དང་རིག་གཞུང་ཆགས་ཡོད་པར་བརྟེན་ང་ཚོ་གཅིག་གྱུར་དགོས་ཞེས་བརྗོད་ཀྱི་ཡོད། ང་ཚོས་ཁ་བྲལ་དང་རང་བཙན་བཤད་པ་ཡིན་ན་དེ་ནི་གནས་ཚུལ་ཐ་དད་རེད། ང་ཚོ་ཀྲུང་ཧྭ་མི་མང་སྤྱི་མཐུན་རྒྱལ་ཁབ་ནང་ལ་བསྡད་དེ་ཆོས་དང་རིག་གཞུང་དང་། དེ་བཞིན་སོ་སོའི་སྐད་ཡིག་སོགས་ཉམས་པ་སོར་ཆུད་དང་མི་ཉམས་གོང་འཕེལ་ཡོང་བ་བྱེད་དབང་དགོས་ཀྱི་འདུག་ཅེས་བརྗོད་ཀྱི་ཡོད་ལ། དེ་སྐོར་ཞིབ་ཕྲ་རིམ་པས་གོ་བསྡུར་བྱེད་རྒྱུ་བྱུང་ན། གཙོ་ཆེ་ཤོས་བོད་ནང་ཡོད་པའི་བོད་རིགས་ཚོས་འགན་འཁུར་དགོས། ཁོང་ཚོར་ཞེད་སྣང་མེད་པའི་ངང་གོ་བསྡུར་ལྷུག་པོ་བྱེད་ཆོག་པ་བྱུང་ན་དཀའ་ངལ་གང་ཡང་འཕྲད་ཀྱི་མ་རེད་བསམ་གྱི་འདུག
བོད་རང་སྐྱོང་ལྗོངས་ལ་ཆ་མཚོན་ནའང་དེ་སྔ་ལྔ་བཅུ་ཐམ་པའི་གོང་ནས་རྒྱ་རིགས་ཁ་ཤས་ཡོད། མ་ཟད་མདོ་སྟོད་སྨད་ཀྱི་ས་ཁུལ་ཁག་དང་། ལྷག་པར་ངོས་རང་སྐྱེ་སའི་ས་ཁུལ་ལ་རྒྱ་རིགས་གང་འཚམས་ཡོད། དེ་ཚོ་ནི་སྔ་མོ་ནས་བསྡད་ཡོད་པ་རེད། བོད་མི་ཚོས་བོད་རིགས་ཁེ་གཙང་དགོས། མི་རིགས་གཞན་དང་ལྷག་པར་རྒྱ་རིགས་བསྡད་ན་འགྲིག་གི་མི་འདུག་བརྗོད་ཀྱི་མ་རེད། ག་རེ་གལ་ཆེན་པོ་རེད་ཅེ་ན་བོད་རིགས་རང་སྐྱོང་ཞེས་པའི་མིང་ཞིག་བཏགས་ཕྱིན་ཆད་ས་གནས་དེའི་མི་རིགས་དམིགས་བསལ་གྱིས་གྲངས་མང་བའི་མི་རིགས་ཆགས་པ་དང་། མི་རིགས་གཞན་གྲངས་ཉུང་སྟབས་བོད་རིགས་རང་སྐྱོང་ཞེས་པའི་མིང་འདི་ཐོབ་པ་ཡིན། ས་ཁུལ་དེར་རྒྱ་མི་རིགས་སམ་མི་རིགས་གཞན་མང་བ་ཆགས་ཡོད་ན་བོད་རིགས་རང་སྐྱོང་གི་མིང་འདོགས་ཐབས་ཡོད་པ་མ་རེད། དེ་སྔའི་ལོ་རྒྱུས་ཐོག་རྒྱ་དང་བོད་ཅེས་ལོ་ངོ་སྟོང་ཕྲག་རིང་འབྲེལ་བ་བྱུང་མྱོང་ལྟར་ང་ཚོས་མཛའ་མཐུན་གྱི་ཁྱིམ་ཚང་ཆེན་པོ་ཞིག་འཛུགས་ཐུབ་པའི་རེ་བ་བྱེད་ཀྱི་ཡོད། དེ་བཞིན་ཀྲུང་ཧྭ་མི་མང་སྤྱི་མཐུན་རྒྱལ་ཁབ་ཅེས་པ་འདི་མི་རིགས་ཚང་མ་འདྲ་མཉམ་དང་ཁྱིམ་ཚང་གཅིག་ནང་བཞིན་གྱི་འདུ་ཤེས་ཐོག་གནས་ཐུབ་པ་ཞིག་ཡོང་བའི་རེ་བ་དང་སྨོན་ལམ་ཚུན་ཆད་རྒྱག་གི་ཡོད།
དྲི་བ་གསུམ་པ། ན་ནིང་ཧྥ་རན་སི་རྒྱལ་ཁབ་ཀྱི་བརྙན་འཕྲིན་ཞིག་ཏུ་ The Dalai Lama’s Demons ཞེས་པའི་གློན་བརྙན་ཞིག་བསྟན་པའི་ནང་རྡོ་རྗེ་ཤུགས་ལྡན་བསྟེན་མཁན་གྱི་བོད་པའི་དགེ་འདུན་པ་རྣམས་བཙན་བྱོལ་བོད་མིའི་གཞིས་ཆགས་ཁག་ནས་ཕྱིར་འབུད་བཏང་པ་དང། ཁོ་ཚོ་ཚོང་ཁང་དང། སྨན་ཁང་། ཐ་ན་དགོན་པའི་ནང་དུའང་འགྲོ་མི་ཐུབ་པ་ཆགས་འདུག གློག་བརྙན་དེའི་ནང་ད་དུང་ཤུགས་ལྡན་བསྟེན་མཁན་གྱི་གྲྭ་པ་རྣམས་ངེས་པར་དགོན་པ་ནས་ཕྱིར་འབུད་བཏང་དགོས་ཅེས་ཁྱེད་ཀྱིས་བཀའ་བཏང་འདུག དེའི་འཕྲོད་ཀྱི་གྲྭ་པ་ཞིག་གིས་བཤད་དོན་ཕྱོགས་གཅིག་ནས་ཏཱ་ལའི་བླ་མས་ཆོས་ལུགས་རང་དབང་དང་བྱམས་བརྩེ་གསུང་གི་ཡོད་ཀྱང་། ཕྱོགས་གཞན་ཞིག་ནས་ང་ཚོའི་ཆོས་ལུགས་ཀྱི་རང་དབང་བཀག་སྡོམ་བྱས་ཏེ་ང་ཚོ་དགོན་པ་ནས་ཕྱིར་འབུད་བཏང་བྱུང་ཟེར། དེའི་ཐོག་ལ་ཁྱེད་རང་གི་ལྟ་ཚུལ་གང་འདྲ་ཡིན།
བཀའ་ལན། རྒྱལ་པོ་ཤུགས་ལྡན་ནི་ྋགོང་ས་ལྔ་པའི་སྐབས་ནས་བྱུང་བ་རེད། སྐབས་དེར་ྋགོང་ས་ལྔ་པས་རྡོ་རྗེ་ཤུགས་ལྡན་ཞེས་པ་དེར་ངོས་འཛིན་གང་འདྲ་ཞིག་གནང་ཡོད་དམ་ཞེ་ན། བོད་དུ་ྋགོང་ས་ལྔ་པ་ཆེན་པོའི་གསུང་འབུམ་ཤིང་པར་རྐོས་པ་ཡོངས་གྲགས་པོད་༼ད༽པའི་ནང་སྨོན་ལམ་ལོག་པའི་དམ་སྲི་འབྱུང་པོ། ཞེས་གསུངས་ཡོད། བྱས་ཙང་རྒྱུ་རྐྱེན་སྨོན་ལམ་ལོག་པ་དང་། ངོ་བོ་དམ་སྲི་འབྱུང་པོ། བྱེད་ལས་བསྟན་དང་འགྲོ་ལ་འཚེ་བ་བཅས་གསུངས་ཡོད། དམ་སྲི་ཡིན་པ་ནི་དོལ་རྒྱལ་རང་ཉིད་ཀྱི་ལོ་རྒྱུས་ནང་ངོས་ལེན་བྱས་ཡོད།
སྔོན་མ་ངས་ཀྱང་བསྟེན་གསོལ་བྱས་པ་ཡིན། རྗེས་སུ་ྋགོང་ས་ལྔ་པ་ཆེན་པོས་གང་གསུངས་པ་རྣམས་ལ་ཉམས་ཞིབ་བྱེད་དུས་ང་ཚོས་ཡིག་ཆ་དེ་རྙེད་པ་རེད། ངོས་ནས་ཀྱང་དེའི་སྐོར་ལ་བརྟག་དཔྱད་རིམ་པ་བྱས་ཏེ་མཐའ་མ་དེར་དོལ་རྒྱལ་བསྟེན་ན་ཡག་པོ་མི་འདུག དེ་འདྲ་ཡིན་དུས་ངའི་ངོས་ནས་བསྟེན་གསོལ་བྱེད་རྒྱུ་མཚམས་འཇོག་གཙང་མ་བྱས་པ་ཡིན། ཡིན་ནའང་སྐབས་དེར་བོད་པ་ཚོའི་ནང་བསྟེན་གསོལ་བྱེད་མཁན་རིགས་གཅིག་ཡོད་པ་དེར་ངོས་ནས་དམ་བསྒྲགས་བྱས་མེད། རྗེས་སུ་དགའ་ལྡན་བྱང་རྩེ་གྲྭ་ཚང་ལ་རྙོག་གྲ་བྱུང་བ་ངོས་ནས་བརྟག་དཔྱད་བྱེད་དུས་དགའ་ལྡན་བྱང་རྩེ་གྲྭ་ཚང་གིས་དེ་སྔ་མེད་པའི་རྒྱལ་པོ་ཤུགས་ལྡན་བསྟེན་གསོལ་བྱས་པའི་རྐྱེན་གྱིས་བྱུང་བ་གསལ་པོ་ར་འཕྲོད་སོང་། དེར་བརྟེན་ངོས་ནས་དོལ་རྒྱལ་བསྟེན་པས་དཀའ་ངལ་བྱུང་བ་རེད་ཅེས་བཤད་པ་ཡིན། དེ་ནས་རིམ་པས་གནས་ཚུལ་དེ་མང་ཚོགས་ནང་དགའ་རབ་ཕྱིར་བསྒྲགས་བྱས་པའི་སྐབས་རིགས་ཁ་ཤས་ཀྱིས་ངོས་ནས་རྙིང་མར་སྤྲེལ་ལད་འཁྲབ་པ་རེད་ཟེར་བ་དང༌། ངོས་ནས་དོན་དངོས་དམ་བསྒྲགས་བྱས་ཡོད་པ་མ་རེད་འཁྲབ་སྟོན་ཙམ་བྱས་པ་རེད་ཟེར་མཁན་བྱུང་སོང༌། དེར་བརྟེན་ངོས་ནས་གནས་ཚུལ་ཁ་གསལ་དང་ཤུགས་ཆེ་རུ་བཏང་བ་ཡིན། དོལ་རྒྱལ་བསྟེན་མཁན་ཁྱིམ་ཚང་གི་ཕྲུ་གུ་སློབ་གྲྭ་ནས་ཕྱིར་འབུད་བཏང་བ་རེད་ཟེར་ཡག་དེ་འདྲ་སུ་གཅིག་བྱུང་མེད། དགོན་པ་ཁག་ནང་དོལ་རྒྱལ་བསྟེན་མཁན་དང་མི་བསྟེན་མཁན་མཉམ་དུ་རུབ་རུབ་བྱས་ཏེ་ཚོགས་པ་ཡིན་ན་ཆོས་ཀྱི་དམ་ཚིག་ཐོག་ནས་འགྲིག་གི་མི་འདུག དོལ་རྒྱལ་མི་བསྟེན་མཁན་དེ་དག་ྋརྒྱལ་བ་རིན་པོ་ཆེའི་དྲུང་ནས་ཆོས་ཞུས་པ་ཤ་སྟག་རེད། བསྟེན་མཁན་གྱི་གྲས་ནི་ཆོས་ཞུ་མཁན་གྱི་བླ་མ་དང་མ་འགྲིག་པ་ལྟ་བུ་ཆགས་ཡོད་དུས་བདེ་པོ་མི་འདུག་ཅེས་བཤད་བསྡད་པ་ལས་ང་ཚོས་གཞིས་ཆགས་ཀྱི་ཁོངས་ནས་ཕྱིར་འབུད་བཏང་བ་དེ་འདྲ་གང་ཡང་མ་རེད། ཁྱོད་རང་ཚོ་རྒྱ་གར་ལ་ཡོང་སྟེ་རྒྱ་གར་ལྷོ་ཕྱོགས་ལ་ལྟ་བར་སོང་དང༌། མ་གིར་དོལ་རྒྱལ་ཚོགས་པ་ཁོ་རང་ཚོས་གྲྭ་ཚང་ཟུར་དུ་བཙུགས་སྟེ་བོད་མི་སྤྱི་འགྲེ་སྤྱི་མཚུངས་ལྟར་བསྡད་ཡོད་པ་ལས་དེར་སུ་གཅིག་གིས་རྙོག་གྲ་བཟོ་མཁན་མེད། གནས་ཚུལ་དེ་འདྲ་རེད། མདོ་དོན་ངོས་ནས་གང་ཤོད་ཀྱི་ཡོད་དམ་ཞེ་ན་སྤྱིར་བཏང་ཆོས་བྱེད་དང་མི་བྱེད་ཞེས་པ་སོ་སོའི་རང་དབང་རེད། ཆོས་གང་འདྲ་བྱེད་དང་མི་བྱེད་སོ་སོའི་རང་དབང་རེད། དེ་འདྲ་ཡིན་དུས་ལྷ་དང་འདྲེ་གང་འདྲ་ཞིག་བསྟེན་དང་མི་བསྟེན་ཞེས་པ་སོ་སོའི་འདོད་པ་རེད། དེ་བསྟེན་ན་སྐྱོན་འདུག་དགེ་མཚན་མི་འདུག་ཅེས་གསལ་བཤད་བྱེད་རྒྱུ་ངའི་ལས་འགན་རེད། སྐྱོན་གང་ཡོད་པ་དེ་དག་ངོས་ནས་བཤད་དགོས་ཀྱི་རེད། བཤད་ནས་ཉན་དང་མི་ཉན་མི་སོ་སོས་བསམ་བློ་གཏོང་རྒྱུ་རེད། རྒྱ་རིགས་གྲོགས་པོ་ཞིག་གིས་སྐད་ཆ་དྲིས་འདུག གལ་སྲིད་ཁྱོད་རང་དེ་ལ་དོ་སྣང་ཡོད་པ་ཡིན་ན་སོ་སོའི་རང་དབང་རེད། ཡིན་ནའང་བརྟག་དཔྱད་ཡག་པོ་བྱེད་དགོས་ཀྱི་རེད། ནམ་རྒྱུན་ང་ཚོའི་ཆོས་པ་ཚོས་གང་ཟག་ལ་དག་སྣང་སྦྱོང་བ་དང་ཆོས་བརྟག་དཔྱད་བྱེད་དགོས་ཞེས་གསུངས་པ་རེད། ཆོས་ལ་ངེས་པར་དུ་བརྟག་དཔྱད་བྱེད་དགོས། དཔེར་ན་སངས་རྒྱས་བཅོམ་ལྡན་འདས་ཀྱི་བཀའ་ཞིག་ཡིན་ནའང་དེ་དྲང་དོན་རེད་དམ་ངེས་དོན་རེད་ཅེས་བརྟག་དཔྱད་དགོས་པ་མགོན་པོ་ཀླུ་སྒྲུབ་སོགས་ཀྱིས་ཕྱག་ལེན་གནང་ཡོད། དེ་འདྲ་ཡིན་དུས་གང་ཟག་ལ་མི་རྟོན་ཆོས་ལ་རྟོན་ཞེས་པ་རེད། ཁྱོད་རང་ཚོས་བརྟག་དཔྱད་བྱེད་རྒྱུ་གལ་ཆེན་པོ་རེད།
དྲི་བ་བཞི་པ། ངའི་དྲི་བ་ནི་ ༢༠༠༨ ལོའི་བོད་ཀྱི་དོན་རྐྱེན་ནང་ཅིའི་ཕྱིར་གྲྭ་པ་དང་བོད་མི་མང་པོ་ཞིག་གིས་རྒྱ་རིགས་མི་སེར་དཀྱུས་མའི་ཐོག་ལག་པ་བསྐྱངས་པ་རེད། ཤེས་དགོས་པ་ཞིག་ལ་བྱེད་གཏེ་གཙོ་བོ་ནི་རྒྱ་ནག་སྲིད་གཞུང་རེད།
བཀའ་ལན། ངོས་ཀྱིས་ཤེས་གསལ་ལྟར་ན། ཕྱི་ལོ་ ༢༠༠༨ ལོའི་གསུམ་བཅུའི་དོན་རྐྱེན་གྱི་ངོ་རྒོལ་དང་པོ་ཟླ་ ༣ པའི་ཚེས་ ༡༠ ཕྱི་དྲོ་ནས་འགོ་ཚུགས་འདུག དེ་ནས་མུ་མཐུད་ཚེས་ ༡༡ དང་ ༡༢།༡༣ བཅས་ལ་ངོ་རྒོལ་བྱེད་མཁན་བྱུང་འདུག དེ་དག་ས་གནས་ཉེན་རྟོག་པས་ཤེས་ཏེ་འབྲས་སྤུངས་ནས་ལྷ་སར་ཡོང་མཁན་པ་གྲྭ་པ་བཀག་འགོག་བྱས་པའི་གནས་ཚུལ་བྱུང་ཡོད། དེ་ནས་ཚེས་ ༡༤ ཞོགས་པ་ཚོང་ཁང་ལ་མེ་བརྒྱབ་པ་དང༌། རྡོ་ཞུས་པ། དངོས་པོ་བཅག་གཅོག་བྱས་པའི་སྐབས་སྤྱི་བདེའི་མི་སྣས་པར་བརྒྱབ་པ་ལས་བཀག་འགོག་གང་ཡང་བྱས་མ་སོང་ཞེས་དེ་ཉིན་ཞོགས་པ་ལྷ་སར་ཡོད་པའི་ཕྱི་རྒྱལ་གྱི་གསར་འགོད་པ་ཞིག་རྗེས་སུ་ངོས་ཐུག་པར་ཡོང་སྟེ་ཁོ་པས་དངོས་སུ་མཐོང་བྱུང་ཞེས་བརྗོད་བྱུང༌། དེ་ཚོའི་གྲས་བསམ་བློ་ཡག་པོ་བཏང་བ་ཡིན་ན་རྒྱ་ནག་གཞུང་གིས་ "གསུམ་གཅིག་བཞིའི་དོན་རྐྱེན་" ཞེས་དྲིལ་བསྒྲགས་བྱེད་པ་ལས་ཟླ་ ༣ པའི་ཚེས་ ༡༠ ནས་འགོ་ཚུགས་པ་ཤོད་ཀྱི་མེད། ངོ་རྒོལ་དངོས་ཟླ་ ༣ པའི་ཚེས་ ༡༠ ནས་བྱས་ཡོད་ཀྱང་ཚེས་ ༡༤ ཞོགས་པར་རྐང་བཙུགས་ནས་ཟང་ཟིང་བྱེད་བཅུག་སྟེ་དེ་དག་ཆ་ཚང་པར་འདྲ་མིན་བརྒྱབ་རྗེས་པར་དེ་དག་བེད་སྤྱོད་ཀྱིས་བོད་པས་ཟང་ཟིང་བྱས་སོང་ཞེས་བོད་པར་བསྙོན་འཛུགས་བྱས་ཡོད། རྗེས་སུ་བོད་ནས་ཡོང་མཁན་གྱི་བརྗོད་དོན་སྐབས་དེར་ནམ་རྒྱུན་མཐོང་མྱོང་མེད་པའི་བོད་པ་དེ་འདྲ་ལྷ་སར་དབོར་འདྲེན་བྱས་སོང་ལ་ཟིང་སློང་མཁན་གྱི་བྱེད་གཏེ་མི་དེ་དག་རེད་ཟེར་གྱི་འདུག དངོས་གནས་བྱས་ན་གནད་དོན་དེ་རང་དབང་ལྡན་པའི་ཐོག་ནས་ཞིབ་འཇུག་མཐིལ་ཕྱིན་པ་བྱེད་དགོས། དེ་གཅིག་རེད། དེ་བཞིན་མདོ་སྟོད་སྨད་ཀྱི་ས་ཁུལ་ཁག་གི་དགོན་པའི་མགོན་ཁང་ནང་སྔ་མོ་གྲི་དང་མདུང་མེ་མདའ་རྙིང་པ་བཙུགས་པའི་ལུགས་སྲོལ་ཞིག་ཡོད་པ་རེད། དེ་དག་མར་བཏོན་ཏེ་དགོན་པས་དྲག་འཛིང་བྱེད་རྒྱུའི་ལག་ཆ་བེད་སྤྱོད་བྱས་འདུག་ཅེས་བསྙོན་འཛུགས་བྱས་བྱུང་ཞེས་ཤོད་མཁན་བྱུང༌། གང་ལྟར་མི་རེ་ཟུང་གིས་རླུང་ལངས་ཐོག་རྒྱ་རིགས་ལ་སུན་པོ་བཟོས་པ་ཏན་ཏན་བྱུང་ཡོད་སྲིད། དེ་འདྲ་བྱུང་ཡོད་ན་ངོས་ནས་དགོངས་དག་ཞུ་གི་ཡིན། བོད་མི་འགའ་ཤས་རླུང་ལངས་ཐོག་གནས་ཚུལ་དེ་འདྲ་ཡོང་སྲིད་ཀྱི་རེད། གང་ཡིན་ཟེར་ན་རྒྱ་ནག་གཞུང་གིས་སྐབས་དེར་བོད་པས་རྒྱ་རིགས་ལ་ངོ་རྒོལ་བྱེད་ཀྱི་ཡོད་པའི་རྣམ་པ་ཞིག་བརྫུན་བཟོ་བྱས་ཡོད། གཞན་བོད་པ་སྤྱི་བྱིངས་དེ་འདྲ་མ་རེད། བོད་པས་རྒྱ་ནག་གཞུང་གི་སྲིད་ཇུས་ལ་ངོ་རྒོལ་བྱས་པར་ཁོང་ཚོར་ཁག་མེད། བོད་པར་རྡུང་རྡེག་ཚ་ནན་གཏོང་གི་ཡོད་ལ་དེ་ཡང་རྒྱུ་མཚན་གཙོ་བོ་བོད་མིས་བོད་པའི་ཆོས་དང་རིག་གཞུང་རང་ཉིད་ཀྱི་བླ་མ་ལ་དགའ་ཞེན་བྱས་པ་ཡིན་ན་མ་འགྲིག་པའི་རྐྱེན་གྱིས་རེད། དེས་རྐྱེན་པས་བོད་པའི་སེམས་ནང་གྲང་ཤུར་ཤུར་གྱི་ཚོར་བ་ཞིག་སླེབས་ཀྱི་ཡོད། དེར་བརྟེན་གཞུང་གི་སྲིད་ཇུས་ལ་ངོ་རྒོལ་བྱེད་མཁན་ཧ་ཆང་ཤུགས་ཆེན་པོ་ཡོད་པ་རེད། འོན་ཀྱང་ཁྱོད་རང་ཚོས་བོད་པས་རྒྱ་མི་རིགས་ལ་ངོ་རྒོལ་བྱས་པའི་རྣམ་པར་ངོས་འཛིན་བྱེད་མི་ཉན། ངས་ཐོས་པ་ལྟར་ན་ ༢༠༠༨ ལོའི་གསུམ་བཅུའི་དོན་རྐྱེན་གྱི་རྗེས་སུ་ནམ་རྒྱུན་རྒྱའི་ས་ཁུལ་ལ་འགྲོ་མཁན་བོད་པ་ཚོར་དཀའ་ངལ་ཞིག་འཕྲད་པ་ནི་ཁོང་ཚོ་འགྲོ་སའི་གནས་ཚང་དང་ཚོང་ཁང་ཟ་ཁང་སོགས་ཀྱི་སྦྱིན་བདག་ཚོས་བོད་རིགས་ཡིན་ཕྱིན་ཆད་རྣམ་འགྱུར་འདྲ་མིན་བསྟན་པ་དང༌། དེ་ཙམ་དུ་མ་ཟད་རྒྱ་ནག་གཞུང་གིས་མངགས་གཏོང་བྱས་པའི་གཞུང་འབྲེལ་ཚོགས་པ་ཞིག་གི་ནང་བོད་རིགས་གཅིག་རང་ཡོད་པ་དེར་གནམ་གྲུའི་ཐང་ནས་དམིགས་སུ་བཀར་ནས་འདྲི་རྩད་བྱས་པ་གོ་རྒྱུ་འདུག དེ་འདྲ་ཡིན་དུས་བོད་རིགས་ཚོ་སེམས་འཁྱག་གི་རེད།
དྲི་བ་ལྔ་པ། དེ་སྔ་བོད་ཞི་བའི་བཅིངས་འགྲོལ་བཏང་པ་དེ་ཐོག་མ་ནས་གཡོ་བྱུས་ཞིན་ཡིན་ནམ། ཡང་ན་རྗེས་སུ་འགྱུར་བ་ཕྱིན་པ་ཞིག་ཡིན།
བཀའ་ལན། དེ་བཤད་ཁག་པོ་རེད། སྔོན་མ་བཅིངས་བགྲོལ་དམག་མི་ཆབ་མདོར་འབྱོར་སྐབས་བོད་དམག་དང་དམག་བརྒྱབ་སྟེ་བོད་དམག་སྟོང་ཕྲག་བདུན་བརྒྱད་ཞིག་མེད་པ་བཟོས་ཡོད། སྐབས་དེར་ཆབ་མདོའི་མདོ་སྤྱིའི་ལས་བྱའི་གྲས་སུ་སྨོན་གྲོང་མཁན་ཆུང་ (ཐུབ་བསྟན་དོན་ཡོད་) ཡོད་པ་རེད་ཁོང་གིས་ངོས་ལ་བཤད་དོན་སྐབས་དེར་དམག་དཔོན་ཝང་ཆིའི་མིང་ (ཆབ་མདོ་བཅིངས་བགྲོལ་གཏོང་མཁན་) གིས་ང་ཚོ་སྤུན་ཟླ་མི་རིགས་ནང་ཁུལ་གསོད་རེས་བྱས་པ་རེད་ཅེས་མིག་ཆུ་གཏོང་ཞོར་ཤོད་ཀྱི་འདུག་ཟེར། རེ་འགའ་ཕལ་ཆེར་ལྷག་བསམ་རྣམ་དག་མིན་ནམ་དྲན་གྱི་འདུག དེ་བཞིན་ཁྲོན་ཙང་ཀུང་ལུའུ་ (ཁམས་དབུས་གཞུང་ལམ་) དང་ཆིན་ཙང་ཀུང་ལུའུ་ (མདོ་དབུས་གཞུང་ལམ་) དེ་དག་བཟོ་སྐབས་མི་རེ་འགས་ཆུ་ལོག་ཡོང་སྐབས་རང་ཉིད་ཀྱི་གཟུགས་པོས་ཆུ་བཀག་པ་སོགས་དངོས་གནས་དཀའ་ལས་རྒྱག་མཁན་བྱུང་ཡོད། དེའི་རིགས་ནི་ལྷག་བསམ་རྣམ་དག་ཡིན་ས་རེད། གཞན་རིགས་ཤིག་དང་ཐོག་ནས་བསམ་ཚུལ་གང་འདྲ་ཡོད་མིན་ངས་བཤད་ཐུབ་ཀྱི་མེད། ཡག་ཤོས་བྱུང་ན་གཞུང་གི་གསང་བའི་ཡིག་ཆ་དེ་དག་རིམ་བཞིན་རྒྱལ་རབས་ལོ་རྒྱུས་འབྲི་མཁན་ཚོས་ཞིབ་འཇུག་མཐིལ་ཕྱིན་པ་བྱས་ཚེ་ད་གཟོད་གཞི་ནས་གསལ་པོ་ཆགས་ཀྱི་རེད། གལ་ཆེ་ཤོས་དེ་རེད། སྤྱི་ཡོངས་ཀྱི་སྲིད་ཇུས་བྱས་ན་ཕྱི་ལོ་ ༡༩༥༤ ལོར་ངོས་རང་རྒྱ་ནག་ལ་ཕྱིན་ཏེ་ཟླ་བ་ལྔ་དྲུག་ཞིག་པེ་ཅིང་ལ་བསྡད་པ་ཡིན། སྐབས་དེར་མའོ་ཙི་ཏུང་གིས་གཙོས་རྒྱ་ནག་གི་འགོ་ཁྲིད་ཕལ་ཆེ་བ་ངོས་ནས་མཇལ་བ་ཡིན། མའོ་ཙི་ཏུང་ཚར་མང་པོ་མཇལ་བ་ཡིན། ལྷག་པར་རྒྱ་ནག་གི་ཞིང་ཆེན་ཁག་མང་པོ་ཞིག་ཏུ་ལྟ་སྐོར་ལ་ཕྱིན་པ་ཡིན་དེ་དུས་རྒྱ་ནག་དཔོན་རིགས་མང་པོ་ཐུག་བྱུང་ཁོང་ཚོ་གུང་ཁྲན་ཏང་ཡོན་ཡིན་པ་དེ་དག་དངོས་གནས་གསར་བརྗེའི་བསམ་བློ་རྣམ་དག་ཡོད་པ། ངལ་རྩོལ་མི་མང་དང་རང་གི་རྒྱལ་ཁབ་ལ་ཁ་ཞེ་གཉིས་མེད་ཀྱིས་ཞབས་འདེགས་སྒྲུབ་མཁན། སྒེར་སེམས་མེད་པར་སྤྱི་དོན་སྒྲུབ་མཁན་དེ་འདྲ་མང་པོ་ཞིག་མཐོང་བྱུང༌། དེ་དག་ཡིད་དབང་འཕྲོག་པ་ཞིག་འདུག མའོ་ཙི་ཏུང་ལ་མཚོན་ནའང་ངོས་ལ་ཁས་ལེན་མང་པོ་གནང་ཡོད། ཡིན་ནའང་ཕྱི་ལོ་ ༡༩༥༦ དང་ ༡༩༥༧ བར་ནས་གཡོན་ཐལ་སྒང་ལ་ཕྱིན་པ་འདྲ་པོ་མཐོང་བྱུང༌།
དྲི་བ་དྲུག་པ། གལ་སྲིད་འབྱུང་འགྱུར་རྒྱ་ནག་ནང་ཆབ་སྲིད་ཀྱི་ཐ་སྙད་དང་མཐུན་པའི་མང་གཙོའི་ སྲིད་གཞུང་ཞིག་བྱུང་ན་བོད་དང་སྲིད་གཞུང་དེ་གཉིས་བར་གྱི་འབྲེལ་བ་གང་འདྲ་ཞིག་ཡིན་དགོས། ཁྱེད་ཀྱི་དགོངས་ཚུལ་གསུངས་རོགས།
བཀའ་ལན། ད་ལྟ་ཀྲུང་ཧྭ་མི་མང་སྤྱི་མཐུན་རྒྱལ་ཁབ་ཀྱི་ཕྱི་འབྲེལ་གྱི་ལས་ཀ་ཡིན་ནའང་རེད། རྒྱལ་ཁབ་ནང་གི་ལས་ཀ་ཡིན་ནའང་རེད། དོན་མེད་རྙོག་གྲ་མང་པོ་ཞིག་ནི་ཕན་ཚུན་གཅིག་གི་གཅིག་ལ་ཡིད་ཆེས་མེད་པ་དང༌། དོགས་པ་རྣམ་རྟོག་གི་དབང་གིས་ཡོང་གི་ཡོད་པ་ཞིག་མཐོང་གི་འདུག འདས་པའི་ལོ་ལྔ་བཅུ་ང་གཅིག་རིང་ངོས་རང་ཕྱི་ལ་བསྡད་པ་ཡིན། ཨ་རི་དང་། ཡུ་རོབ། ཉི་ཧོང་། དེ་བཞིན་རྒྱ་གར་བཅས་སུ་ངོས་ལ་ངོ་ཤེས་གྲོགས་པོ་མང་པོ་ཡོད་པས་ངོས་ནས་རྒྱུས་ཡོད། རྒྱ་ནག་གིས་འབྲེལ་བ་བཟང་པོ་ཞིག་འཛུགས་རྒྱུའི་འདོད་པ་ཡོད་པ་གང་ཞིག་ལ་དོན་དམ་གྱི་འབྲེལ་བ་ཡག་པོ་ཞིག་ཡོང་མ་ཐུབ་པ་ནི་ཕན་ཚུན་ཡིད་ཆེས་མེད་པས་རེད། ཡིད་ཆེས་ཡོང་མ་ཐུབ་པ་ཡང་རྒྱ་ནག་གཞུང་ཕྱི་གསལ་ནང་གསལ་མེད་པར་ཕྱི་ལ་འདྲ་ཆགས་པོ་བྱས་པ་ལས་ནང་དུ་དེ་འདྲ་རང་མེད་པ་ཡིན་དུས་དཀའ་ངལ་འཕྲད་ཀྱི་ཡོད་པ་རེད། བོད་ཀྱི་གནས་ཚུལ་ཡིན་ནའང་རེད། ཤིན་ཅང་གི་གནས་ཚུལ་ཡིན་ནའང་རེད། རྒྱ་ནག་གཞུང་གིས་ཕྱི་ལ་སྟོན་པའི་རྣམ་འགྱུར་དང་དོན་དམ་མི་མང་གིས་མྱོང་བཞིན་པའི་ཚོར་བ་གཉིས་ལ་ཧེ་བག་ཆེན་པོ་ཡོད་པ་ཧ་ཅང་གསལ་པོ་རེད། དེ་འདྲ་ཡིན་དུས་རྒྱ་ནག་གཞུང་ཕྱི་གསལ་ནང་གསལ་བདེན་པ་བདེན་ཐུབ། དྲང་བདེན་གྱི་སྲིད་ཇུས་ཤིག་བཟུང་བའི་དུས་ཤིག་ཤར་བ་ཡིན་ན་དཀའ་ངལ་མང་པོ་ཞིག་རང་བཞིན་གྱིས་སེལ་འགྲོ་གི་རེད། བོད་རྒྱའི་དཀའ་ངལ་ཡང་ཕྱི་གསལ་ནང་གསལ་བསམ་པ་རྣམ་དག་ཞིག་བྱུང་བ་ཡིན་ན། ང་ཚོས་ཁ་བྲལ་རྩོད་ཀྱི་མེད། རྒྱལ་རབས་ལོ་རྒྱུས་ལ་མཚོན་ན་ང་ཚོར་ལོ་རྒྱུས་ཡུན་རིང་ལྡན་ཡོད་ཀྱང་ངོས་ནས་དེ་སྐོར་བསམ་བློ་གང་ཡང་གཏོང་གི་མེད། འོན་ཀྱང་མ་འོངས་པར་བསམ་བློ་བཏང་བ་ཡིན་ན་བོད་ཀྱི་ལུང་པ་འདི་ཕྱི་དངོས་པོའི་ཐོག་ནས་རྗེས་ལུས་རེད་དེར་བརྟེན་ཀྲུང་ཧྭ་མི་མང་སྤྱི་མཐུན་རྒྱལ་ཁབ་ཀྱི་ནང་བསྡད་པ་ཡིན་ན་བོད་ཀྱི་འཛུགས་སྐྲུན་ལ་ཁེ་ཕན་ཡོད་པ་ཞིག་མཐོང་སྟེ་ཁ་བྲལ་རྩོད་ཀྱི་མེད། གལ་ཆེ་ཤོས་གང་རེད་ཅེ་ན་བོད་ལ་ཆོས་དང་རིག་གཞུང་སྐད་ཡིག་དམིགས་བསལ་ཅན་ཞིག་ཡོད་པ་རེད། ཆོས་ལ་ཆ་བཞག་པ་ཡིན་ན་ནང་པ་སངས་རྒྱས་པའི་ཆོས་ཀྱི་ནང་ནས་བོད་ཀྱི་ནང་པ་སངས་ རྒྱས་པའི་ཆོས་འདི་རྒྱ་ཆེ་ཤོས་དང་གཏིང་ཟབ་ཤོས་ཡིན་པ་དེང་སྐབས་འཛམ་གླིང་ཐོག་གི་མཁས་པ་མང་པོས་གསུང་གི་ཡོད་པ་རེད། དེ་འདྲའི་ཆོས་རྒྱ་ཆེན་པོ་དང་གཏིང་ཟབ་པོ་དེ་བརྗོད་བྱར་བྱེད་པའི་རྗོད་བྱེད་ཀྱི་ཚིག་བོད་པའི་ཡི་གེ་དེ་ཧ་ལས་པའི་ཡག་པོ་ཆགས་འདུག ལེགས་སྦྱར་གྱི་སྐད་ཡིག་སྒྲ་བསྒྱུར་བྱས་པ་ཙམ་མ་ཡིན་པར་སྒྲ་བསྒྱུར་དང་དོན་བསྒྱུར་གཉིས་ཀ་ཧ་ཅང་གིས་བཟང་པོ་ཡོད་པ་ཞིག་ཆགས་ཡོད། དེ་འདྲ་ཡིན་ཙང་ང་ཚོས་ཆོས་དང་རིག་གཞུང་དེ་ཡག་པོ་བྱས་ནས་བདག་པོ་རྒྱག་ཐུབ་ན་ཀྲུང་ཧྭ་མི་མང་སྤྱི་མཐུན་རྒྱལ་ཁབ་སྤྱིའི་རིག་གཞུང་ལའང་ཕན་ཐོགས་ཡོང་རྒྱུ་དང༌། སྤྱི་ཡོངས་ཀྱི་ཆ་ནས་བཤད་ན་རྒྱ་ནག་རང་གི་ལུང་པའང་ནང་པའི་ལུང་པ་ཆགས་བསྡད་ཡོད་པ་དང་། དེང་སྐབས་ནང་པ་མང་དུ་འགྲོ་གི་ཡོད་པར་བརྟེན་ང་ཚོས་ཏན་ཏན་ཞབས་འདེགས་སྒྲུབ་ཐུབ་ཀྱི་རེད་ལ་གཉིས་ཕན་ཞིག་རེད་བསམ་ངོས་ནས་དེ་ལྟར་དྲན་གྱི་ཡོད།
དྲི་བ་བདུན་པ། གལ་སྲིད་བོད་ལ་ཚད་མཐོའི་རང་སྐྱོང་དང་ཡང་ན་རང་བཙན་ཐོབ་པ་ཡིན་ན་ཁྱེད་ལ་བོད་ཀྱི་འཛིན་སྐྱོང་ལམ་ལུགས་དམངས་གཙོ་ཅན་དུ་འགྱུར་རྒྱུའི་འཆར་གཞི་ཡོད་དམ། ཆོས་སྲིད་གཉིས་ཇི་ལྟར་ཁ་ཁ་བྱེད་རྒྱུ།
བཀའ་ལན། འདྲི་བ་འདིར་དམིགས་བསལ་འགྲེལ་བཤད་རྒྱག་དགོས་དོན་མི་འདུག་གལ་སྲིད་ཁྱོད་ལ་དུས་ཚོད་བྱུང་ན་རྒྱ་གར་ལ་ཤོག་དང་། བཙན་བྱོལ་ལ་བསྡད་པའི་རིང་ལ་ང་ཚོས་མང་གཙོའི་ལས་འགུལ་གང་འདྲ་སྤེལ་ཡོད་མེད། ལོ་ལྔ་བཅུ་ང་གཅིག་རིང་ང་ཚོས་ཆབ་སྲིད་ཀྱི་ལམ་སྲོལ་དང་མ་འོངས་པའི་བྱེད་ཕྱོགས་གང་འདྲ་ཡོད་མེད་ཁྱོད་རང་གིས་དངོས་སུ་མཐོང་བ་ཡིན་ན་ཤེས་ཀྱི་རེད། ངོས་རང་ཉིད་ལ་མཚོན་ན་ཕྱི་ལོ་ ༡༩༦༩ བཟུང་ནས་ཏཱ་ལའི་བླ་མའི་བླ་བྲང་དགོས་དང་མི་དགོས་བོད་མི་མང་གིས་ཐག་གཅོད་བྱེད་ཀྱི་རེད་མ་གཏོགས་ངོས་ནས་སེམས་འཁུར་གང་ཡང་བྱེད་ཀྱི་མེད། གལ་ཆེ་ཤོས་ནི་བོད་མི་རིགས་ལ་ཐུན་མོང་མ་ཡིན་པའི་ཆོས་དང་རིག་གཞུང་ཞིག་ཡོད་པ་དེ་དག་ཉམས་པ་སོར་ཆུད་དང་མི་ཉམས་གོང་འཕེལ་ཡག་པོ་ཞིག་དགོས་ཀྱི་འདུག་ཅེས་དང་། བོད་ཀྱི་འཛུགས་སྐྲུན་ལ་ཆ་མཚོན་པ་ཡིན་ནའང་ཁོར་ཡུག་ལ་སྐྱོན་ཆག་མ་ཤོར་བ་བྱེད་རྒྱུ་ཧ་ཅང་གལ་ཆེན་པོ་རེད། བོད་ས་མཐོའི་ཁོར་ཡུག་འཕྲོ་རླག་ཤོར་ཆོག་ཆོག་ཡིན་པས་སྐྱོན་ཆག་ཤོར་བ་ཡིན་ན་བོད་ཀྱི་ས་མཐོན་པོ་དང་རླུང་སྐམ་པོ་ཡིན་དུས་རང་བྱུང་ཁམས་ཀྱི་ཆ་གཅིག་ལ་སྐྱོན་ཤོར་བ་ཡིན་ན་སླར་གསོ་བྱེད་པར་དུས་ཡུན་ཧ་ཅང་རིང་པོ་འགོར་གྱི་རེད་ཟེར། དེ་ནི་དམིགས་བསལ་གྱི་གནས་ཚུལ་ཞིག་ཆགས་འདུག བོད་ས་མཐོའི་འཁྱག་རོམ་དེ་དག་ཨེ་ཤ་ཡའི་དབུས་ཀྱི་གཙང་པོ་མང་པོ་ཞིག་གི་འབྱུང་ཁུངས་ཆགས་ཡོད། དེ་འདྲ་ཡིན་དུས་དེ་ལ་དམིགས་བསལ་གྱིས་ལྟ་རྟོག་བྱེད་དགོས།
དྲི་བ་བརྒྱད་པ། ཏཱ་ལའི་བླ་མས་རང་ཉིད་སྐུ་གཤེགས་རྗེས་བཙན་བྱོལ་བོད་མིའི་དབང་ནུས་མཉམ་སྒྲིལ་སྐོར་ལ་གཟིགས་ཚུལ་གང་འདྲ་ཡོད། ཁྱེད་ཀྱི་རྗེས་འཛིན་པ་རྣམས་ཀྱི་དབང་གྲགས་ཀྱིས་བོད་ཀྱི་མི་རིགས་རིང་ལུགས་པ་རྣམས་བཏང་འཛིན་བྱས་ཏེ་ཞི་བདེ་དང་འཚེ་མེད་ཞི་བའི་འཐབ་རྩོད་མངོན་འགྱུར་བྱེད་ཐུབ་བམ།
བཀའ་ལན། ང་མེད་པ་ཆགས་པ་ཡིན་ནའང་གང་ཡང་བྱེད་ཀྱི་མ་རེད། ཁྱོད་རང་ཚོ་ཆོས་དང་སྲིད་ཀྱི་འགན་འཁུར་མཁན་ཚོས་ང་མེད་པ་ནང་བཞིན་བྱས་ཏེ་འགན་འཁུར་དགོས་རེད་ཅེས་ངས་ལོ་ཉི་ཤུ་སུམ་བཅུའི་གོང་ནས་བཤད་ཡོད། ཁོང་ཚོས་ཀྱང་དེ་ལྟར་བྱས་ཏེ་ཉམས་མྱོང་གསག་ནས་འགྲོ་གི་ཡོད། ལོ་ལྔ་རེའི་མཚམས་ལ་འགོ་ཁྲིད་གསར་པ་རེ་སླེབས་ཡོང་གི་ཡོད། ལོ་རྗེས་མར་མི་མང་གིས་འོས་བསྡུ་བྱས་པའི་འགོ་ཁྲིད་གསར་པ་ཞིག་སླེབས་ཀྱི་རེད། ཆོས་ཕྱོགས་ཀྱི་ཆ་ནས་ཆོས་ལུགས་སོ་སོའི་དབུ་ཁྲིད་ཡོད་པ་རེད་ཁོང་ཚོས་གནང་གི་རེད། ངོས་རང་ཡོད་དང་མེད་ཁྱད་པར་མེད་པ་འདྲ་པོ་རེད།
དྲི་བ་དགུ་པ། ཏཱ་ལའི་བླ་མ་ཁྱེད་ཀྱི་བོད་ལ་མང་གཙོའི་རང་སྐྱོང་དགོས་པ་གསུང་གི་ཡོད། འོན་ཀྱང་ཁྱེད་དང་ཁྱེད་ཀྱི་སྐུ་ཕྲེང་གོང་མ་རྣམས་ཀྱིས་བོད་ལ་དབང་སྒྱུར་བྱེད་སྐབས་མང་གཙོའི་དབང་སྒྱུར་བྱེད་ཡོད་དམ། གལ་སྲིད་མེད་ན་ཁྱེད་རང་གིས་བོད་དུ་རྒྱ་དམར་ལས་ལྷག་པའི་མང་གཙོའི་དབང་སྒྱུར་བྱེད་ཐུབ་པའི་གདེང་ཚོད་ཇི་ལྟར་ཡོད་དམ།
བཀའ་ལན། ྋརྒྱལ་དབང་སྐུ་ཕྲེང་དང་པོ་ནས་བཞི་པ་བར་ཆབ་སྲིད་ཀྱི་ཇུས་གཏོགས་གང་ཡང་གནང་མེད། ྋརྒྱལ་དབང་ལྔ་པ་ཆེན་པོ་ཆོས་སྲིད་གཉིས་ཀྱི་དབུ་ཁྲིད་ཆགས་པ་རེད། དེ་དུས་ནས་ཤར་རྒྱ་ནག་དང་། ལྷོ་རྒྱ་གར། བྱང་ཨུ་རུ་སུ་སོགས་ལ་མང་གཙོ་ཟེར་བའི་སྐད་ཆ་མེད། ཞིང་བྲན་ལམ་ལུགས་ཡིན་པ་གཅིག་མཚུངས་རེད། རེད་དེ་བོད་ནང་ལ་སྤྱིར་སངས་རྒྱས་པའི་ཆོས་དང་ཡང་དགོས་སེམས་ཅན་ཐམས་ཅད་ལ་བྱམས་བརྩེ་བྱེད་དགོས་རེད་ཅེས་པའི་ལྟ་བ་དེ་ཤུགས་ཆེན་པོ་ཁྱབ་ཡོད་པ་ཡིན་དུས་དཔེར་ན་ལྔ་བཅུ་ང་དགུའི་རྗེས་སུ་བཅོས་བསྒྱུར་བྱས་ཏེ་ས་བདག་ཚོར་འཐབ་འཛིན་བཏོང་སྐབས་ས་བདག་ཚོའི་ཚེ་གཡོག་ཚོའི་ནང་ནས་ས་བདག་ཚོའི་སྲོག་སྐྱོབ་མཁན་ཧ་ཅང་མང་པོ་བྱུང་འདུག ཕྱིས་སུ་རྒྱ་གར་ལ་བཙན་བྱོལ་ཡོང་མཁན་ས་བདག་མང་པོ་ཞིག་རང་ཉིད་ཀྱི་ཚེ་གཡོག་ཚོས་སྐབས་འཕྲལ་ལན་བསྐྱལ་ཏེ་བྲོས་ཐར་འདུག དེ་འདྲ་ཡིན་དུས་ཚེ་གཡོག་གི་མིང་གཅིག་མཚུངས་རེད་དེ་དོན་ལ་ཕལ་ཆེར་ཁྱད་པར་ཡོད། ཕྱི་ལོ་ ༡༩༥༥ ལོ་མཇུག་ནས་སི་ཁྲོན་རྒྱུད་ནས་བོད་ཁུལ་ལ་དམངས་གཙོའི་བཅོས་བསྒྱུར་བྱས་པ་རེད། དམངས་གཙོའི་བཅོས་བསྒྱུར་རྒྱ་ནག་ནང་བྱས་པ་ནང་བཞིན་བྱེད་དུས་བོད་ཀྱི་ས་གནས་སྒང་རན་གྱི་མེད་པ་རེད། གནས་ཚུལ་དེ་འདྲ་བྱུང་འདུག དེའི་རིགས་ཞིབ་འཇུག་བྱེད་རྒྱུ་ཧ་ཅང་གལ་ཆེན་པོ་རེད། ངོས་ནས་བཤད་པ་ཙམ་གྱིས་ཁྱོད་ཚོས་ཆ་འཇོག་བྱེད་དགོས་དོན་མེད། རིམ་པས་ཞིབ་འཇུག་བྱེད་རྒྱུའི་རང་དབང་འདྲ་བྱུང་བ་ཡིན་ན་ཞིབ་འཇུག་ཐིལ་ཕྱིན་པ་བྱེད་དགོས་རྒྱུ་ཧ་ཅང་གལ་ཆེན་པོ་རེད་འདུག ྋསྐུ་མདུན་སྐུ་གོང་མའི་སྐུ་ཚེ་སྨད་ལ་མང་གཙོའི་དགོངས་པ་གང་འཚམ་བཞེས་འདུག ཡིན་ནའང་ལག་ལེན་འཁེལ་ཐུབ་མེད། ཕྱི་ལོ་ ༡༩༥༢ ལོར་ངོས་རང་ལྷ་སར་ཡོད་དུས་ལེགས་བཅོས་སྤྱི་ཚོགས་ཞེས་ཁྲལ་དང་བུ་ལོན་གྱི་འགྲོ་ སྟངས་མང་པོ་ཞིག་བཅོས་བསྒྱུར་བྱེད་འགོ་བཙུགས་པ་ཡིན། ཡིན་ནའང་ལག་ལེན་འཁེལ་ཐུབ་མ་སོང་། དེ་ལྟར་ངོས་རང་བོད་ལ་ཡོད་དུས་ནས་བཅོས་བསྒྱུར་བྱེད་རྒྱུའི་བསམ་བློ་ཞིག་ཡོད་པ་ཡིན་དུས་རྒྱ་གར་དུ་སླེབས་མ་ཐག་མང་གཙོའི་སྒྲིག་འཛུགས་བཟོས་ཏེ་ལག་ལེན་བཀལ་བ་ཡིན། མ་འོངས་བོད་གཞིས་བྱེས་མཉམ་འཛོམས་བྱུང་མཚམས་ངོས་ནས་འགན་འཁུར་རྒྱུའི་བསམ་བློ་གང་ཡང་མེད། ཕྱི་ལོ་ ༡༩༩༢ ལོ་ནས་ངོས་ཀྱིས་གསལ་པོ་བཤད་ཟིན། ནམ་ཞིག་བོད་ལ་རང་སྐྱོང་ངམ་རང་དབང་གང་འཚམས་བྱུང་སོང་ན་ང་ཚོ་ལོག་གི་རེད། ཡིན་ནའང་དེ་མཚམས་ངོས་ནས་ལོ་རྒྱུས་ཀྱི་ཐོག་ཏཱ་ལའི་བླ་མར་དམིགས་བསལ་གྱི་འགན་དབང་ཡོད་པ་ཚང་མ་ས་གནས་གཞུང་དེ་ལ་རྩིས་སྤྲོད་ཀྱིས་ངོས་ནས་འགན་འཁུར་གང་ཡང་ལེན་གྱི་མིན་ཞེས་བརྗོད་ཡོད། ད་ལྟ་ཡིན་ནའང་བསམ་བློ་དེ་རང་ཡིན་མ་གཏོགས་མ་འོངས་པར་ངོས་ནས་འགན་འཁུར་གྱི་ཡིན་ཞེས་ནམ་ཡང་དྲན་གྱི་མེད།
དྲི་བ་བཅུ་པ། ཏཱ་ལའི་བླ་མ་མཆོག་གིས་ད་ལྟ་བོད་ཀྱི་ས་ཁུལ་དུ་ཡོད་པའི་རྒྱ་རིགས་སྡོད་དམངས་རྣམས་དང་ལྷག་པར་དུ་བོད་ཁུལ་གྱི་རྒྱ་མི་མི་རབས་གཉིས་པ་སོགས་ལ་གཟིགས་ཚུལ་གང་འདྲ་ཡོད། ཚད་མཐོའི་རང་སྐྱོང་གིས་ཁོ་ཚོ་མཐའ་ཁོབ་ཅན་དུ་འགྱུར་སྲིད་ལ། དེ་ནི་ཁྱེད་དང་བཙན་བྱོལ་བོད་གཞུང་ལ་ངོ་རྒོལ་བྱེད་མཁན་གྱི་བོད་ཁུལ་གྱི་རྒྱ་རིགས་རྣམས་ཀྱི་སེམས་ཁྲལ་རེད།
བཀའ་ལན། བོད་ནི་རང་སྐྱོང་གི་ས་ཁུལ་ཞིག་ཆགས་ཡོད། དེའི་ནང་བོད་མི་རིགས་གྲངས་ཉུང་མི་རིགས་ཆགས་ཤེས་ཀྱི་མ་རེད། དེ་མིན་རྒྱ་རིགས་གྲོགས་པོ་ག་ཚོད་བསྡད་ཀྱང་ང་ཚོས་དགའ་བསུ་ཞུ་རྒྱུ་ཡིན། ལྷག་པར་དུ་རྒྱ་རིགས་གྲོགས་པོ་ཚོའི་ནང་ནས་བོད་ཀྱི་ཆོས་དང་རིག་གཞུང་ལ་དོ་སྣང་ཡོད་པ་བྱུང་ན་ང་ཚོས་དགའ་བསུ་ཞུ་རྒྱུ་ཡིན། ངོས་ནས་ནམ་རྒྱུན་རྩེད་མོ་དང་བཅས་དེ་ལྟར་ཤོད་ཀྱི་ཡོད། རྒྱ་རིགས་གྲོགས་པོ་ཚོས་ང་ཚོར་ཁ་ལག་ཞིམ་པོ་བཟོས་ང་ཚོ་བོད་པ་ཚོས་ནང་པ་སངས་རྒྱས་པའི་ཆོས་ཀྱི་ཐོག་ནས་རྒྱ་རིགས་གྲོགས་པོ་ཚོར་སེམས་ཀྱི་ཁ་ལག་སྤྲད་ཅེས་ངོས་ནས་དེ་ལྟར་ཤོད་ཀྱི་ཡོད། དེར་བརྟེན་སེམས་ཁྲལ་རྩ་བ་ནས་བྱེད་དགོས་དོན་མེད། གཞན་རྒྱ་རིགས་གྲོགས་པོ་བོད་པར་མཐོང་ཆུང་བྱེད་མཁན། བོད་པའི་ཆོས་ལབ་དུས་སྡུག་པོ་ཞིག་ལ་ངོས་འཛིན་བྱེད་མཁན་དང་བོད་པ་ལབ་དུས་དྲི་མ་ཚ་པོ་ཞིག་ལ་ངོས་འཛིན་བྱེད་མཁན་དེ་དག་དྲི་མ་ཚ་པོའི་ནང་བསྡད་ཀྱང་དགོས་པ་གང་ཡང་མེད་དུས་སོ་སོའི་ས་ཆ་གཙང་མ་ཡོད་ས་དེར་ལོག་ཕྱིན་ན་བཟང༌། བོད་ནི་སངས་རྒྱས་ཀྱི་ཆོས་གཙོ་བོ་བྱེད་མཁན་ཞིག་རེད། སངས་རྒྱས་ཀྱི་ཆོས་ནང་མི་རིགས་ཀྱི་དབྱེ་བ་གང་ཡང་གསུངས་མེད། སྔར་བོད་ཀྱི་དགོན་པ་ཁག་གི་ནང་མཁན་པོ་མང་པོ་སོག་པོས་བྱས་མྱོང་ཡོད་ལ་རྒྱ་རིགས་དཔེ་ཆ་ལྟ་མཁན་དེ་འདྲ་ཡོད་པ་རེད། ང་ཚོ་མི་རིགས་ཁ་ཁ་རེད་དེ་དབྱེ་བ་ཁྱོན་ནས་ཡོད་པ་མ་རེད། དེ་བཞིན་རྒྱ་རིགས་གྲོགས་པོ་ཚོའི་ནང་ནས་མཁས་པ་བྱུང་བ་ཡིན་ན་བོད་ཀྱི་མཁན་པོ་བྱེད་ཆོག་ལ་བོད་ཀྱི་བླ་མ་ཡང་བྱེད་ཆོག་གི་རེད། ཁྱད་པར་ཁྱོན་ནས་མེད།། ༎


text:
༢༠༠༨ལོའི་བོད་ཁྱིམ་མཛད་སྒོའི་ཐོག་སྩལ་བའི་བཀའ་སློབ།
མཐའ་མའི་བསྐྱར་བཅོས། (༠༨༢༠༡༠༡༡༥༣) འབྲི་མཁན། བོད་གཞུང་དྲ་གནས་སུ་བཏུས། ༡༩༢༠༠༨༡༡༣༨
༄༅།།དེ་རིང་བོད་ཁྱིམ་སློབ་གྲྭའི་མཛད་སྒོའི་སར་སེར་སྐྱ་མང་ཚོགས་མང་པོ་ཞིག་འཛོམས་པ་འདི་བརྒྱུད་བོད་གཞིས་བྱེས་གང་ས་ནས་དོ་སྣང་བྱེད་མཁན་ཏན་ཏན་ཡོད་པ་རེད་བསམ་གྱི་འདུགཚང་མར་ཞུ་རྒྱུར་དེ་རིང་ཕྲུ་གུ་ཆུང་ཆུང་ལ་བདག་པོ་སྤྲོད་རྒྱུའི་སྒྲིག་འཛུགས་འདི་བཙུགས་ཏེ་ལོ་༤༨འགྲོ་བ་དང༌། ང་ཚོ་བཙན་བྱོལ་བ་ཆགས་ཏེ་ལོ་༥༠ཉེ་བར་འགྲོ་ཡི་ཡོད། མི་རིགས་ཤིག་གི་ལོ་རྒྱུས་ནས་བཤད་ན་ལོ་ལྔ་བཅུ་ཟེར་བ་ཐུང་ཐུང་ཡིན་ཡང༌། མི་གཅིག་གི་མི་ཚེའི་ངོས་ནས་བཤད་ན་ལོ་ལྔ་བཅུ་ཟེར་དུས་ཧ་ཅང་རིང་པོ་ཡིན། དུས་ཡུན་དེའི་ནང་ང་ཚོའི་མི་ཐོག་རྗེ་འགྲོ་གི་ཡོད། ངོས་ལ་ཆ་བཞག་ན་ཕྱི་ལོ་༡༩༥༩ལོར་བཙན་བྱོལ་ལ་ཡོངས་སྐབས་ལོ་༢༥དང༌། ལོ་ཧྲིལ་པོ་བརྩིས་ན་༢༤ཡིན།ད་ལྟ་ལོ་༧༣བརྒལ་ཏེ་བསྡད་ཡོད།མི་ཚེ་མང་ཆེ་བ་སོང་ཟིན།
ང་ཚོ་བཙན་བྱོལ་བ་ཆགས་པ་འདི་མི་ཉུང་ཤས་ཤིག་གི་མི་ཚེའི་མདུན་ལམ་གསར་པ་ཞིག་འཚོལ་བའི་དོན་དུ་ང་ཚོ་བཙན་བྱོལ་བ་ཆགས་པ་མིན། ལོ་རྒྱུས་ཡོད་པའི་བོད་གངས་ཅན་གྱི་ལྗོངས་འདི་དུས་གཉན་འཕྲང་ཆེན་པོ་ཞིག་ལ་ཐབས་ཤེས་ཡོད་དགུ་རྩལ་སྤྲུགས་བྱས་ཀྱང་ནུས་འབྲས་མ་ཐོན་པར།ཐབས་ལམ་གཞན་མེད་པའི་གནས་སྟངས་འོག་ཕྱི་ལོ་༡༩༥༩ཕྱི་ཟླ་༣ཚེས་༡༧ཉིན་གྱི་དགོང་དྲོ་ནོར་བུ་གླིང་ཁ་ནས་བྲོས་བྱོལ་དུ་ཡོང་བ་ཡིན། དེ་རྗེས་བོད་མི་སེར་སྐྱ་སྔོན་ལ་ཡོང་མཁན་ཚོ་མི་ཧྲག་པོ་ཤ་སྟག་ཡོད། དེ་ནས་རིམ་པས་བོད་ཀྱི་ས་ཁུལ་ཁག་ནས་བོད་མི་རྒན་བྱིས་ཕོ་མོ་མང་པོ་ཞིག་བཙན་བྱོལ་དུ་འབྱོར་ནས་བོད་མི་བཙན་བྱོལ་བ་ཁྲི་བརྒྱད་དགུ་ཙམ་ཟིན་པ་རྒྱ་གར་རང་དབང་ལུང་པའི་ནང་སྐྱབས་བཅོལ་དུ་བསྡད་ཡོད། ང་ཚོ་བཙན་བྱོལ་ལ་ཡོང་བའི་ལས་འགན་དང་དམིགས་ཡུལ་ཞིག་ཡོད་པ་ལྟར་སེམས་ལ་དམ་བཅའ་བརྟན་པོ་བཀོད་དེ་ང་ཚོ་བཙན་བྱོལ་བའི་སྒྲིག་འཛུགས་དེ་དག་ཆགས་ཐུབ་པ་བྱུང་ཡོད། དེའི་ནང་ནས་སློབ་གྲྭ་གསར་འཛུགས་བྱེད་རྒྱུ་འདི་གལ་འགངས་ཆེ་ཤོས་ཤིག་ཏུ་བརྩིས་ཡོད།སྐབས་དེར་སྲིད་བློན་ནེ་ཧེ་རུ་བཞུགས་ཡོད་པ་རེད།
ངའི་སྐད་ཆ་འདི་རྣམས་ལྡབ་སྐྱོར་ལྟ་བུ་ཡིན་པས།ཁྱེད་ཚོ་མང་པོ་ཞིག་གིས་ཐོས་ཡོད་ཀྱང༌།མི་མང་པོ་ཞིག་ཕལ་ཆེར་གསར་པ་ཡིན་པས་ཐོས་མྱོང་ཡོད་ཀྱི་མ་རེད།གལ་པོ་ཆེ་ལ་ནན་ཏན་གསུངས་པས་ཡང་བསྐྱར་བརྗོད་པ་ལ་སྐྱོན་མེད། སྐབས་དེར་ནེ་ཧེ་རུ་བཞུགས་ཡོད་ཅིང་ང་ཚོ་བོད་མི་བཙན་བྱོལ་བའི་ཐོག་ལ་དམིགས་བསལ་གྱི་ཐུགས་ཁུར་སྐྱེད་དེ་ང་ཚོའི་སློབ་གྲྭ་ཟུར་དུ་འཛུགས་རྒྱུ་དང༌།སློབ་གྲྭའི་རྒྱུགས་སྤྲོད་ཀྱི་ཡི་གེ་ཡང་དབྱིན་ཇི་དང་ཧིན་རྡི་གཏན་འབེབས་བྱེད་རྒྱུས་མཚོན་པའི་ནེ་ཧེ་རུ་དང་དེ་ཚོའི་སྐོར་གོ་བསྡུར་བཀའ་སློབ་ཞུ་རྒྱུའི་གོ་སྐབས་བྱུང་ཡོད།སྐབས་དེར་ང་ཚོས་བོད་དོན་རྒྱལ་ཚོགས་ལ་ཞུ་རྒྱུའི་ལས་འགོ་བརྩམས་ཏེ་འབད་བརྩོན་ཆེན་པོ་བྱས་པ་ཡིན།དེའི་དུས་ནེ་ཧེ་རུས་རྒྱལ་ཚོགས་ལ་ཞུས་ན་དགོས་པ་གང་ཡང་མེད་པའི་དགོངས་པ་བཞེས་ཀྱི་འདུགཡིན་ནའང་ང་ཚོས་ཨུ་ཚུགས་བརྒྱབ་པ་དང༌། བོད་དོན་རྒྱལ་ཚོགས་ལ་ཞུས་ནས་ལམ་སང་ནུས་པ་ཐོན་རྒྱུའི་རེ་བ་མེད།འོན་ཀྱང་བོད་དོན་མ་འོངས་པར་འཛམ་གླིང་ཐོག་གནས་ཐབས་ཕུགས་རྒྱང་རིང་པོའི་ཕན་ཐོགས་ཡོང་ཆེད་རྒྱལ་ཚོགས་ལ་ཞུ་རྒྱུར་ང་ཚོས་སེམས་ཐག་བཅད་པ་ཡིན་ཞེས་ནེ་ཧེ་རུར་ཞུས་པ་ཡིན།
དེ་དུས་ཁོང་ནས་གསུང་པར།མ་འོངས་པར་བོད་དོན་མུ་མཐུད་གནས་པའི་རྒྱུ་རྐྱེན་གཙོ་བོ་བོད་ཕྲུག་དེ་ཚོར་ཤེས་ཡོན་སློབ་སྦྱོང་སྤྲོད་དགོས།བོད་དོན་གྱི་རྩ་བ་ཐུག་ས་ཤེས་ཡོན་ལ་རག་ལུས་ཡོད་ཅེས་གསུང་བྱུང༌།དེ་ནི་བདེན་པ་རེད།དུས་དེར་ང་ཚོའི་སློབ་གྲྭ་གསར་འཛུགས་བྱ་རྒྱུ་སོགས་ལ་ནེ་ཧེ་རུ་ཁོང་ཉིད་ནས་དམིགས་བསལ་གྱི་ཐུགས་ཁུར་བཞེས་བྱུང༌། དེ་ནས་བཟུང་ང་ཚོས་ཤེས་ཡོན་ཐོག་ཤུགས་གཙོ་བོ་བརྒྱབ་པ་ཡིན།དེ་དུས་ལྷ་ཁང་དང་དགོན་པ་གྲྭ་ཚང་གསར་རྒྱག་བྱེད་རྒྱུ་སོགས་ལ་ང་ཚོས་འབད་བརྩོན་གང་ཡང་བྱས་མེད།དེ་ཚོའི་ཐད་ང་ཚོར་ལོ་ངོ་སྟོང་ཕྲག་གི་གོམས་གཤིས་ཡོད་པ་ཞིག་ཡིན་སྟབས་རྗེས་སུ་འགྲིག་འགྲོ་གི་རེད་སྙམ།གལ་ཆེ་ཤོས་ང་ཚོ་དེང་དུས་ཤེས་ཡོན་གྱི་ཕོངས་པའི་རྐྱེན་གྱིས་ང་ཚོ་རང་དབང་དང་བྲལ་བའི་གནས་ཚུལ་འདི་བྱུང་བ་ཡིན་པ་གསལ་པོ་ཡིན། དེ་ལ་བསམ་བློ་གཏོང་དུས་འགྱོད་པ་སྐྱེས་ཀྱང་བྱ་ཐབས་མེད།འདས་པའི་ང་ཚོའི་མི་རབས་གཉིས་ཙམ་གྱི་དུས་ཚོད་ནང་འཛམ་གླིང་ལ་གྱུར་བ་ཆེན་པོ་བྱུང་ཡོད་པ་རེད། ང་ཚོ་བོད་པས་ཤེས་རྟོགས་དང༌། དོ་སྣང་བྱས་ནས་དེའི་རྗེས་ཟིན་ཐུབ་པ་སོགས་ཀྱི་ཐབས་ཤེས་བྱས་ཡོད་ན་ད་ལྟའི་གནས་ཚུལ་འདི་འདྲ་ཡོང་མི་ཐུབ།འོན་ཀྱང་བོད་ཀྱི་གཏམ་དཔེར་མགོ་རུལ་རྣ་ཡིས་མ་ཚོར་ཟེར་བ་ལྟར་བྱས་འདུག
ད་ཆ་དཀའ་ངལ་འཕྲད་དུས་འགྱོད་ཀྱང་ཐབས་མེད། ད་ནས་ང་ཚོས་འབྱུང་འགྱུར་དེང་དུས་ཀྱི་ཤེས་ཡོན་ཚད་ལོངས་བ་ཞིག་ཡོང་ཐབས་བྱེད་པ་དང་ཆབས་ཅིག་ལོ་ངོ་སྟོང་ཕྲག་རིང་ནང་ཆོས་དང་འབྲེལ་བོད་ཀྱི་གོམས་གཤིས་དང༌། སྐད་ཡིག་ལོགས་སུ་རང་མགོ་ཐོན་ཐུབ་པ་ཞིག་ཡོད་པ་དེ་ཡང་སློབ་སྦྱོང་བྱས་ཏེ།འདབ་ཆགས་གཤོག་པ་གཉིས་ལྡན་བཞིན་ང་ཚོའི་བུ་ཕྲུག་ཚོར་དེང་དུས་ཀྱི་ཤེས་ཡོན་དང་གནའ་རབས་ཀྱི་བཟང་པོའི་ཤེས་ཡོན་གཉིས་ཀ་ཡོད་པ་ཞིག་བྱུང་ན་བོད་མི་ཚད་དང་ལྡན་པ་ཞིག་ཡོང་རྒྱུ་ཡིན། བོད་ཀྱི་གནའ་རབས་ཀྱི་རིག་གཞུང་དང་ཆོས་གཅིག་པུ་ཤེས་པ་ལས་དེང་དུས་འཛམ་བུ་གླིང་གི་ཤེས་ཡོན་མ་ཤེས་ན་མི་ཕྱེད་ཀ་ལྟ་བུ་ཡིན།ཡང་དེང་དུས་ཀྱི་ཤེས་ཡོན་ཤེས་པ་ལས་བོད་རང་ལ་གནའ་རབས་ནས་ཡོད་པའི་བཟང་པོའི་ཤེས་ཡོན་དེ་དག་མ་ཤེས་ན་མི་ཕྱེད་ཀ་ལྟ་བུ་ཡིན།
སོ་སོའི་ཤ་ཁྲག་རུས་གསུམ་བོད་མི་ཡིན་ནའང་ངོ་ཐོག་བོད་པའི་དྲི་མ་ཁ་བའི་ཁྱད་ཆོས་མ་ཚང་ན་བོད་པ་ཕྱཻད་ཀ་ཡིན། དེར་བརྟེན་ང་ཚོའི་མི་རབས་གསར་པ་ཚོས་དུས་རབས་ཉི་ཤུ་པ་དང་དུས་རབས་ཉེར་གཅིག་པའི་རྗེས་ཟིན་ཐུབ་པ་ཞིག་དང༌། དུས་ཚོད་ཀྱི་འགྱུར་འགྲོས་དང་བསྟུན་ནས་མཉམ་དུ་འགྲོ་ཐུབ་པ་ཞིག་དགོས་སྟབས་ང་ཚོས་ཤེས་ཡོན་གྱི་གནས་གཞི་འཛུགས་རྒྱུའི་ཐོག་ནུས་པ་གང་ཡོད་བཏོན་ཏེ་འབད་བརྩོན་བྱས་པ་ལྟར།བོད་ཁྱིམ་སློབ་གྲྭ་འདི་སྡེ་ཚན་གཅིག་ཡིན་ཞིང༌། ད་ལྟ་བར་དུ་ཡག་ཐག་ཆོད་ཡོད་པ་ད་ལྟ་ལས་བསྡོམས་ནང་གསལ་བ་དང༌། དེ་བཞིན་ཆོས་རིག་བཀའ་བློན་དང༌། སྤྱི་འཐུས་ཚོགས་གཙོའི་ཐོག་ནས་གསུང་བཤད་ནང་ཡོད་པ་བཞིན། ད་ལྟ་བར་དུ་གྲུབ་འབྲས་ཡག་ཐག་ཆོད་རེད། ཡིན་ནའང་ངས་རྟག་པར་ང་ཚོར་བསྟོད་ར་མི་གཞན་ལ་བཏང་དུ་བཅུགང་རང་ཚོ་ནང་ཁུལ་སྐྱོན་གང་ལྷག་གི་འདུག་དེ་ལ་བསམ་བློ་བཏང༌། དེའི་ཐོག་ང་ཚོས་དོ་སྣང་དང་གོ་བསྡུར་བྱེད་དགོས་ཞེས་ཤོད་ཀྱི་ཡོད། དེ་ནི་ཕྱི་ལོ་༡༩༥༧ལོར་ངོས་ཀྱིས་བཟུང་བའི་སྲིད་བྱུས་ཡིན།
ཕྱི་ལོ་༡༩༥༦ལོར་ང་རང་རྒྱ་གར་དུ་འབྱོར་ཏེ་ནེ་ཧེ་རུ་དང་མཉམ་དུ་བཀའ་མོལ་བྱུང་བ་དང༌།ཐ་མ་བོད་ལ་ཕྱིར་ལོག་བྱས་ཏེ་ངོས་རང་གྲོ་མོར་སླེབས་སྐབས་ས་གནས་དེ་གའི་བོད་རིགས་ལས་བྱེད་པ་དང༌། རྒྱ་རིགས་ཚོ་དང་མཉམ་དུ་ཚོགས་འདུ་ཚོགས་སྐབས་ངས་ང་ཚོར་བསྟོད་ར་མི་གཞན་བཏང་དུ་བཅུགང་རང་ཚོ་སྐྱོན་ཆ་གང་དུ་ལྷག་གི་ཡོད་མེད་སྐོར་གོ་བསྡུར་བྱེད་དགོས་ཞེས་བཤད་པ་ཡིན། དེ་རྗེས་རྒྱལ་རྩེ་དང༌།གཞིས་རྩེར་སླེབས་སྐབས་བསམ་འཆར་དེ་རང་བཤད་པ་ཡིན།ང་ཚོ་བཙན་བྱོལ་བ་ཆགས་སྐབས་ཀྱང་སྐད་ཆ་དེ་རང་ཤོད་ཀྱི་ཡོད།ང་རང་ཚོ་ནང་ཁུལ་ཡག་ཡག་དང་གྲ་འགྲིག་འགྲིགགྲུབ་འབྲས་སོན་སོན་བཤད་དེ་དགོས་པ་གང་མེད། ང་རང་ཚོ་ནང་ཁུལ་སྐྱོན་ཆ་གང་འདུག་བཤད་རྒྱུ་གལ་ཆེན་པོ་ཡིན། ང་རང་ཚོ་བཙན་བྱོལ་བ་ཆགས་ཏེ་སྐྱབས་མེད་ལ་གནས་པ་ཤེས་དགོས། ང་རང་ཚོ་གྲ་འགྲིག་པོ་ཡོད་བསམས་ཏེ་བསྡད་ན་གང་མཚམས་ནས་བློ་ཡུལ་དུ་མེད་པའི་དཀའ་ངལ་ཞིག་འཕྲད་ན་ཡག་པོ་མེད། ཆོས་ཉམས་ལེན་བྱེད་མཁན་ཞིག་ཡིན་ནའང་དངོས་ཡོད་གནས་ཚུལ་དང་མཐུན་པ་ཞིག་བྱེད་དགོས་པ་ལས་ཡིན་ཤག་ལྟ་བུ་བྱས་ཏེ་སྔགས་ལམ་ལ་ཞུགས་པ་ཡིན་ན་ཡག་པོ་མེད། ཁ་ཞེ་གཉིས་མེད་མ་ཡིན་པའི་གནས་ཚུལ་ཡོད་ན་དེ་ནི་དོན་དངོས་གནས་ཚུལ་དང་མཐུན་གྱི་མེད་ཅིང༌། ཆོས་ཕྱོགས་ཐད་ཀྱང་ངས་མི་ལ་དེ་ལྟར་ཤོད་ཀྱི་ཡོད་ལ།དེ་ནི་རང་གི་བསམ་བློ་ཡང་ཡིན། ཕྱི་ལ་འདྲ་ཆགས་ཀྱི་ཆོ་ག་ཕྱག་ལེན་བཏོན་པ་མ་ཡིན་པར། དོན་ཤེས་པའི་ཐོག་ནས་ཆོ་ག་ཕྱག་ལེན་འདོན་ཐུབ་ན་ཡག་པོ་ཡོད།
དོན་གང་ཡང་མ་ཤེས་པར་ཆོ་ག་བཏོན་ན་དགོས་པ་གང་ཡང་མེད། ཆོས་ཕྱོགས་ཀྱི་ཐོག་ངོས་ཀྱི་བསམ་བློ་འདི་ཡིན། དེ་མིན་ལས་ཀ་གང་དང་གང་ཡིན་ནའང་དངོས་ཡོད་གནས་ཚུལ་ཤེས་པའི་ཐོག་ནས་དེ་དང་འཚམས་པའི་བསམ་བློ་གཏོང་དགོས་པ་ལས་དངོས་ཡོད་གནས་ཚུལ་ལ་དོ་སྣང་མ་བྱས་པ་དང་ཡང་ན་མི་ཤེས་པའམ་ཤེས་བཞིན་བཀབ་ནས་ཁ་ཡམ་ཡམ་ལ་ཕྱིན་པ་ཡིན་ན། གང་མཚམས་ནས་དཀའ་ངལ་མི་བཟོད་པ་ཞིག་འཕྲད་རྒྱུ་ཡིན་པས་ཡག་པོ་མེད། དེར་བརྟེན་ངས་དུས་རྟག་པར་རེ་བ་བཟང་ས་ནས་བརྒྱབ། སེམས་ཞུམ་སྟེ་རེ་བ་བརླགས་ན་ནོར་འཁྲུལ་ཡིན། ཡང། གྲ་སྒྲིག་སྡུག་ས་ནས་བྱེད་དགོས། ཞེས་བརྗོད་ཀྱི་ཡོད། ང་ཚོས་སྐྱོན་ཆ་གང་འདུག་བསམ་བློ་གཏོང་དགོས།
ཤེས་ཡོན་ཐད་ཆ་བཞག་ན་ཕྱི་ལོ་༡༩༦༠ལོར་ང་ཚོས་མ་སུ་རིར་སློབ་གྲྭ་དང་པོ་དེ་བཙུགས་པ་ཡིན། དེ་དུས་ང་ཚོ་བཙན་བྱོལ་བ་ཆགས་ཏེ་ལོ་གཅིག་ཙམ་ལས་སོང་མེད།ཕྲུག་གུ་མང་པོ་དེ་ཙམ་མེད །ན་གཞོན་སློབ་ཕྲུག་ལྔ་བཅུ་ཡོད་པའི་སློབ་གྲྭ་དང་པོ་དེ་ཡིན། དེ་ནས་རིམ་པས་རིམ་པས་མ་སུ་རིའི་སློབ་གྲྭ་དང༌། ཌ་ལ་ཧོ་སི། སིམ་ལ། རྡོ་རྗེ་གླིང་སློབ་གྲྭས་མཚོན་པའི་སློབ་གྲྭ་ཁག་རིམ་པ་རིམ་པས་བཙུགས་ཡོད། དེ་བཞིན་གཞིས་ཆགས་ཁག་ཚང་མའི་ནང་སློབ་གྲྭ་བཙུགས་ཏེ་ཐོག་མའི་ལོ་བཅུ་ཉི་ཤུ་ཙམ་རིང་ང་ཚོས་སློབ་སྦྱོང་བྱེད་ཡུལ་གྱི་གནས་གཞི་འཛུགས་ཐབས་ལ་ཤུགས་བསྒྲིལ་བ་དང༌། དེ་རྗེས་ལོ་བཅོ་ལྔ་ཉི་ཤུ་སོང་མཚམས་ངོས་ནས་ད་ཆ་ང་ཚོ་གཞི་རྩ་ཅུང་ཡག་པོ་ཚུགས་ཡོད་པས་ང་ཚོས་ཡར་རྒྱས་གཏོང་རྒྱུ་དང༌། སློབ་སྦྱོང་ཚད་ལོངས་པ་ཡོང་ཐབས་ལ་བསམ་བློ་གཏོང་རྒྱུ་དེ་གལ་ཆེན་པོ་རེད་འདུག་ཅེས་བཤད་པ་ཡིན། རིམ་པས་རིགས་གཅིག་རྐང་འཛིན་གྱི་སློབ་སྦྱོང་ཐོན་པ་དགོས་པ་ལས།འཛིན་གྲྭ་བཅུ་གཉིས་དང༌། བཅོ་ལྔ་བཅུ་དྲུག་ཐོན་པ་ཡིན་ཞེས་ལག་འཁྱེར་ཡོད་པ་ཙམ་གྱི་མི་འགྲིགས།ལས་རིགས་གང་དང་གང་ཡིན་ཡང་རང་རྐྱ་འཕེར་བའི་སྒོ་ནས་བསམ་བློ་གཏོང་ཐུབ་པ་དང༌། འཆར་གཞི་བཀོད་ཐུབ་པ། ལག་ལེན་བྱེད་ཐུབ་པ་བཅས་ཀྱི་རིགས་གཅིག་རྐང་འཛིན་པ་ཐོན་པ་བྱེད་དགོས།རིགས་གཅིག་རྐང་འཛིན་གྱི་མི་བཅུ་བྱུང་བ་ཡིན་ན་དེའི་ཚོད་ཀྱི་ནུས་པ་ཐོན་རྒྱུ་དང༌། མི་བརྒྱ་ཐམ་པ་བྱུང་ན་དེའི་ཚོད་ཀྱི་ནུས་པ་ཐོན་རྒྱུ་རེད་ཅེས་ངས་འབོད་སྐུལ་རིམ་པ་བྱས་པ་ཡིན།
དེ་ལྟར་འབོད་སྐུལ་བྱས་ཏེ་ལོ་སུམ་ཅུ་ཙམ་ཕྱིན་སོང༌། ཐོག་མའི་ལོ་ཉི་ཤུ་ང་ཚོས་རྐང་པ་འཛུགས་ཐབས་བྱས་པ་དང༌། དེ་རྗེས་ཀྱི་ལོ་སུམ་ཅུ་མ་ཟིན་ཙམ་རིང་ང་ཚོས་ཡར་རྒྱས་གཏོང་རྒྱུ་དང༌། ཚགས་ཚུད་གཏོང་རྒྱུའི་ལས་ཀ་དེ་དག་ཡག་པོ་ཞིག་བྱུང་ཨེ་ཡོད་བསམ་གྱི་འདུག གོང་དུ་ལས་བསྡོམས་ནང་བཤད་པ་བཞིན། ཕྲུ་གུའི་གྲངས་འབོར་ལ་ཆ་བཞག་ན་ཁྲི་ཕྲག་དང་ཁྲི་ཕྲག་ཡོད་ཀྱང་ལས་རིགས་སྡེ་ཚན་བྱེ་བྲག་པ་ཞིག་གི་ནང་རྣམ་དཔྱོད་དང་ལྡན་པའི་མི་འདི་འདྲ་ཞིག་ཐོན་ཡོད་ཅེས་མཛུབ་མོ་འཛུགས་རྒྱུ་མི་འདུག ངའི་མཐོང་ཚུལ་ལ་དཔེར་ན།རྒྱ་ནག་གི་ཤེས་ཡོན་ཐད་ཆ་བཞག་ན། རིག་གནས་གསར་བརྗེའི་སྐབས་ཕལ་ཆེར་ལོ་བཅུ་ཕྲག་གཅིག་རིང་འཐུས་ཤོར་ཧ་ཅང་ཆེན་པོ་ཕྱིན་ཡོད། དེ་རྗེས་ཏིང་ཞའོ་ཕིང་གིས་རིམ་པས་ཕྱི་ཕྱོགས་སུ་སྒོ་མོ་ཕྱེ་སྟེ་འཛམ་གླིང་ཕྱི་ལ་འབྲེལ་བ་བྱས་པ་དང་སློབ་སྦྱོང་ཐོག་དོ་སྣང་གསར་པ་སླེབས་ཏེ་ཕྱི་ལོ་༡༩༨༩ལོ་ནས་ཕྱི་རྒྱལ་ལ་སློབ་སྦྱོང་དུ་གཏོང་རྒྱུ་འགོ་ཚུགས་ཡོད། དེ་ནས་བར་སྐབས་ང་རང་ཕྱི་རྒྱལ་གྱི་སློབ་གྲྭ་ཆེ་ཁག་ལ་སྐད་ཆ་བཤད་དུ་འགྲོ་སྐབས་རྒྱ་མི་རིགས་གཅིག་རྐང་འཛིན་གྱི་མཁས་དབང་མང་པོ་འདུག
གནམ་བདེ་སྒོ་མོ་ཆེའི་གནས་ཚུལ་བྱུང་རྗེས་རྒྱ་ནག་ནས་འཛམ་གླིང་ཕྱི་ལ་སླེབས་པའི་སློབ་ཕྲུག་གི་ནང་ནས་དེང་སང་ཨ་རི་དང་ཡུ་རོབ་ཀྱི་གཙུག་ལག་སློབ་གཉེར་ཁང་གི་ནང་མཁས་དབང་གི་སློབ་ཁྲིད་བྱེད་མཁན་མང་པོ་མཐོང་རྒྱུ་འདུགམ་གཞི་རྒྱ་ནག་མི་འབོར་ཆེན་པོ་རེད། ང་ཚོ་བོད་པ་རེ་ཟུང་ལས་མཐོང་རྒྱུ་མེད་པ་རྗེས་ལུས་སུ་ལུས་པ་འཐུས་ཤོར་ཡིན་འདུགདེ་བཞིན་ཡོངས་གྲགས་ཀྱི་གནས་ཚུལ་ཞིག་ལ།བོད་དང་རྒྱ་གར་ནང་ཡོད་པའི་སློབ་ཕྲུག་ཚོ་བསྡུར་ན། རྒྱ་གར་ནང་ཡོད་པའི་སློབ་ཕྲུག་ཚོ་ཕྲན་བུ་སྐྱོ་བ་འདུག་ཅེས་བརྗོད་ཀྱི་འདུག དེ་བཞིན་དབྱིན་ཡིག་གི་ཤེས་ཚད་ལ་ཆ་བཞག་ན་གཏོང་ཡིག་འབྲི་ཤེས་ཀྱི་མི་འདུག་ཟེར་བ་དེ་ནི་འཐུས་ཤོར་རེད། བསམ་བློ་ཏན་ཏན་གཏོང་དགོས།ལས་ཀ་བྱེད་མཁན་གྱིས་མ་འཇོན་པ་རེད་དམ།ཡང་ན་སོ་སོས་མ་ཤེས་པ་ཡིན། སོ་སོས་མ་ཤེས་པ་ཡིན་ན་ཤེས་མཁན་ལ་སྐད་ཆ་འདྲི་དགོས། ང་ཚོ་རང་དབང་ལུང་པར་བསྡད་ཡོད་པ་ལས།བཙན་དབང་འོག་བསྡད་མེད། སོ་སོས་འགུལ་བསྐྱོད་བརྒྱབ་ན་རྒྱག་སའི་གོ་སྐབས་ཡོད་པ་ཡིན། དངུལ་སྤྲད་པ་གཅིག་པུས་ཕན་ཐོགས་ཡོང་མི་ཐུབ། ང་ཚོ་འགྲིགས་ཡོད་བསམས་ཏེ་བསྡད་ན་ཉིན་གཅིག་འཐུས་ཤོར་ཆེན་པོ་སོང་སྟེ་འགྱོད་པའི་གནས་ལ་སླེབས་རྒྱུ་མཐོང་གི་འདུགདེར་བརྟེན་བོད་ཁྱིམ་ཡས་མས་ལ་ལས་ཀ་བྱེད་མཁན་ཚོ་ད་ལྟ་བར་དུ་ཡག་ཐག་ཆོད་ཡོད།འོན་ཀྱང་ཆོག་ཤེས་བྱཻད་རྒྱུ་མེད། ཇི་ལྟར་བྱས་ཏེ་ཡར་རྒྱས་གཏོང་དགོས་པ་དང༌། འཐུས་ཤོར་གང་ནས་འགྲོ་གི་ཡོད།དེའི་རིགས་ལ་ངེས་པར་ཉམས་ཞིབ་བྱས།སྐྱོན་ཆ་ཡོད་སར་སྐྱོན་བརྗོད་ཀྱིས་སེལ་ཐབས་སླད་བསམ་བློ་གཏོང་དགོས།
དེ་བཞིན་ཤེས་རིག་ལས་ཁུངས་ལ་ཆ་བཞག་ན། ཧ་ཅང་གལ་ཆེན་པོ་ཡིན།འགྲིགས་བསྡད་ཡོད་བསམ་པ་ལྟ་བུས་འཆར་ཅན་གྱི་ལས་ཀ་ཁོ་ན་བྱེད་པ་དང༌། གནས་ཚུལ་མ་ཐོན་ཙམ་བྱུང་ན་འགྲིགས་ཡོད་བསམས་ཏེ་བསྡད་ན་ནོར་འཁྲུལ་ཡིན།ཆོས་ཕྱོགས་ཀྱི་ཐོག་ལ་ཆ་བཞག་ནའང༌། དུས་རྒྱུན་ཁ་འདོན་བྱས་པ་འདིས་འགྲིགས་ཀྱི་ཡོད་བསམ་ན་ནོར་བ་ཡིན།རྒྱུད་ལ་ས་ལམ་གྱི་རྟོགས་པ་ཞིག་ཨེ་སྐྱེ་མི་སྐྱེ་ཨུ་ཚུགས་བརྒྱབ་སྟེ་ལྟ་དགོས་པ་ལས་ཉལ་བསྡད་ན་མི་འགྲིགས།སེམས་ཀྱི་ཡོན་ཏན་ལ་ཆོག་ཤེས་བྱེད་རྒྱུ་མེད།ཕྱིའི་དངོས་པོ་ལ་ཆོག་ཤེས་བྱེད་དགོས།ཆོག་ཤེས་མེད་ན་འདོད་པ་ཡོངས་སུ་ཚིམ་པ་ཞིག་ཡོང་རྒྱུ་མེད། དེར་བརྟེན་དང་པོ་ནས་ཕྱིའི་དངོས་པོའི་མཐུན་རྐྱེན་ཟེར་བ་དེ་ཚད་ཅན་ཞིག་ཡིན་པ་ཤེས་པ་བྱས་ནས་ཆོག་ཤེས་བྱེད་དགོས། ནང་བསམ་བློའི་ཡོན་ཏན་ཆོས་དང་འཇིག་རྟེན་གྱི་ཇི་ལྟ་ཇི་སྙེད་པའི་དོན་ཏེ།ནང་དོན་རིག་པ་དང༌།ཐ་སྙད་རིག་པ།གསོ་བ་རིག་པ་སོགས་གང་དང་གང་ཡིན་ཡང་འཕེལ་རྒྱས་ལ་མཐའ་མེད་པས་ནང་བསམ་བློ་དང་འབྲེལ་བའི་ཡོན་ཏན་ལ་ཆོག་ཤེས་བྱེད་རྒྱུ་མེད་པར། མུ་མཐུད་ཡར་རྒྱས་ཡོང་བ་བྱེད་རྒྱུ་ཧ་ཅང་གལ་ཆེན་པོ་ཡིན། ངས་སྔོན་དུ་བཤད་པ་བཞིན།ང་ཚོའི་གནས་སྟངས་ལ་ཆ་བཞག་ན། ཆབ་སྲིད་ཀྱི་སྲིད་དོན་བཙན་བྱོལ་བ་ཡིན་པས། ང་ཚོས་དམིགས་ཡུལ་ཞིག་བཟུང་ནས་སླེབས་ཡོད།
ང་ཚོ་བཙན་བྱོལ་བ་ཆགས་ཏེ་ལོ་ལྔ་བཅུར་ཉེ་བར་འགྲོ་གི་ཡོད་ཀྱང༌། བོད་ནང་གི་རྒྱ་ཆེའི་མི་མང་གི་རེ་བའི་མིག་འབུར་ང་ཚོར་ལྟ་བཞིན་ཡོད་པ་དང༌། ང་ཚོར་ཚུར་བློ་བལྟས་ནས་རེ་བ་རྒྱག་གི་འདུག རྒྱ་གཞུང་གི་བཀག་འགོག་དམ་བསྒྲགས་འོག་དཀའ་ངལ་མི་བཟོད་པ་ཞིག་ཡོད་ཀྱང༌། རྒྱ་གར་ནང་ཕྲུ་གུ་ག་ཚོད་བཏང་སོང༌། དེ་དག་རེ་བ་ཞིག་བརྒྱབ་ནས་ཚུར་གཏོང་གི་ཡོད། དེ་འདྲའི་བློ་གཏད་རེ་བཅོལ་བྱེད་སྐབས་ང་ཚོས་འདིར་ཉི་མ་གང་འཁྱོལ་གྱིས་སྐད་ཆ་འདྲ་ཆགས་པོ་ཤོད་པ་དང༌། སྤམ་པོ་བྱ་ཏེ་བསྡད་ན་ལས་རྒྱུ་འབྲས་ལ་འགྲོ་གི་མ་རེད། ལག་ལེན་ངོ་མའི་ཐོག་འཐུས་ཤོར་འགྲོ་རྒྱུའི་ཉེན་ཁ་ཆེན་པོ་འདུགདེར་བརྟེན་ཤེས་ཡོན་ཐོག་ཁྱེད་རང་ཚོ་འབྲེལ་ཡོད་ཚང་མས་ད་བར་བྱུང་ཟིན་པའི་གནས་ཚུལ་བསྐྱར་གསོ་ཡོང་ཐབས་མེད་པ་ཤེས་དགོས། གཞིས་ཆགས་ཀྱི་གནས་ཚུལ་ལྟ་བུ་ཡིན་ན། ད་ལོ་སྟོན་ཉེས་བྱུང་ཡང་ལོ་རྗེས་མ་ཁ་གསབ་བྱེད་རྒྱུའི་རེ་བ་ཡོད། ཤེས་ཡོན་ཐད་ཟླ་བ་གཅིག་འཐུས་ཤོར་ཕྱིན་ན།དེ་ནི་འཐུས་ཤོར་རང་ཡིན་པས། མི་ཚེ་གཅིག་ལ་གནོད་པ་དེ་བསྐྱར་གསོ་བྱེད་རྒྱུ་མེད།དེ་བཞིན་འཕྲོད་བསྟེན་གྱི་ལས་ཀ་ལ་ཆ་བཞག་ནའང༌། མི་ནད་པ་ཛ་དྲག་ཞིག་ལ་ལམ་སང་སྨན་བཅོས་མ་བྱས་པར། རྗེས་སུ་སྨན་བཅོས་བྱེད་ཅེས་བརྗོད་ཐབས་མེད་པ་བཞིན་སྐབས་སོ་སོའི་ལས་ཀ་འཐུས་ཤོར་མེད་པ་བྱེད་རྒྱུ་ཧ་ཅང་གལ་ཆེན་པོ་ཡིན།
དེ་བཞིན་ཆོས་རྒྱུད་ཁག་གི་བཤད་གྲྭ་ཚོ་ཧ་ཅང་ཡག་པོ་ཡོད། ད་དུང་ཡར་རྒྱས་གཏོང་དགོས་རྒྱུ་ཞེས་སྔ་ལོ་ང་ཚོ་སྐད་ཆ་བྱུང༌། ཉམས་པ་སོར་ཆུད་དང་མི་ཉམས་གོང་འཕེལ་ཞེས་པའི་ཚིག་གཉིས་པོ་འདིའི་ནང་ང་ཚོས་ལས་ཀ་བྱེད་རྒྱུ་མང་པོ་ཡོད་པ་དེ་ལ་ང་ཚོས་བསམ་བློ་གཏོང་དགོས་ཞེས་སྐད་ཆ་བྱུང༌། བྱེད་རྒྱུ་གཅིག་བྱེད་ཀྱི་ཡོད་པ་དེ་ཚོའི་གྲས་ཧ་ཅང་གི་གལ་ཆེན་པོ་འདུགཡང་དེ་རིང་བཤད་འདོད་པ་ཞིག་ལ། ང་ཚོ་བོད་མི་འཛམ་བུ་གླིང་གི་ས་གནས་གང་སར་སློབ་སྦྱོང་བྱེད་མཁན་དེ་ཚོའི་ནང་ནས་རིགས་གཅིག་རྐང་འཛིན་གྱི་སློབ་སྦྱོང་གོ་སྐབས་ཐོབ་པ་དེ་ཚོ་ཐོན་ཡོང་དགོས་ཀྱི་འདུག་ཀྱང་ཤེས་རིག་ལས་ཁུངས་ནས་འབྲེལ་བ་བྱེད་རྒྱུ་ཉུང་དྲག་པ་མིན་ནམ། མི་དེ་ཚོ་ཁོང་ཚོས་ཤེས་ཀྱི་མི་འདུག་ལ།སློབ་ཕྲུག་འགན་འཁུར་ཐུབ་མཁན་འདི་འདྲ་ཡོད་ཅེས་སྟོན་རྒྱུའང་མི་འདུགདེ་ནི་འཐུས་ཤོར་ཡིན། མུ་མཐུད་འབྲེལ་བ་བྱས་ནས།ང་ཚོར་ལས་རིགས་འདི་འདྲ་ཞིག་ནང་རིགས་གཅིག་རྐང་འཛིན་གྱི་ལས་ཀ་བྱེད་ཐུབ་མཁན་དགོས་དུས་དེ་འདྲའི་རེ་བ་རྒྱག་སའི་མི་ས་གནས་དེའི་ནང་ཡོད་ཅེས་བཤད་ཐུབ་པ་དགོས་ཀྱང༌། དེ་ལྟར་བཤད་རྒྱུ་མེད་པ་དེ་འཐུས་ཤོར་ཡིན། གང་ལྟར་ང་ཚོར་བཙན་བྱོལ་སྒྲིག་འཛུགས་ཡོད་པ་འདི་དང་པོ་འཛུགས་དུས་དམིགས་ཡུལ་ཞིག་ཡོད་པ་ང་ཚོས་སྒྲུབ་ཐུབ་ཀྱི་འདུག་དང་མི་འདུགབསམ་བློ་བཏང་སྟེ་དོན་ལ་འཁྱོལ་བ་བྱེད་རྒྱུ་དེ་ཧ་ཅང་གལ་ཆེན་པོ་ཡིན།ཞེས་བཤད་རྒྱུ་འདི་ཡིན།
དེ་ནས་ངས་རྒྱས་བཤད་བྱེད་དགོས་དོན་མི་འདུག་ཀྱང་དེ་རིང་སེར་སྐྱ་མང་ཚོགས་མང་པོ་ཞིག་འདིར་སླེབས་ཡོད་པ་དང༌། དེ་བཞིན་ཕྱོགས་མང་པོ་ནས་དོ་སྣང་བྱེད་ཀྱི་ཡོད་སྟབས་བར་སྐབས་བོད་རྒྱ་འབྲེལ་བ་བྱེད་ཕྱོགས་སྐོར་ལ།ཁ་སང་ཕྱི་ཟླ་༩པའི་ཚེས་༡༡ཉིན།བཀའ་སྤྱི་ལྷན་རྒྱས་ལ་ད་ལྟ་བར་དུ་ང་ཚོར་བྱེད་ཕྱོགས་གཅིག་ཡོད་པ་དང༌། བར་སྐབས་བོད་ནང་གནས་ཚུལ་ཛ་དྲག་ཆེན་པོ་ཞིག་བྱུང་བ་རེད།བོད་ཆོལ་ཁ་གསུམ་ཁྱོན་ཡོངས་ནས་སོ་སོའི་སེམས་ཀྱི་ནང་ཡི་མ་རངས་པ་དང༌། སེམས་ནད་ཡོད་པ་དེ།སྙིང་སྟོབས་ཆེན་པོའི་ཐོག་ནས་བཏོན་པ་རེད། འདོན་མཁན་དེ་ཡང་རབ་བྱུང་ཕོ་མོ་གཅིག་པུ་མ་ཡིན་པར།ལས་བྱེད་པའི་ནང་དང༌། སློབ་གྲྭ་ཚོའི་ནང༌།མདོར་ན་པེ་ཅིང་མི་རིགས་སློབ་གྲྭའི་ནང་ཡོད་པའི་བོད་རིགས་སློབ་ཕྲུག་ཚོས་མཚོན་པའི་བོད་རིགས་ཆོས་དད་ཡོད་མེད་དང༌། སྐྱ་སེར་རྒན་གཞོན་དབྱེ་བ་མེད་པ་ཚང་མས་སེམས་ནང་གི་ན་ཚ་ཕྱིར་བཏོན་པ་རེད། ངོ་མ་བཤད་ན་སྐབས་དེར་རྒྱ་ནག་གཞུང་གིས་དངོས་ཡོད་གནས་ཚུལ་ནག་བསུབ་གཏོང་ཐབས་མེད་པ་ཞིག་ཡིན་དུས། དེ་ལ་གཞིགས་པའི་དངོས་ཡོད་གནས་ཚུལ་དང་འཚམ་པའི་ཐབས་ཤེས་ཤིག་བྱ་རྒྱུའི་རེ་བ་ཧ་ཅང་ཆེན་པོ་བྱས་པ་ཡིན་ཀྱང་དེ་ལྟར་བྱས་མ་སོང༌།མཐའ་གཅིག་ཏུ་བོད་མིའི་སེམས་ཀྱི་འདོད་དོན་བཏོན་པ་དེ་ནག་བསུབས་ཀྱིས།ཁ་བྲལ་བ་དང༌། ཆབ་སྲིད་ཀྱི་ངོ་ལོག་པ་ཟེར་བའི་མིང་འདོགས་ཀྱིས་དྲག་གནོན་བྱེད་གཅིག་མར་བྱས་ནས་ཕྱིན་སོང༌།
བོད་རྒྱ་ཆེའི་མི་མང་གིས་བློས་གཏོང་ཆེན་པོ་བྱས་ཏེ།ཛ་དྲག་ཆེན་པོ་ཡོད་སྐབས་ལ་ང་ཚོས་ཤེས་མ་བྱུང་མདོག་མདོག་དང༌། རི་བོང་རྡོར་བརྫུས་བྱས་ནས་བསྡད་པས་ལ་དག་ཐབས་མེད་པ་ཡིན་དུས།ད་ལྟ་བར་དུ་ང་ཚོར་ལངས་ཕྱོགས་ཤིག་ཡོད་པ་དེ་ནི། གཉིས་ཕན་གྱི་ཐབས་ཤེས་བྱས་པ་དེ་ཡིན།དེ་ལ་འཛམ་གླིང་ཐོག་རྒྱ་གར་གཞུང་གིས་མཚོན་པའི་རྒྱལ་ཁབ་མང་པོ་ཞིག་གི་རྒྱབ་སྐྱོར་ཐོབ་ཡོད།ལྷག་པར་རྒྱ་མི་ཤེས་ཡོན་ཅན་གྱི་ནང་ནས་རྒྱབ་སྐྱོར་བྱེད་མཁན་ཇེ་མང་ཇེ་མང་དུ་སོང་ཡོད། དེ་དག་ནི་རྒྱལ་ཁ་ཞིག་ཡིན། བོད་ནང་གནས་ཚུལ་བཟང་ཕྱོགས་ཀྱི་འགྱུར་བ་ཞིག་བྱུང་ན། དེ་ནི་ང་ཚོའི་རྩ་བའི་ལས་འགན་དང༌།དམིགས་ཡུལ་ཡིན། འོན་ཀྱང་དངོས་ཡོད་གནས་ཚུལ་ལ་དེ་ལྟར་འགྲུབ་ཐུབ་པ་བྱུང་མ་སོང༌། དེ་འདྲ་ཡིན་དུས་ངོས་ནས་ཐོག་མར་ཡོ་རོབ་གྲོས་ཚོགས་སུ་སི་ཏྲ་སི་སྦག་གི་གཏམ་བཤད་དང་པོ་དེ་བྱེད་དུས། མཐའ་མའི་ཐག་གཅོད་བོད་མི་མང་གིས་བྱ་རྒྱུ་རེད་ཅེས་བཀོད་ཡོད། དེ་རྗེས་ཕྱི་ལོ་༡༩༩༣ལོར།ང་ཚོ་དང་རྒྱ་ནག་གཞུང་བར་གྱི་ཐད་ཀའི་འབྲེལ་བ་ཆད་པ་རེད། དེ་ལ་གཞིགས་ནས་ང་ཚོས་ཡང་བསྐྱར་མང་ཚོགས་རྣམས་ལ་གང་དགའ་ཅི་ལེགས་ཀྱི་གོ་བསྡུར་བྱས་པ་དང༌། ང་ཚོའི་ལངས་ཕྱོགས་མུ་མཐུད་ནས་ཐོག་མའི་ལངས་ཕྱོགས་ཐོག་བསྡད་པ་རེད། ད་ཆ་འདི་འདྲའི་འགག་རྩའི་སྒང་ལ་སླེབས་ཡོང་དུས། རི་བོང་རྡོར་བརྫུས་ལྟ་བུ་བྱས་ནས་བསྡད་པས་ལ་དག་ཐབས་མེད། བོད་སྤྱི་པའི་དོན་དག་འདི་བོད་མི་མང་གི་བདེ་རྩ་ཡིན་པ་ལས། ང་སྒེར་གྱི་དོན་དག་མིན།དེ་འདྲ་ཡིན་དུས། ད་བོད་སྤྱི་པའི་དོན་དག་འདི་བོད་མི་མང་གིས་བསམ་བློ་བཏང་ནས་ཐག་གཅོད་བྱེད་དགོས་པ་རེད།
གཉིས་ནས་ང་རང་ཚོ་ཐོག་མཐའ་བར་གསུམ་དུ་ཁ་ཞེ་གཉིས་མེད་ཀྱིས་མང་གཙོའི་ཐོག་འགྲོ་གི་ཡོད་པ་ལས། གུང་ཁྲན་ཏང་ལྟར་ཁ་ནས་མང་གཙོ་བཤད། ལག་ལེན་གཅིག་སྡུད་ཐོག་འགྲོ་བ་དེ་འདྲ་རྩ་བ་ནས་བྱེད་ཀྱི་མེད། དེར་བརྟེན་ད་ཆ་འགག་ལ་ཐུག་པའི་སྐབས་འདིར་མི་མང་ལ་བསམ་འཆར་གང་ཞིག་ཡོད་པ་དེ་ལ། བསམ་བློ་བཏང༌།གོ་བསྡུར་བྱས། དེ་ཡང་ཆབ་སྲིད་ཀྱི་ཕྱོགས་ཁག་སོ་སོའི་སྲིད་ཇུས་དང་ལྟ་བ་འཁུར་ནས་དེ་ཁོ་ན་སྒྲུབ་ཐབས་བྱེད་པ་ལྟ་བུ་དང༌། ཆབ་སྲིད་ཀྱི་བསམ་ཚུལ་འདྲ་མིན་བཤད་པ་དེ་འདྲ་མ་ཡིན་པར། ང་ཚོའི་རྩ་བའི་རྩ་དོན་ཐོག་གང་དགའ་ཅི་ལེགས་ཀྱི་གོ་བསྡུར་བྱེད་རྒྱུ་དེ་ཡིན། དེར་བརྟེན་ང་རང་ཚོ་བོད་པ་སྐྱ་སེར་ཚང་མས་བོད་མི་རིགས་འཚོ་གནས་ཡོང་བ་དང༌། བོད་མི་རིགས་འཚོ་གནས་ཡོང་བ་དེ་ཡང་སྤྱིར་བཏང་འཛམ་བུ་གླིང་གི་མི་རིགས་གཞན་འཚོ་གནས་དང་མི་འདྲ་བར། ང་ཚོ་བོད་མི་རིགས་འཚོ་གནས་ཡག་པོ་ཞིག་བྱུང་བ་ཡིན་ན། ང་ཚོར་བྱམས་པ་དང་སྙིང་རྗེ་རྩ་བར་གྱུར་པའི་གོམས་གཤིས་ཤིག་ཡོད་པ་འདི་འཛམ་བུ་གླིང་སྤྱི་ལ་ཕན་ཐོགས་ཡོད་པ་ཡིན།
འཛམ་བུ་གླིང་སྤྱི་ལ་ཕན་ཐོགས་ཡོད་དུས་ང་ཚོའི་བདེན་པའི་འཐབ་རྩོད་འདི་བོད་མི་ས་ཡ་དྲུག་གི་ཁེ་ཕན་གཅིག་པུ་མ་ཡིན་པར། འཛམ་བུ་གླིང་སྤྱི་ལ་ང་ཚོས་གང་འཚམས་ཀྱི་ཕན་ཐོགས་བྱེད་ཐུབ་པ་དང་འབྲེལ་བ་ཡོད་པ་ཡིན། དེ་འདྲ་ཡིན་དུས་ང་ཚོས་བདེན་པའི་འཐབ་རྩོད་བྱས་པ་འདི་ངོ་མའི་རྒྱུ་མཚན་ལྡན་པ་ཞིག་ཡིན། འབྱུང་འགྱུར་ང་ཚོ་བོད་ཀྱི་བདེན་དོན་འཐབ་རྩོད་འདི་ཐག་གཅོད་ཡག་པོ་ཞིག་བྱུང་བ་ཡིན་ན། རྒྱ་ནག་མི་མང་ས་ཡ་མང་པོར་མི་ཚེའི་མདུན་ལམ་གསར་པ་ཞིག་རྙེད་རྒྱུ་དང༌། མི་ཚེ་དོན་དང་ལྡན་ཞིང༌།ལུས་སེམས་སྐྱིད་པ་བཅས་ཡོང་རྒྱུར་ཏན་ཏན་ཕན་ཐོགས་བྱེད་ཐུབ། བོད་མི་རིགས་ཀྱི་ཆོས་དང་རིག་གཞུང་ཞེས་སྙིང་རྗེའི་རྩ་བར་གྱུར་པ་འདི་རྩ་མེད་བཟོས་ཏེ། དངོས་པོ་རྐྱང་རྐྱང་ལ་དོ་སྣང་བྱེད་མཁན་གྱི་སྤྱི་ཚོགས་ཤིག་ཆགས་པ་ཡིན་ན། མ་འོངས་པར་རྒྱ་ནག་མི་མང་ལ་གྱོང་རག་རྒྱུ་ལས་ཕན་ཐོགས་གང་ཡང་མེད། དེར་བརྟེན་ང་ཚོའི་འཐབ་རྩོད་འདི་དངོས་གནས་རང་གཞན་ཀུན་ལ་ཕན་ཐོགས་ཡོད་པའི་འཐབ་རྩོད་ཅིག་ཡིན།
དེ་ལུགས་ང་ཚོར་བྱེད་ཐབས་གང་འདྲ་ཞིག་ཡོད་དེའི་ཐད་ལ་ང་ཚོས་གོ་བསྡུར་བྱས་བསམ་བློ་བཏང༌། སྤྱི་པའི་དོན་དག་འགྲུབ་ཆེད་ང་ཚོས་གོ་བསྡུར་བྱེད་ཀྱི་ཡོད་པ་ཡིན་དུས་ཚང་མར་དེ་ལྟར་བྱེད་རོགས་ཞེས་བརྗོད་རྒྱུ་ཡིན།རྒྱ་ནག་གཞུང་གིས་བར་སྐབས་བོད་ནང་གསུམ་བཅུའི་ཟང་ཟིང་བྱུང་བ་དེ་ང་ཚོས་འདི་ནས་བརྒྱུད་སྐུལ་བྱས་པ་རེད་ཅེས་ང་ལ་སྙོན་འཛུགས་བྱས་ཡོད། ངས་རྒྱ་ནག་གཞུང་ལ་འདི་སྐོར་གསལ་བཤད་མཐར་ཕྱིན་པ་བྱེད་དགོས་ཞེས་ཐད་ཀར་བཤད་པ་དང༌།ཡོངས་བསྒྲགས་ཀྱི་འབོད་སྐུལ་ཡང་བྱས་པ་ཡིན། རྡ་རམ་ས་ལར་ཞིབ་འཇུག་བྱེད་མི་བཏང་ནས་ང་ཚོའི་ལས་ཁུངས་ཁག་གི་ཡིག་སྣོད་བསྔོག་ནས་བལྟས་ན་འགྲིགས།དེ་བཞིན་བོད་ནས་གཉེན་འཕྲད་སོགས་སུ་ཡོང་མཁན་མང་ཆེ་བར་ངས་ཐུག་ནས་སྐད་ཆ་བཤད་ཀྱི་ཡོད། སྐད་ཆ་སྒྲ་འཇུག་བྱས་ཡོད། དེ་དག་ཚང་མར་ཞིབ་འཇུག་བྱས་ན་འགྲིག་གི་རེད་ཅེས་སྐབས་དེར་འབོད་སྐུལ་བྱས་པ་ཡིན། ཞིབ་འཇུག་བྱེད་མཁན་མ་བྱུང་ཞིང་སྙོན་འཛུགས་བྱས་ཏེ་བསྡད་ཡོད། དེ་ལྟར་གནས་ཚུལ་ལ་ལྟ་དུས། ངས་འདིར་མིང་འཁུར་བ་ཡིན་ན། ཧ་ལམ་བོད་དོན་གྱི་དཀའ་ངལ་སེལ་རྒྱུའི་ཚབ་ལ།དེར་འགོག་རྐྱེན་བྱེད་མཁན་ལྟ་བུ་ཞིག་ཆགས་ཀྱི་འདུག དེར་བརྟེན་བོད་སྤྱི་པའི་དོན་དག་འདི་བོད་མི་ཚོས་ཐག་གཅོད་བྱེད་རྒྱུ་དང༌། ང་དེའི་ནང་ཇུས་གཏོགས་བྱེད་དགོས་མི་འདུག དེ་འདྲ་ཡིན་དུས་ཁ་སང་ཟླ་བ་༩པའི་ཚེས་༡༡ནས། ངས་ཐག་གཅོད་འདི་ལྟར་བྱས་པ་ཡིན།ད་ངའི་ངོས་ནས་འགན་ཁྱོགས་ཀྱི་མི་འདུག་ལ།འགན་འཁུར་ནས་དགོས་པ་ཡང་མཐོང་གི་མི་འདུག
རྒྱ་ཕྱོགས་ནས་དྲང་པོ་དྲང་བཞག་གི་སྐད་ཆ་བཤད་ན། ངའི་ངོས་ནས་ཀྱང་འགན་འཁུར་ཐུབ་པ་དང༌།རྒྱུ་མཚན་ལྡན་པའི་སྐད་ཆ་བསམ་པ་རྣམ་དག་གིས་བཤད་རྒྱུ་ཡིན། དྲང་པོ་དྲང་བཞག་མི་བྱེད་མཁན་ཚོར་སྐད་ཆ་བཤད་རྒྱུ་ཁག་པོ་འདུགདེ་འདྲ་ཡིན་དུས། ངའི་ངོས་ནས་སྐད་ཆ་གསལ་པོ་བྱས་ཏེ་བཤད་ཀྱི་ཡོད། ཕྱི་རྒྱལ་གྱི་ཚགས་པར་འགོད་མཁན་མང་པོ་ལ། ད་ཆ་ང་རྒྱ་ནག་མི་མང་ལ་ཡིད་ཆེས་བརླགས་མེད་ཀྱང༌། རྒྱ་ནག་གཞུང་ལ་ཡིད་ཆེས་ཆུང་དུ་ཆུང་དུ་འགྲོ་གི་འདུགཁག་པོ་འདུག་ཅེས་བཤད་ཀྱི་ཡོད། དེ་ལྟར་བཀའ་སྤྱི་གཉིས་ལ་ཞུས་ནས།གང་ལྟར་ང་ཚོ་འདིར་ཚོགས་ཆེན་འཚོག་རྒྱུའི་སྒང་ལ་བཞག་ཡོད། ད་ཐེངས་ཚོགས་ཆེན་འཚོགས་ཏེ་ལམ་སང་ཐག་གཅོད་ཐུབ་པ་ཡོང་གི་མ་རེད་སྙམ། གཙོ་བོ་མི་མང་ཚོས་ཁུར་བླངས། དོ་སྣང་བྱས།ངོ་མའི་ཁ་ཡོད་ལག་ཡོད་ཀྱི་ལས་དོན་གང་འདྲ་བྱས་ནས་བསྒྲུབ་དགོས་པ་དང༌། བྱེད་ཐབས་གང་དང་གང་ཡོད་ཐད་ཚང་མས་ཕྱར་བ་གྲུ་འདེགས་དང་ཁུར་མཉམ་ལེན་གྱིས་འགྱངས་འཐེན་ཕུགས་གསུམ་གྱི་བསམ་བློ་བཏང་ནས་གོ་བསྡུར་བྱེད་དགོས། དངོས་གཞིའི་ཐག་གཅོད་ནི་དངོས་ཡོད་གནས་ཚུལ་ལ་ལྟ་གིན་ལྟ་གིན་བྱས་ནས་བྱེད་རྒྱུ་རེད།
མཇུག་ཏུ་བར་སྐབས་ངོས་རང་གཟུགས་པོ་མི་བདེ་བ་བྱུང། བ་དེ་ནི་མཁྲིས་པར་རྡོ་ཆགས་ཏེ་ལོ་མང་པོ་ཕྱིན་པའི་མཁྲིས་ནད་རྙིང་པ་ཞིག་རེད། ཐ་མ་མཁྲིས་རྡོ་གཤག་བཅོས་བྱས་ཏེ་བཏོན་པ་ཧ་ཅང་ཡག་པོ་བྱུང༌། ད་ཆ་བདུན་ཕྲག་གཉིས་ཙམ་སོང་སྟེ་གཟུགས་པོ་བདེ་ཐག་ཆོད་ཡོད།ཁ་སང་ངོས་རང་སྨན་ཁང་ནས་ཐོན་ཏེ་ལྡི་ལིའི་བོད་ཁྱིམ་དུ་ཚུར་ཡོང་སྐབས་མ་ཅུན་ཀྲི་ལའི་བོད་པ་མང་པོ་ཞིག་སླེབས་འདུག་པ་ཚང་མས་དགའ་བརྩེའི་རྣམ་འགྱུར་དང༌། དངོས་གནས་དད་པ་དང་དམ་ཚིག་གཡོ་བ་མེད་པ་ཤ་ཚའི་རྣམ་འགྱུར་ཟོལ་མེད་བསྟན་པར་ཧ་ཅང་དགའ་པོ་བྱུང༌། དེ་རྗེས་རྡ་རམ་ས་ལར་འབྱོར་སྐབས་ཀྱང་ཁྱེད་རང་ཚོ་མི་མང་ཡོངས་རྫོགས་ཀྱིས་བཅོས་མིན་དགའ་སྤྲོ་ཆེན་པོས་ངོས་རང་བསུ་བ་བྱས་པར་ཧ་ཅང་དགའ་པོ་བྱུང༌།ཐུག་རྗེ་ཆེ་བརྗོད་རྒྱུ་ཡིན།
དེ་བཞིན་རྒྱ་གར་ནང་ཡོད་པའི་གཞིས་སྒར་ཁག་ནས་ཞབས་བརྟན་སྒྲུབ་རྒྱུ་དང་སྨོན་ལམ་རྒྱག་རྒྱུ་སོགས་མང་པོ་བྱས་འདུགགཞི་ལུས་བོད་རྒྱ་ཆེའི་མི་མང་ལ་ཆ་བཞག་ནའང་དེ་དེབཞིན་བྱས་ཏེ། ངོས་ན་གི་ཡོད་པ་དང༌། སྨན་ཁང་ནང་སྨན་བཅོས་བྱེད་ཀྱི་ཡོད་པའི་གནས་ཚུལ་གོ་དུས་སེམས་ཁྲལ་བྱེད་པ་དང་དོ་སྣང་བྱེད་མཁན་མང་པོ་བྱུང་འདུག ཁྱེད་རང་ཚོ་ཚང་མས་སེམས་ཁུར་བྱས་པར་ཐུགས་རྗེ་ཆེ་བརྗོད་རྒྱུ་ཡིན།དེ་ཙམ་དུ་མ་ཟད་ང་ཚོའི་ངོ་ཤེས་གྲོགས་པོ་རྒྱ་གར་ནང་ཡོད་པ་དང༌ །ཕྱི་རྒྱལ་ནང་ཡོད་པ་མང་པོ་ཞིག་གིས་སེམས་འཁུར་དང་དོ་སྣང་ཆེན་པོ་བྱས་བྱུང༌། ཚང་མར་ཐུགས་རྗེ་ཆེ་བརྗོད་རྒྱུ་ཡིན། ད་ཆ་ནད་རྙིང་གཙང་མ་ཆགས་ཏེ་གཟུགས་པོ་གསོ་རྒྱུ་ཙམ་མ་གཏོགས་གཞན་བདེ་ཐང་ཡིན། ཁྱེད་རང་ཚོ་ཚང་མ་བློ་བདེ་པོ་བྱས་ཏེ་སྡོད་རོགས།མཐའ་དོན་གོང་དུ་ཞུས་པ་བཞིན་ང་ཚོ་བོད་མི་སྤྱི་བོ་གནམ་བསྟན་ཡོངས་རྫོགས་ཀྱིས་སྙིང་ལ་རུས་པ་བཅུག་ནས་ཨུ་ཚུགས་རྒྱག་རྒྱུའི་དུས་ཚོད་ལ་སླེབས་ཡོད།ང་ཚོའི་འཐབ་རྩོད་ནི་གོང་དུ་བརྗོད་པ་ལྟར་བདེན་དོན་ཡིན་པ་དང༌། འཚེ་མེད་ཞི་བའི་ལམ་ལ་འགྲོ་རྒྱུར་ང་ཚོར་རྒྱུ་མཚན་དང༌། སྤོབས་པ་ཡོད།ཕར་ཕྱོགས་རྒྱ་ནག་གུང་ཁྲན་རང་ལ་བདེན་པ་མེད་སྟབས་འཚེ་བའི་ལམ་ལ་ཞུགས་ནས་དྲག་གནོན་བྱེད་ཀྱི་ཡོད།
ང་ཚོས་འཚེ་མེད་ཞི་བའི་ལམ་ལ་འགྲོ་བ་འདི་མུར་མཛོག་བསྒོངས་ནས་སྐད་རྒྱག་རྒྱུ་དེ་མིན། འཚེ་བ་མེད་པའི་ལམ་ལ་བརྟེན་ནས་བདེན་པ་བདེན་ཐོག་དུ་འཁྱོལ་བ་བྱེད་པ་ལ་ཤེས་བྱ་ཡོན་ཏན་དགོས་པ་ཡིན། ཤེས་བྱ་ཡོན་ཏན་དེ་ཡང་བྱམས་པ་དང༌། སྙིང་རྗེ། སྟོང་ཉིད་ཀྱི་ལྟ་བ་ཡོད་པ་དེ་གཅིག་པུས་མི་འགྲིགས་པར། དེང་དུས་ཀྱི་ཤེས་ཡོན་ཡོད་དགོས། དེ་ཡང་དེང་དུས་འཛམ་གླིང་རྒྱལ་སྤྱིའི་ཁྲིམས་དང༌། རྒྱལ་སྤྱིའི་འགྲོ་སྟངས་སོགས་མང་པོ་ཞིག་ཤེས་དགོས་པ་དང༌། དེ་བཞིན་རྒྱལ་རབས་ལོ་རྒྱུས་ཆ་ཚང་ཤེས་པའི་ཐོག་ནས་བདེན་དོན་རྩོད་དགོས་པས་ཡོན་ཏན་མང་པོ་ཤེས་པ་ཞིག་མ་བྱུང་ན་ལྷག་བསམ་ཡིན་བསམས་པ་གཅིག་པུས་བདེན་པ་བདེན་ཐོག་ཏུ་འཁྱོལ་བ་བྱེད་མི་ཐུབ། ཤེས་བྱ་ཡོན་ཏན་ལ་དོ་སྣང་བྱེད་རྒྱུ་ནི་ང་ཚོའི་སྲོག་རྩར་ཐུག་ཡོད། མི་སྒེར་གྱི་མི་ཚེ་སྐྱེལ་རྒྱུར་ཤེས་བྱ་ཡོན་ཏན་དགོས་ལ། སྤྱི་ཚོགས་ཤིག་གི་དོན་དང་ལྷག་པར་མི་རིགས་ཤིག་གི་འཐབ་རྩོད་ལ་དེ་བས་ཤེས་བྱ་ཡོན་ཏན་དགོས་པ་ཡིན།
འཛམ་བུ་གླིང་སྤྱི་ལ་ཤེས་བྱ་ཡོན་ཏན་དགོས་ཀྱང༌། འཛམ་བུ་གླིང་ལ་མི་དུང་ཕྱུར་དྲུག་ཅུ་ལྷག་ཙམ་ཡོད་པ་དེའི་ནང་གི་མི་ཉམ་ཐག་སྐྱོ་པོ་རྣམས་ལ་དངུལ་མེད་དུས་ཤེས་བྱ་ཡོན་ཏན་སློབ་སྦྱོང་ལ་འཐུས་ཤོར་ཆེན་པོ་སོང་སྟེ། དེ་འདྲས་རྐྱེན་པས་ལུང་པའི་ནང་ཁྲིམས་ཀྱི་ཐོག་ནས་འདྲ་མཉམ་དང༌། རང་དབང་ཐོབ་ཐང་གཅིག་གྱུར་ཡོད་པ་ཡིན་ནའང༌། ལག་ལེན་ངོ་མའི་ཐོག་ཡོན་ཏན་གྱི་ཐོག་ནས་ཁོད་མ་སྙོམས་པ་དང༌། དངུལ་གྱི་ཐོག་ནས་ཁོད་མ་སྙོམས་པའི་དཀའ་ངལ་འཕྲད་ཀྱི་ཡོད། དེར་བརྟེན་འཛམ་གླིང་སྤྱི་ལ་བལྟས་ནའང་ཤེས་བྱ་ཡོན་ཏན་ཧ་ཅང་གལ་ཆེན་པོ་ཡིན། ཡང་ཕྱིའི་དངོས་པོ་དང་འབྲེལ་བའི་ཤེས་བྱ་ཡོན་ཏན་གཅིག་པུ་མ་ཡིན་པར། ནང་བསམ་བློ་ཞི་དུལ་གྱི་ཡོན་ཏན་དང་འབྲེལ་ཐུབ་པ་ཞིག་བྱུང་ན། རང་སྐྱིད་ལ་རོགས་སྐྱིད་པ།འཕྲལ་ཕུགས་གང་ལའང་ཕན་བདེ་ཡོང་རྒྱུ་ཡིན་པ་འདི་ཁྱེད་རང་ཚོ་ཚང་མའི་སེམས་ལ་བཞག་རོགས།བཀྲ་ཤིས་བདེ་ལེགས།ཐུགས་རྗེ་ཆེ།ཞེས་བཀའ་སྩལ་བ་བཅས།།།།
གོང་གསལ་བཀའ་སློབ་དཔལ་ལྡན་སྐུ་སྒེར་ཡིག་ཚང་ལ་སྤྱན་ཞུ་བསྟར་ཏེ་བཀའ་མཆན་བཀྲིན་ཆེ་ཕེབས་བྱུང༌། བོད་གཞུང་དྲ་གནས་སུ་བཏུས།


text:
ཀ་རྡོར་སྒང་གསུམ་གྱི་སྐོར་བསྐྱོད་ནི་ང་ལ་ཆ་བཞག་ན་ཀྱག་ཀྱོག་གི་ལམ་འཕྲང་སྟེང་བདེ་ལམ་འཚོལ་བ་དང་གཉིས་སུ་མ་མཆིས། ཕྱི་ཚེས་༡༨ ནས་བཟུང་ཉིན་བརྒྱད་རིང་ས་ཁུལ་དེ་དག་ཏུ་ངོ་རྒོལ་བྱེད་ཀྱི་ཡོད་པས། ཚེས་༡༦ དང་༡༧ ཉིན་གྱི་དུས་ཡུན་གལ་འགངས་ཆེན་པོ་དེ་དག་འཕྲོ་བརླག་མི་འགྲོ་བའི་ཆེད་ང་ཚོས་ཀ་ལོན་སྦུག་གི་བོད་མི་ཚོ་དང་ཐུག་འཕྲད་བྱས་པ་ཡིན། ང་ཚོ་ཀ་ལོན་སྦུག་ཏུ་སླེབས་མ་ཐག་འཕྲལ་མ་ཉིད་དུ་བོད་མི་ཚོའི་མ་ཎི་ཚོགས་ཁང་དུ་ཕྱིན་པ་ཡིན། ངའི་བསམ་པར་བཙན་བྱོལ་དུ་ཡོད་པའི་བོད་མི་ཚོས་ཡུལ་དེར་འཚོ་སྡོད་བྱེད་བཞིན་པའི་བོད་མི་ཚོའི་ས་ནས་ལེགས་ཆ་ཞིག་ལེན་རྒྱུ་འདུག་དྲན་གྱི་འདུག ང་ཚོས་དུས་རྒྱུན་དུ་གཅིག་སྒྲིལ་ཐོག་སྐད་ཆ་ཤོད་ཀྱི་ཡོད། གཅིག་སྒྲིལ་དངོས་གནས་དེ་ཁོང་ཚོའི་སར་འདུག ཁོང་ཚོར་སྐྱིད་སྡུག་དང་ཚོགས་པ་ཁག་མི་འདྲ་བ་བཅུ་ལྷག་ཡོད་པ་ཡིན་ནའང་། མཉམ་རུབ་ཐོག་ཚོགས་གཙོ་གཅིག་བསྐོས་གནང་སྟེ་གནད་དོན་ཚང་མ་གྲོས་བསྡུར་དང་བགྲོ་གླེང་བྱས་ཏེ་ཐག་གཅོད་བྱེད་ཀྱི་ཡོད། གྲོས་བསྡུར་དང་བགྲོ་གླེང་ཚར་རྗེས། ཁོང་ཚོས་འདོད་མོས་ཐོག་ཐག་གཅོད་བྱེད་ཀྱི་ཡོད་པས་ཆོལ་ཁ་དང་ཆོས་ལུགས་ཀྱི་དྲི་མ་ཙམ་ཡང་མེད་པ་ནི་ང་ཚོར་དབུགས་དབྱུངས་གསར་པ་ཞིག་སྤྲད་པ་དང་ཨ་ན་མ་ན་རེད།
(བཀྲས་མཐོང་བསྟན་འཛིན་རྣམ་རྒྱལ་ལགས་ཀྱིས་ཀ་ལོན་སྦུག་གི་བོད་མི་ཚོར་བཀའ་སློབ་གནང་བཞིན་པ་)
བཀྲས་མཐོང་བསྟན་འཛིན་རྣམ་རྒྱལ་ལགས་སུ་ཀ་ལོན་སྦུག་ན་རྒྱབ་སྐྱོར་ཤུགས་ཆེ་བྱེད་མཁན་ཡོད་པས་དགའ་སྤོབས་དང་། སྐལ་བཟང་ལགས་མི་ལོ་ཧྲིལ་པོ་བཞི་བཅུ་ལྷག་འཚར་ལོངས་བྱུང་སའི་ལུང་པ་དང་བྲལ་ནས་ཐེངས་དང་པོ་སླེབས་ཐུབ་པ་དེ་ནི་ཁོང་ལ་ཆ་བཞག་ན་མི་ཚེའི་ནང་བརྗེད་པར་དཀའ་བའི་དྲན་གསོའི་དེབ་ཆུང་བཀླགས་པ་ལྟར་མྱོང་ཚོར་ཟབ་མོ་བྱུང་སོང་། ང་ཚོ་ཀ་ལོན་སྦུག་ཏུ་ཡོད་པའི་མགྲོན་ཁང་རྙིང་ཤོས་དང་ལོ་རྒྱུས་ཡུན་རིང་ལྡན་པའི་མགོན་པོ་གསོལ་མགྲོན་ཁང་དུ་བསྡད་པ་ཡིན། གསོལ་མགྲོན་ཁང་དེ་ནི་བསོད་ནམས་ལགས་ཀྱི་ཡིན། ཁོང་ནི་༧སྐྱབས་མགོན་རིན་པོ་ཆེ་སྐུ་ཕྲེང་བཅུ་གསུམ་པ་མཆོག་རྒྱ་གར་དུ་༡༩༠༠ ནང་ཕེབས་པའི་སྐབས་ཀྱི་སྐུ་བཅར་བ་ཞིག་གི་ཚ་བོ་ཡིན་། ཁོང་གི་ཨ་ཁུ་ལགས་ཀྱིས་དེ་སྔོན་བརྩམས་གནང་བའི་བོད་ཧིན་ཤན་སྦྱར་གྱི་ཚིག་མཛོད་དེ། བསོད་ནམས་ལགས་ཀྱི་དཀའ་སྤྱད་ཁུར་དུ་བཞེས་ནས་ཉར་ཚགས་ལེགས་པོ་བྱས་པའི་གྲུབ་འབྲས་ཤིག་ཡིན། ཁོང་གི་ཨ་ཁུ་ལགས་ཀྱི་གནས་ཚུལ་མང་པོ་ཞིག་ཨ་མྱེས་རྨ་ཆེན་བོད་ཀྱི་རིག་གཞུང་བསྟི་གནས་ཁང་གི་འགན་འཛིན་མཁས་དབང་བཀྲིས་ཚེ་རིང་ལགས་ནས་ཤེས་རྟོགས་བྱུང་ཡོད། པར་རིས་ཀྱི་དབུས་སུ་བཞུགས་པ་ནི་མགོན་པོ་གསོལ་མགྲོན་ཁང་གི་བསོད་ནམས་ལགས་ཡིན།
༧སྐྱབས་མགོན་རིན་པོ་ཆེ་སྐུ་ཕྲེང་བཅུ་གསུམ་གྱི་སྐུ་བཅར་གྱི་ཚ་བོས་ང་ཚོ་ཞོགས་ཟས་མཆོད་དུ་འབོད་གནང་སྟེ། ནང་མིའི་ལོ་རྒྱུས་དེ་རྣམས་གསུངས་གནང་སོང་བས་རེ་ཞིག་སྣང་བ་སྐྱིད་པོའི་ཞོགས་ཟས་དེ་ལོ་རྒྱུས་ཀྱི་སློབ་ཁྲིད་ཞིག་ཆགས་སོང་།


text:
བསླབ་བྱ་ནོར་བུའི་གླིང་དུ་བགྲོད་པའི་ལམ་ཡིག
- །
- པ་སངས།, 25 ཟླ་དགུ་པ། 2015 18:37
- ། གུང་ཐང་བསྟན་པའི་སྒྲོན་མེ།
རྒྱལ་ཀུན་མཁྱེན་རབ་གཅིག་བསྡུས་འཇམ་པའི་དབྱངས། །ངུར་སྨྲིག་གར་གྱིས་རྣམ་རོལ་ཙོང་ཁ་པ། ། དངོས་གྲུབ་ཀུན་སྩོལ་བཅོམ་ལྡན་གཤིན་རྗེའི་གཤེད། ། རྣམ་གསུམ་དབྱེར་མེད་ཞབས་ཀྱི་པདྨོ་ལ། ། གུས་པས་འདུད་དོ་བརྩེ་བས་རྗེས་སུ་ཟུངས། ། སྐྱེ་བར་བཏགས་པས་མངོན་རློམ་ཚངས་པ་དང༌། ། ཁེངས་དྲེགས་འབྱོར་བས་གཡེང་བའི་འདོད་ལྷའི་རིགས། ། མ་ཡིན་བློ་གསལ་ཚུལ་མཐུན་དོན་གཉེར་ཅན། ། སློབ་གཉེར་ཚུལ་བཞིན་བྱེད་པར་འདོད་རྣམས་ལ།། གདམས་ངག་ཅུང་ཟད་སྦྱིན་ནོ་ཉོན་ཅིག་ཨང༌།
། དལ་བའི་རྟེན་ཐོབ་རྒྱལ་བའི་བསྟན་དང་མཇལ། །མཚན་ལྡན་བཤེས་དང་ཆོས་མཐུན་གྲོགས་ཀྱིས་བསྐྱངས། ། མཐུན་རྐྱེན་རྟེན་འབྲེལ་འཛོམས་པ་འདི་འདྲ་བ། ། ཡང་ཡང་རྙེད་པར་དཀའ་ལ་དོན་ཆེ་བས། ། ཕྱི་བཤོལ་སྤངས་ཏེ་སྙིང་པོ་ལོངས་ཤིག་ཨང༌། ། ལས་ཀྱིས་བསྡུས་པའི་ཕ་ཡུལ་ཉེ་དུ་ཀུན། ། བཞག་སྟེ་རྒྱང་རིང་ཡུལ་དུ་སོང་ན་ཡང༌། ། རྒྱུས་མེད་ཡུལ་ནས་དོན་མེད་མཛའ་བཤེས་སོགས། ། བསྡུས་ཏེ་རྣམ་གཡེང་བྱེད་པ་སྨྱོན་པ་ཡིན། ། འོངས་དོན་ཐོས་བསམ་ལས་ལ་སྒྲིམས་ཤིག་ཨང༌། ། སྒོ་གསུམ་དགེ་ལ་སྦྱར་ཕྱིར་མིང་དང་དོན། །མཐུན་པའི་བཤེས་ཤིག་རང་གི་དགེ་རྒན་དུ། །བསྟེན་ནས་ཆོས་ཀྱི་བྱ་བ་མ་ལུས་པའི། ། རྩ་བར་མཐོང་སྟེ་བཀའ་བཞིན་བསྒྲུབས་པ་ཡིས། ། རྟེན་འབྲེལ་མགོ་ནས་འགྲིག་པར་གྱིས་ཤིག་ཨང༌། ། སྡིག་གྲོགས་ཡིན་ཞེས་རྭ་ཅན་མི་འབྱུང་གིས། ། གཅེས་ཤིང་ཕན་པའི་ཟོལ་གྱིས་འཛུམ་བསྟན་ནས། ། རྩེད་རྒོད་གཡེང་བའི་གྲོགས་བྱེད་བག་མེད་ཀྱི། ། ལས་ལ་སྦྱོར་དེ་སྡིག་པའི་གྲོགས་ཡིན་པས། །འགོ་བའི་ནད་བཞིན་རིང་དུ་སྤོངས་ཤིག་ཨང༌། །ཆ་རྐྱེན་ཡོད་ན་མི་བཟོད་མྱུར་དུ་བརླག ། མེད་ན་མི་བཟོད་བུ་ལོན་སྟོང་འཇལ་བྱེད། །ཅི་བྱས་ཆོས་ཀྱི་གེགས་སུ་འགྲོ་བ་འདི། ། གྲོགས་ངན་འདུ་འཚོགས་མང་བའི་སྐྱོན་ཡིན་པས། ། བསེ་རུ་ལྟ་བུར་གནས་པར་གྱིས་ཤིག་ཨང༌། ། མིང་ལ་མཐུན་རྐྱེན་ཟེར་ཡང་ཆོས་ཕྱོགས་ལས། ། ཉམས་བྱེད་འདོད་ཡོན་བདུད་ཀྱི་གཡབ་མོ་སྟེ། ། འདོད་ཆུང་ཆོག་ཤེས་སྔོན་བྱོན་དམ་པ་རྣམས། ། དབུལ་བས་མ་མནར་དོན་གཉིས་རྩེར་སོན་པས། ། འཕྲལ་ཕུགས་ཁེ་ཉེན་གང་ཆེ་དཔྱོད་ཅིག་ཨང༌། ། གདོལ་སྤྱོད་ཁྱིམ་པའི་རྗེས་འཇུག་གཡོ་ཁྲམ་མཁན། ། ཆོས་མིན་སྤྱོད་པའི་ཐན་སྙེ་མགོ་འཕང་མཐོ། ། ལྟོ་སྐྱ་གོས་ཧྲུལ་ཐོས་དང་ཚུལ་ཁྲིམས་ཀྱི། ། བཅུད་ལྡན་སྙེ་མའི་མགོ་བོ་དམའ་ན་ཡང༌། ། གཏན་གྱི་སྐྱིད་སྡུག་འདྲ་འདྲ་མིན་ནོ་ཨང༌། ། བླ་མ་ལ་གུས་མཐོ་ལ་ཕྲག་དོག་མེད། ། དམན་ལ་བརྩེ་སོགས་ནང་ནས་དུལ་གྱུར་ན། ། ཕྱི་བལྟས་ཅོལ་ཆུང་སྐྱེ་བོས་མངགས་ཚད་ལ། ། མི་ཉམ་གྱོང་བོར་སྣང་ཡང་སྐྱོན་མེད་པས། ། ཕྱི་འཇམ་ཁོང་རྩུབ་སྤྱོད་པ་སྤོངས་ཤིག་ཨང༌། ། མངོན་མཐོ་ངེས་ལེགས་ཡོན་ཏན་ཀུན་གྱི་རྒྱུ། ། བསྟན་པའི་གཞི་མ་ལྷག་པའི་ཚུལ་ཁྲིམས་འདི། ། རྣམ་གྲོལ་དོན་གཉེར་རྣམས་ཀྱི་སྲོག་ཡིན་ཀྱང༌། ། ཚུལ་འཆོས་སྤྱོད་པ་འདི་ཡིས་ཐར་དཀའ་བས། ། བསླབ་ཁྲིམས་ངོ་ལྐོག་མེད་པར་སྲུངས་ཤིག་ཨང༌། ། ཀུན་སྤྱོད་གཙང་བས་གཞན་གྱི་ཡིད་དུ་འཐད། ། སྨྲ་བ་ཉུང་བས་ཕོག་ཐུགས་གཡེང་བ་མེད། ། དད་བརྩོན་དྲན་ཤེས་བརྟན་པོས་ཉིན་རེ་བཞིན། ། ཡོན་ཏན་ཡར་ཚེས་ཟླ་ལྟར་འཕེལ་འགྱུར་བས། ། སྒོ་གསུམ་བག་དང་ལྡན་པར་གྱིས་ཤིག་ཨང༌། ། དང་པོ་ཐོས་པའི་སྒྲོན་མེ་མ་སྦར་ན། ། ཀུན་ནས་ཉོན་མོངས་སྲིད་པའི་སྐྱོན་མཚང་དང༌། ། རྣམ་བྱང་ཐར་པའི་ལམ་གྱི་བགྲོད་ཚུལ་སོགས། ། བླང་དོར་ཇི་ལྟར་བྱ་བ་མི་ཤེས་པས། །ཐོས་པས་བློ་མིག་སྦྱངས་པར་གྱིས་ཤིག་ཨང༌། །དོན་གྱི་རྒན་པོ་ཚིག་གི་འཁར་བ་ལ། ། བརྟེན་ཕྱིར་གཞུང་ཚིག་བློ་འཛིན་མི་བྱེད་པར། ། དཔེ་ཀློག་ཙམ་དང་ངག་སྒྲོས་ཐན་ཐུན་གྱིས། ། ཉིན་རེ་འགྲོ་ཐབས་དེས་ཀྱང་མི་ཕན་པས། ། དཔེ་འཛིན་སྐྱོར་སྦྱངས་ཡུན་དུ་གྱིས་ཤིག་ཨང༌། ། གཞུང་ཚིག་མང་དུ་བཟུང་སྟེ་བསྐྱར་ན་ཡང༌། ། དོན་ལ་མི་སེམས་རིམ་གྲོའི་ཆོས་ཀློག་དང༌། ། ནེ་ཙོའི་འདོན་པ་ལྟ་བུ་བརྒྱ་ཚར་གྱིས། ། བརྗོད་བྱའི་གནད་ལ་སྒྲོ་འདོགས་མི་ཆོད་པས། ། དོན་ལ་བརྟག་དཔྱད་ཞིབ་མོ་གྱིས་ཤིག་ཨང༌། ། ཀུན་བྱང་འཇུག་ལྡོག་ཚུལ་ལ་མ་རྨོངས་ཤིང༌། ། ཚོགས་ཀྱི་དབུས་སུ་སྨྲ་མཁས་དཔལ་འདོད་ན། ། ད་ལྟ་བཟའ་བཏུང་ཉིད་ཀྱི་བདེ་བ་ལ། ། ཆགས་པའི་སྐྱིད་ཆོས་འདི་ཡིས་མི་འགྲུབ་པས། ། དཀའ་སྤྱད་སྡུག་རུས་བཟོད་པར་གྱིས་ཤིག་ཨང༌། ། ཉིན་རེ་ཟས་ཀྱང་མི་དྲན་བརྩོན་འགྲུས་རྩོམ། ། ཞུགས་མ་ཐག་ནས་མཁས་པའི་གོ་འཕང་འདོད། ། ཞག་གསུམ་ལོན་ཚེ་རྗེས་མེད་གཡེང་བས་ཁྱེར། ། དེ་འདྲ་དེ་ལ་ཅི་ཡང་མི་ཡོང་བས། ། བརྩོན་པ་ཆུ་བོའི་རྒྱུན་བཞིན་སྟེན་ཅིག་ཨང༌། ། དཀོར་དང་སྒྲིབ་པས་བྱིང་ཞིང་རྨུགས་པའི་སྟེང༌། ། ད་རུང་ཟས་དང་གཉིད་ཀྱི་ཚོད་མི་རིག ། ལང་ཤོར་བློ་ངན་འཕྲོ་ཞིང་རྒོད་པའི་ཐོག ། ཕྱི་ཕྱིར་འཆལ་གཏམ་དུ་མས་གཡེང་བ་སོགས། །དགག་བྱའི་རིགས་ལ་བསྒྲུབ་བྱར་མ་འཛིན་ཨང༌།།སྐྱོན་ཡོན་བླང་དོར་རང་གིས་མི་ཕྱེད་པར། ། གྲགས་སྐམ་འུད་ཀྱི་རྗེས་སུ་འབྲང་ན་ཡང༌། ། ཉེས་སྐྱོན་སུ་ཡིས་ལག་པས་མི་སེལ་ལ། ། ཡོན་ཏན་སུས་ཀྱང་ཁ་རུ་མི་ལྡུག་པས། ། བླུན་པོ་ཆུ་སྣ་གར་ཁྲིད་མ་བྱེད་ཨང༌། ། ཟབ་ཟབ་མན་ངག་ཟེར་དགུ་ཚོལ་བ་དང༌། ། ཐོབ་ཐོབ་མང་པོའི་རྣམ་གྲངས་གསོག་བྱེད་ཅིང༌། ། སྒྲ་སྙན་སྨན་རྩིས་སོགས་ལ་མགོ་འཁོར་བ། ། གཞུང་ལུགས་ཐོས་བསམ་རྣལ་མའི་གེགས་ཡིནཔས། ། རྩ་བ་བོར་ནས་ཡལ་ག་མ་འཛིན་ཨང༌། ། རང་རང་གཞུང་གི་བརྗོད་བྱ་དགོས་དོན་སོགས། ། མ་མཐོང་ཤགས་འགྱེད་ཚིག་འཁྲི་སྐམ་པོ་དང༌། ། རིགས་པས་དཔྱད་པ་མི་བཟོད་གོ་ཐོབ་ཀྱི། ། བམ་བཤད་འདིས་ཀྱང་བརྡར་ཤ་མི་ཆོད་པས། ། གོ་རིགས་ཟུང་དུ་འབྲེལ་བར་སྦྱོངས་ཤིག་ཨང༌། ། འཁྲུལ་བྲལ་གཞུང་རེ་ངེས་བཟུང་གཞིར་བྱས་ནས། ། གཞན་རྣམས་དེ་དང་སྦྱར་ཏེ་དཔྱོད་པ་ལས། ། གང་བྱང་དཔེ་ལ་ལྟ་ཞིང་ཐམས་ཅད་ཀྱི། ། རྗེས་སུ་འབྲངས་པ་ཤེས་རབ་འཆལ་འགྱུར་བས། ། རང་ལུགས་གཏད་སོ་ཡོད་པར་གྱིས་ཤིག་ཨང༌། ། དཔྱད་པས་ངེས་པ་ལམ་ཙམ་རྙེད་ན་ཡང༌། ། ཆོས་ཚུལ་ཟབ་པས་ཐག་གཅོད་མི་སྔ་ཞིང༌། ། འགྲིག་འགྲིག་མང་བོས་རྣམ་རྟོག་རྒྱ་སྐྱེད་པས། ། དཔྱད་པ་མ་ཐལ་གཞུང་ལ་འཁྲིལ་བཞིན་དུ། ། རྒྱས་བསྡུས་འཚམ་པའི་དཔྱད་ཚུལ་གྱིས་ཤིག་ཨང༌། ། མ་རིག་མུན་སེལ་ཐོས་པའི་མེ་སྦར་ཅིང༌། ། ང་རྒྱལ་དུ་བའི་ངོ་བོར་འཁྱིལ་བ་ཡིས། ། ཕྱི་ཕྱིར་སྐྱོན་ཡོན་མཐོང་བ་སྒྲིབ་བྱེད་ལ། །ཆོས་སུ་སོང་ན་ཤེས་རྒྱུད་དུལ་དགོས་པས། །སྙེ་མ་ལོང་བ་མགོ་འཕང་མ་མཐོ་ཨང༌། ། མཐོན་པོའི་སྒང་ལ་ཆུ་བོ་མི་ཆགས་པས། ། དམན་ས་བཟུང་སྟེ་གུས་པའི་བརྟུལ་ཞུགས་ཀྱིས། ། ཆོས་མཐུན་བློ་ཁ་མཐོ་བ་ཐམས་ཅད་ལས། ། བློ་སྐྱེད་གང་ལོན་བྲེ་གསོག་ཕུལ་གསོག་གིས། ། སྒྲོ་འདོགས་འཕྲལ་དང་འཕྲལ་དུ་ཆོད་ཅིག་ཨང༌། ། དབུ་ཚད་ཟུང་དུ་འཇུག་པའི་ལྟ་བ་དང༌། ། ཆོས་མངོན་མཛོད་དང་ཕ་རོལ་ཕྱིན་པའི་སྒོམ། ། བསྟན་པའི་ནང་མཛོད་འདུལ་བའི་སྤྱོད་པ་རྣམས། ། མ་ཚང་བསླབ་གསུམ་ཡ་བྲལ་འགྱུར་བའི་ཕྱིར། ། བཀའ་པོཏ་ལྔ་ལ་ཚང་བར་སྦྱོངས་ཤིག་ཨང༌། ། དཀའ་བས་བསགས་པའི་མང་ཐོས་ནོར་བུ་ཡང༌། །བརྗེད་ངས་རྐུན་པོས་དལ་གྱིས་འཇོམས་བྱས་ཏེ། ། རིན་ཆེན་གླིང་ནས་སྟོང་བར་ལྡོག་སྲིད་པས། ། རྒྱུན་དུ་གོམས་འདྲིས་དྲན་ཤེས་བརྟན་པོ་ཡིས། ། གང་ཤེས་བརྗེད་པ་མེད་པར་སོགས་ཤིག་ཨང༌། ། སྙིགས་དུས་བློ་དང་བསོད་ནམས་དམན་པའི་ཕྱིར། །ལྷག་པའི་ལྷ་དང་ཡི་དམ་ཆོས་སྲུང་ལ། ། རྩེ་གཅིག་ གསོལ་འདེབས་ཕྱག་མཆོད་མཎྜལ་སོགས། །ཚོགས་བསགས་སྒྲིབ་སྦྱོང་འབད་པ་དྲག་པོ་ཡིས། ། ཞིང་གི་མཐུ་ལ་རྒྱབ་རྟེན་གྱིས་ཤིག་ཨང༌། །ཐུན་མོང་ལམ་སྦྱངས་སྔོན་དུ་མ་སོང་ཞིང༌། གཞུང་དོན་ལྟ་བའི་བློ་མིག་མ་ཕྱེ་བར། ། ཆོ་གའི་ངག་འདོན་བྱང་བ་ཙམ་ཞིག་གིས། ། གསང་སྔགས་འཆང་བའི་གྲལ་དུ་མི་ཚུད་པས། ། བསྟན་ལ་རིམ་པ་བཞིན་དུ་སློབས་ཤིག་ཨང༌། ། གསང་ཆེན་རྒྱུད་ཀྱི་རྒྱལ་པོའི་སྨན་ཧྲོག་རྣམས། ། སྦྱོར་བར་བསྡེབས་པ་བསྐྱེད་རྫོགས་རིམ་པ་སོགས། །ཡིན་ཕྱིར་གཞུང་ལུགས་ཆེ་རྣམས་ཡལ་བོར་ནས། ། མན་ངག་ཁོ་ནར་དགའ་བ་གནས་མིན་པས། ། རྩ་བཤད་སྦྱར་ཏེ་རྒྱུད་དོན་ཚོལ་ཅིག་ཨང༌། ། གསང་སྔགས་དེ་ཡང་འཕྲལ་གྱི་རྐྱེན་སེལ་ལམ། ། ཚེ་དང་ནོར་སྒྲུབ་དབང་སྡུད་མངོན་སྤྱོད་སོགས། ། ཚེ་འདིའི་ལག་ཆ་ཁོ་ནར་འཁྱེར་བ་ནི། །ས་མཆོག་ཙན་དན་སོལ་བར་བྱས་འདྲ་བས། ། ཆོས་ཀྱིས་ངན་སོང་བསྒྲུབས་པ་མ་བྱེད་ཨང༌། ། སྔགས་གཞུང་ཐོས་བསམ་བྱས་པའི་ཉིང་དགོས་སུ། ། རྒྱལ་ཀུན་དགོངས་པ་གཅིག་གྱུར་རྟག་པའི་བཀའ། ། དངོས་གྲུབ་རྩ་བ་དམ་ཚིག་བསྲུང་བ་འདིར། །འབབ་པའི་ཚུལ་ལ་གོ་བ་གཏིང་ཚུགས་པས། །གཏན་འདུན་འཆུགས་པ་མེད་པར་གྱིས་ཤིག་ཨང༌། ། ཁྱད་པར་ལྟ་བ་སྙིགས་མའི་གནས་སྐབས་འདིར། །དམ་བཅའ་ཙམ་གྱིས་མཁས་རློམ་སྐྱེ་བོ་ཡི། ། སྔོན་མེད་ལེགས་བཤད་སྐད་ཀྱི་འཆལ་གཏམ་ཡང༌། ། བསོད་ཆུང་ཤེས་འཆལ་རྣམས་ཀྱི་རྣར་འགྲོ་བས། ། རི་བོང་ཅལ་གྱི་རྗེས་སུ་མ་རྒྱུག་ཨང༌། ། འཇམ་པའི་དབྱངས་ཀྱིས་ཉིན་བཞིན་གདམས་པ་ཡིས། ། རྒྱལ་བའི་དགོངས་པ་མཐའ་དག་མངོན་གྱུར་པ། ། བློ་བཟང་རྒྱལ་བ་ཡིས་ཀྱང་མ་ཐོན་པའི། ། གསར་བཤད་ཕྲ་མེན་མ་ཡི་སོ་ནམ་དེས། ། ཕན་ལས་གནོད་པ་ཆེ་བས་སྒྲིམས་ཤིག་ཨང༌། ། ཐུགས་བཅུད་ཟབ་མོར་བསྔགས་པ་ཙམ་མིན་པར། །རྒྱན་དྲུག་མཆོག་གཉིས་གྲུབ་ཆེན་ཐམས་ཅད་ཀྱི། ། རང་གཞུང་དབང་པོར་བཞུགས་པའི་མདོ་རྒྱུད་ཀུན། ། གསལ་བྱེད་རྒྱལ་བ་གཉིས་པའི་ལུགས་བཟང་འདིར། ། བློ་རྩེ་གཅིག་ཏུ་དྲིལ་ཏེ་འཇུས་ཤིག་ཨང༌། ། གར་རྒྱུགས་ཕྱོགས་སུ་དཀྱུས་སྟོན་བྱེད་པ་བཞིན། ། དང་པོ་ཉིད་ནས་གཅིག་ཤེས་གཉིས་ཤེས་ཀུན། ། སྲིད་པར་འཁྱེར་བའི་དམུ་རྒོད་སེམས་ཀྱི་རྟ། ། འདི་ཉིད་གདུལ་ཐབས་ཁོ་ནར་འཁྱེར་བ་ཡིས། ། ཐོས་བསམ་ཆོས་སུ་འགྲོ་བར་གྱིས་ཤིག་ཨང༌། ། འཁོར་ལོ་བཞི་ལྡན་རྟེན་བཟང་ཐོབ་སྐབས་འདི། །འཁོར་བའི་འཆིང་བ་གཅོད་པའི་དུས་ཡིན་པས། ། འཁོར་གསུམ་སྐོར་བའི་ཐབས་ཙམ་མ་ཡིན་པར། ། འཁོར་ལོ་གསུམ་གྱི་དགོངས་དོན་ངེས་རྙེད་ནས། ། འཁོར་གསུམ་དག་པའི་དགེ་སྦྱོར་གྱིས་ཤིག་ཨང༌། །ཆོས་ཀྱི་རྩ་བ་བསམ་པའི་བཟང་ངན་ཡིན། ། ཆོས་ཀྱི་སྒོ་འབྱེད་རྣམ་དག་ཐོས་པ་ཡིན། ། ཆོས་སུ་སོང་ཚད་འདི་སྣང་ཞེན་ལོག་ཡིན། ། ཆོས་ཀྱི་སྙིང་པོ་ཐབས་ཤེས་ཟུང་འཇུག་ཡིན། ། ཆོས་ལ་ཆོས་བཞིན་སྤྱོད་པར་གྱིས་ཤིག་ཨང༌། ། རྣམ་མང་གཞུང་ལུགས་ཟབ་ཡངས་ཆུ་གཏེར་ལས། ། རྣམ་དག་ཐོས་པའི་ནོར་བུ་ལེན་པའི་ཚུལ། ། རྣམ་པར་བཤད་པའི་མིག་སྨན་ཐུར་མ་ཡིས། ། རྣམ་གྲོལ་དོན་གཉེར་ཡོངས་ཀྱི་མིག་ཕྱེ་སྟེ། ། རྣམ་ཀུན་མཁྱེན་པའི་དཔལ་ལ་སྤྱོད་གྱུར་ཅིག །
ཅེས་མདོ་སྔགས་ཀྱི་གཞུང་ལ་སློབ་གཉེར་བྱེད་ཚུལ་གྱི་བསླབ་བྱ་ནོར་བུའི་གླིང་དུ་བགྲོད་པའི་ལམ་ཡིག་ཅེས་བྱ་བ་འདི་ནི། སྤྱིར་དེང་སང་བསྟན་པ་སྙིགས་མའི་མཐར་སོན་པའི་དབང་གིས་ ཉམས་ལེན་དགོས་པའི་གཏམ་ཙམ་ཡང་ནུབ། ཐོས་བསམ་དགོས་པའི་གཏམ་ཙམ་ཡོད་ཀྱང༌། གང་ལ་ཐོས་པ་བྱ་བའི་ཡུལ་དང༌། ཐོས་པ་ཇི་ལྟར་བྱ་བའི་ཚུལ་སོགས་ལེགས་པར་ཤེས་པ་ཤིན་ཏུ་དཀོན་པར་སྣང་བས། འདི་འདྲ་ཞིག་འབྲི་འདུན་སྔར་ནས་ཡོད་པའི་ཐོག་ཉེ་ཆར་དར་ཧན་བེའི་ལིའི་ཤོག་ནས་བློ་དང་ལྡན་པ་དགེ་སློང་དཀོན་མཆོག་རྡོ་རྗེས་བསྐུལ་པའི་ངོར་བཙུན་པ་དཀོན་མཆོག་བསྟན་པའི་སྒྲོན་མེས་ཐོས་དོན་རྒྱུད་ལ་སྦྱར་བའི་ཉམས་ལེན་མ་ཐུབ་ཀྱང༌། བླ་མ་གོང་མ་ཞིག་གི་མིང་ཙམ་ལ་སྐྱབས་སུ་མ་མཆི་བར་གྲྭ་རྐྱང་དཀྱུས་མའི་ལུགས་བཞིན་སློབ་གཉེར་བ་སྡུག་རུས་ཅུང་ཟད་བྱས་པའི་རང་མྱོང་དང༌། དམ་པ་གོང་མའི་གསུང་རྒྱུན་ལ་བསྟེན་ནས་རགས་རིམ་ཞིག་བྲིས་པའི་མཚམས་སུ་ད་ལྟ་ཕན་པར་སྨྲས་ཀྱང་གོ་བ་དཀོན་པར་སྣང་བས་དགོས་པ་མི་འདུག་སྙམ་ནས་བཞག་པའི་ཚེ། བསྟན་ལ་གཅིག་ཏུ་སྨན་པའི་ལྷག་བསམ་དང་མཁྱེན་རབ་ཀྱི་དབང་ཕྱུག་དམ་པ་དགོན་པའི་ཁྲི་ཐོག་པ་དཀོན་མཆོག་རྒྱལ་མཚན་པས་འདིའི་འཕྲོ་བསྐངས་ཏེ་ཆ་ཚང་བ་ཞིག་དགོས་ཞེས་ནན་ཏན་གནང་བ་བཞིན་མཇུག་གྲུབ་པར་བྱས་པ་འདིས་ཀྱང་དོན་གཉེར་ཅན་རྣམས་ལ་ཕན་ཐོགས་པར་གྱུར་ཅིག །


text:
བཙོ་སྦྱང་ལན་བརྒྱ་བྱས་པས་ན། ནོར་སྡིངས་རྩ་ཆེན་ཡོངས་སུ་གྲུབ། རྒྱལ་ཡོངས་མི་དམངས་འཐུས་ཚོགས་སྐབས་བཅུ་གསུམ་པའི་ཚོགས་འདུ་ཐེངས་དང་པོའི་ཐོག་རྩ་ཁྲིམས་བཟོ་བཅོས་འཆར་ཟིན་ལ་བརྡས་ཐག་བཅད་དེ་གྲོས་འཆམ་བྱུང་ཡོད། འདི་ནི་དུས་རབས་ཀྱི་འཕེལ་ཕྱོགས་དང་། བྱ་གཞག་འཕེལ་རྒྱས་ཀྱི་དགོས་མཁོ། ཏང་སེམས་དང་དམངས་སེམས་གཏད་ཕྱོགས་བཅས་ཡིན་པ་དང་། ཕྱོགས་ཡོངས་ནས་ཁྲིམས་བཞིན་རྒྱལ་ཁབ་སྐྱོང་བ་དང་རྒྱལ་ཁབ་ཀྱི་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་དུ་འགྱུར་རྒྱུར་སྐུལ་འདེད་གཏོང་བའི་བྱ་ཐབས་གལ་ཆེན་ཞིག་ཡིན་པས། དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་བའི་བརྒྱུད་རིམ་ནང་རྩ་ཁྲིམས་ཀྱི་ནུས་པ་འདོན་སྤེལ་དེ་བས་ལེགས་པ་བྱས་ཏེ“ལོ་བརྒྱ་གཉིས”ཀྱི་འབད་འཐབ་དམིགས་ཚད་མངོན་འགྱུར་དང་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་སྒྲུབ་ཆེད་རྩ་ཁྲིམས་ཀྱི་འགན་ལེན་ནུས་ལྡན་བྱ་རྒྱུའི་ངོས་ནས་བརྗོད་ཚེ་དངོས་ཡོད་ཀྱི་དོན་སྙིང་གལ་ཆེན་དང་ལོ་རྒྱུས་ཀྱི་དོན་སྙིང་གཏིང་ཟབ་ལྡན་ཡོད།
སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཁྲིམས་ལྟར་རྒྱལ་སྐྱོང་མཐའ་འཁྱོངས་བྱེད་པར་དང་ཐོག་རྩ་ཁྲིམས་ལྟར་རྒྱལ་ཁབ་སྐྱོང་རྒྱུ་མཐའ་འཁྱོངས་བྱེད་པ་དང་། ཁྲིམས་བཞིན་སྲིད་སྐྱོང་རྒྱུ་མཐའ་འཁྱོངས་བྱེད་པར་དང་ཐོག་རྩ་ཁྲིམས་བཞིན་སྲིད་སྐྱོང་རྒྱུ་མཐའ་འཁྱོངས་བྱེད་དགོས་པའི་ནན་བཤད་གནང་ཡོད། ཀྲུང་དབྱང་ཆབ་སྲིད་ཅུས་ཀྱིས་རྩ་ཁྲིམས་བཟོ་བཅོས་ལས་དོན་སྤེལ་འགོ་འཛུགས་རྒྱུའི་གཏན་འབེབས་བྱས་པ་ནས《རྩ་ཁྲིམས་ཀྱི་ནང་དོན་ཁག་གཅིག་ལ་བཟོ་བཅོས་རྒྱག་རྒྱུའི་སྐོར་གྱི་ཀྲུང་གུང་ཀྲུང་དབྱང་གི་གྲོས་འགོར》ཏང་ཕྱི་ནང་གི་ཁྱབ་ཁོངས་ངེས་ཅན་ནང་བསམ་འཆར་བསྡུ་ལེན་བྱེད་པའི་བར་དང་། ཏང་གི་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པའི་ཐོག《རྩ་ཁྲིམས་ཀྱི་ནང་དོན་ཁག་གཅིག་ལ་བཟོ་བཅོས་རྒྱག་རྒྱུའི་སྐོར་གྱི་ཀྲུང་གུང་ཀྲུང་དབྱང་གི་གྲོས་འགོར》གྲོས་འཆམ་བྱུང་བ་ནས་རྒྱལ་ཡོངས་མི་དམངས་འཐུས་ཚོགས་ཀྱིས《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་བཟོ་བཅོས་འཆར་ཟིན(མ་ཟིན)》གྱི་གྲོས་གཞི་ཆགས་པ་དང་། རྒྱལ་ཡོངས་མི་དམངས་འཐུས་ཚོགས་སྐབས་བཅུ་གསུམ་པའི་ཚོགས་འདུ་ཐེངས་དང་པོར་གྲོས་ཞིབ་བྱ་རྒྱུ་དང་འབྲེལ། གྲོས་འཆམ་བྱ་རྒྱུར་འབུལ་བའི་བར་ད་ཐེངས་རྩ་ཁྲིམས་ལ་བཟོ་བཅོས་རྒྱག་པའི་ཐད་ཐོག་མཐའ་བར་གསུམ་དུ་ཚན་རིག་དང་མཐུན་པའི་ཁྲིམས་འཛུགས་དང་། དམངས་གཙོའི་ཁྲིམས་འཛུགས། ཁྲིམས་བཞིན་ཁྲིམས་འཛུགས་བཅས་ཀྱི་དགོངས་དོན་དང་རྩ་དོན་ཁྱབ་པར་བྱས་ཡོད། འདི་ནི་རང་རེའི་ཏང་གིས་ཁྲིམས་འཛུགས་ལ་འགོ་ཁྲིད་དང་། ཁྲིམས་བསྟར་འགན་ལེན། སྣེ་ཁྲིད་དེ་ཁྲིམས་སྲུང་བཅས་བྱས་པའི་གསོན་ཉམས་དོད་པའི་ལག་ལེན་ཞིག་དང་། ཏང་གི་འགོ་ཁྲིད་མཐའ་འཁྱོངས་དང་། མི་དམངས་རང་ཁྱིམ་རང་བདག ཁྲིམས་ལྟར་རྒྱལ་སྐྱོང་བཅས་གཅིག་གྱུར་དམ་ཟབ་བྱས་པའི་གསོན་ཉམས་དོད་པའི་མཚོན་ཚུལ་ཞིག་རེད།
རྩ་ཁྲིམས་ནི་རྒྱལ་སྐྱོང་བདེ་འགོད་ཀྱི་སྤྱིའི་སྒྲིག་ཡིག་ཅིག་དང་། ཏང་དང་མི་དམངས་ཀྱི་འདོད་འདུན་གཅིག་སྡུད་ཐོག་མཚོན་པ་ཞིག་ཡིན་པས་རང་རེའི་ཏང་གི་རྒྱལ་སྲིད་སྐྱོང་བའི་བྱེད་སྒོ་གལ་འགངས་ཤིན་ཏུ་ཆེ་བའི་གནས་བབ་དང་ནུས་པ་ལྡན་ཡོད། རྩ་ཁྲིམས་ཀྱི་རྒྱུན་མཐུད་རང་བཞིན་དང་། བརྟན་བརླིང་རང་བཞིན། དབང་གྲགས་རང་བཞིན་བཅས་རྒྱུན་འཁྱོངས་བྱེད་པའི་རྨང་གཞིའི་ཐོག རྩ་ཁྲིམས་དུས་བསྟུན་འཕེལ་རྒྱས་དང་འཐུས་ཚང་དང་འཕེལ་རྒྱས་འགྲོ་རྒྱུར་སྐུལ་འདེད་གཏོང་རྒྱུ་ནི་རང་རྒྱལ་གྱི་རྩ་ཁྲིམས་ལག་ལེན་བསྟར་བའི་གཞི་རྩའི་ཆོས་ཉིད་ཅིག་རེད། 1954ལོར། རང་རྒྱལ་གྱི་རྩ་ཁྲིམས་དང་པོ་བཏོན་པ་ནས་ད་བར། རང་རྒྱལ་གྱི་རྩ་ཁྲིམས་ལག་ལེན་འཚོལ་ཞིབ་དང་རྒྱུན་ཆད་མེད་པར་འཐུས་སྒོ་ཚང་དུ་གཏོང་བའི་བརྒྱུད་རིམ་ཁྲོད་གནས་ཡོད། 1982ལོར། རྩ་ཁྲིམས་ཡོངས་བསྒྲགས་བྱས་ནས་ལག་ལེན་བསྟར་རྗེས་ཁག་སོ་སོར་བཟོ་བཅོས་ཐེངས་ལྔ་བརྒྱབ་ཡོད། བཟོ་བཅོས་བརྒྱབ་པ་བརྒྱུད། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་ལག་ལེན་ཁྲོད་རང་རྒྱལ་རྩ་ཁྲིམས་ཀྱིས་དུས་རབས་ཀྱི་རྗེས་སུ་དམ་པོར་བསྙེགས་ནས་སྒྱུར་བཅོས་སྒོ་དབྱེ་དང་སྤྱི་ཚོགས་རིང་ལུགས་དེང་རབས་ཅན་འཛུགས་སྐྲུན་བྱ་ཆེད་རྩ་བའི་ཁྲིམས་སྐྱོང་གི་འགན་ལེན་བྱས་ཡོད།
ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པ་ནི་རང་རྒྱལ་འཕེལ་རྒྱས་ཀྱི་ལོ་རྒྱུས་ཀྱི་ཁ་ཕྱོགས་གསར་པ་ཞིག་རེད། རང་རྒྱལ་གྱི་རྩ་ཁྲིམས་ཀྱིས་ངེས་པར་དུ་ཏང་གིས་མི་དམངས་ལ་འགོ་ཁྲིད་བྱས་ནས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་འཛུགས་སྐྲུན་བྱེད་པའི་ལག་ལེན་གྱི་འཕེལ་རྒྱས་དང་བསྟུན་ནས་རྒྱུན་ཆད་མེད་པར་འཐུས་ཚང་དང་འཕེལ་རྒྱས་ཡོང་བ་བྱེད་དགོས། རྒྱལ་ཁབ་ཀྱི་ཆབ་སྲིད་དང་སྤྱི་ཚོགས་འཚོ་བའི་ཁྲོད་ཀྱི་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་མཛུབ་ཁྲིད་གནས་བབ་གཏན་འཁེལ་བྱས་ནས“ཀྲུང་གོ་གུང་ཁྲན་ཏང་གི་འགོ་ཁྲིད་ནི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཆེས་ངོ་བོའི་ཁྱད་ཆོས”དེ་རྩ་ཁྲིམས་ཀྱི་སྤྱིའི་རྩ་འཛིན་གྱི་དོན་ཚན་དང་པོར་བཀོད་དེ་རྒྱལ་ཁབ་ཀྱི་ཀྲུའུ་ཞིའི་འགན་ཡུན་དང་ལས་འགན་འཁུར་བའི་ལམ་ལུགས་འཐུས་སྒོ་ཚང་དུ་བཏང་བ་དང་། རྒྱལ་ཁབ་ཀྱི་ལྟ་ཞིབ་སྒྲིག་གཞི་སྒྱུར་བཅོས་གཏིང་ཟབ་ཏུ་བཏང་བ་སོགས་ད་ཐེངས་རྩ་ཁྲིམས་བཟོ་བཅོས་རྒྱག་པ་དེ་དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་བའི་དུས་བབ་གསར་པ་དང་ལས་འགན་གསར་པ་གཞིར་བཟུང་། ཏང་གི་ཚོགས་ཆེན་བཅུ་དགུ་པའི་ཐོག་གཏན་འཁེལ་བྱས་པའི་རིགས་པའི་གཞུང་ལུགས་ཀྱི་ལྟ་བ་གལ་ཆེན་དང་། མཛད་ཕྱོགས་དང་སྲིད་ཇུས་གལ་ཆེན་རྒྱལ་ཁབ་ཀྱི་རྩ་བའི་བཅའ་ཁྲིམས་ནང་བཀོད་དེ་ལག་ལེན་ཁྲོད་ཏང་དང་མི་དམངས་ལ་ཐོབ་པའི་རིགས་པའི་གཞུང་ལུགས་ཀྱི་གསར་གཏོད་དང་། ལག་ལེན་གྱི་གསར་གཏོད། ལམ་ལུགས་ཀྱི་གསར་གཏོད་བཅས་གལ་ཆེན་རྩ་ཁྲིམས་ཀྱི་གཏན་འབེབས་སུ་རིམ་སྤོར་བྱས་པ། དེ་ཐོག་ནས་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ཀྱི་གྲུབ་འབྲས་གསར་པ་དང་། ཉམས་མྱོང་གསར་པ། བླང་བྱ་གསར་པ་བཅས་མངོན་ཡོད་པས་ངེས་པར་དུ་རྩ་ཁྲིམས་ཀྱི་ཚད་ལྡན་དང་། སྣེ་ཁྲིད། སྐུལ་འདེད། འགན་ལེན་བཅས་ཀྱི་ནུས་པ་དེ་བས་ལེགས་པའི་སྒོ་ནས་འདོན་སྤེལ་བྱས་ཏེ་ཁྲིམས་སྐྱོང་གི་བགྲོད་ལམ་ཐོག་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དེ་བས་ལེགས་པའི་ངང་མཐའ་འཁྱོངས་དང་འཕེལ་རྒྱས་གཏོང་དགོས།
སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས“རྩ་ཁྲིམས་ཀྱི་དབང་གྲགས་སྲུང་སྐྱོང་བྱེད་པ་ནི་ཏང་དང་མི་དམངས་ཀྱི་ཐུན་མོང་འདོད་འདུན་གྱི་དབང་གྲགས་སྲུང་སྐྱོང་བྱས་པ་ཞིག་རེད། རྩ་ཁྲིམས་ཀྱི་ཟིལ་ཤུགས་སྲུང་སྐྱོབ་བྱེད་པ་ནི་ཏང་དང་མི་དམངས་ཀྱི་ཐུན་མོང་འདོད་འདུན་གྱི་ལ་རྒྱ་སྲུང་སྐྱོབ་བྱས་པ་ཞིག་རེད། རྩ་ཁྲིམས་ལག་བསྟར་ཐུབ་པའི་འགན་ལེན་བྱེད་པ་ནི་མི་དམངས་ཀྱི་རྩ་བའི་ཁེ་ཕན་འགན་ལེན་བྱས་པའི་མཚོན་ཚུལ་ཞིག་རེད”ཅེས་མཛུབ་སྟོན་གནང་ཡོད། རྩ་ཁྲིམས་ལ་བཟོ་བཅོས་རྒྱག་རྒྱུ་ནི་རྩ་ཁྲིམས་སྔར་བས་ལེགས་པའི་ངང་ལག་ལེན་བསྟར་བ་དང་། རྒྱལ་ཁབ་ཀྱི་རྩ་བའི་བཅའ་ཁྲིམས་ཡིན་པའི་རྩ་ཁྲིམས་ཀྱི་ནུས་པ་དེ་བས་ལེགས་པའི་སྒོ་ནས་འདོན་སྤེལ་བྱ་རྒྱུ་དེ་རེད། ཕྱོགས་ཡོངས་ནས་རྩ་ཁྲིམས་ལག་ལེན་བསྟར་བ་ནི་སྤྱི་ཚོགས་རིང་ལུགས་ཀྱི་ཁྲིམས་སྐྱོང་རྒྱལ་ཁབ་འཛུགས་སྐྲུན་བྱེད་པའི་ལས་འགན་ཨང་དང་པོ་དང་རྨང་གཞིའི་ལས་དོན་ཞིག་རེད། ང་ཚོས་ད་ཐེངས་རྩ་ཁྲིམས་ལ་བཟོ་བཅོས་རྒྱག་རྒྱུ་གོ་སྐབས་སུ་བཟུང་ནས་རྩ་ཁྲིམས་ལག་ལེན་བསྟར་རྒྱུ་དེ་དུས་རབས་གསར་པར་ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བའི་གནས་བབ་མངོན་གསལ་དོད་པོར་འཇོག་པ་དང་། བྱ་ཐབས་ནུས་ལྡན་སྤྱོད་པ་དང་རྩ་ཁྲིམས་ལག་བསྟར་དང་ལྟ་སྐུལ་ལས་དོན་ལ་ཤུགས་སྣོན་བརྒྱབ་ནས་རྩ་ཁྲིམས་ལག་ལེན་བསྟར་རྒྱུ་འགན་ལེན་བྱ་ཆེད་ཆབ་སྲིད་དང་ལམ་ལུགས་ཀྱི་འགན་ལེན་ཤུགས་ཆེན་བྱས་ཐོག་ཁྲིམས་ལྟར་རྒྱལ་སྐྱོང་དང་། རྩ་ཁྲིམས་བཞིན་རྒྱལ་ཁབ་སྐྱོང་རྒྱུ་ཆུ་ཚད་གསར་པ་ཞིག་ཏུ་སླེབས་པ་བྱེད་དགོས།


text:
བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ས་འགུལ་འོག་གོད་ཆག་ཕོག་པའི་ཐེ་ཝན་མི་མང་རྣམས་ལ་ངལ་སེལ་ཆེད་ཨ་སྒོར་ཁྲི་ལྔ་ཞལ་འདེབས་གནང་འདུག
དེ་ཡང་ཟླ་བ་འདིའི་ཚེས་ ༦ ཉིན་ཐེ་ཝན་གྱི་ཐེ་ནན་གྲོང་ཁྱེར་ནང་ས་ཡོམ་ཤུགས་ཆེ་བརྒྱབ་པར་བརྟེན་ཤི་རྨས་གྱུར་བ་སོགས་ཀྱི་དོན་རྐྱེན་མང་ངག་ཞིག་བྱུང་སྟབས། ཚེས་ ༧ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཨ་རི་མི་ནེ་སོ་ཊ་ Minnesota མངའ་སྡེའི་རུ་ཆེ་སི་ཊར་ Rochester གྲོང་ཁྱེར་ནས་སྲིད་འཛིན་མཱ་ཡིན་ཇོ་ Ma Ying-Jeou མཆོག་བརྒྱུད་ནས་ཐེ་ཝན་མི་མང་རྣམས་ལ་ཐུགས་གསོའི་གསུང་འཕྲིན་ཞིག་སྩལ་ཡོད་པ་དང་། གསུང་འཕྲིན་དེའི་ནང་༸གོང་ས་མཆོག་ཐུགས་ཕམ་ཆེན་པོས་རྐྱེན་ངན་གྱི་གོད་ཆགས་འོག་གནོད་འཚེ་ཕོག་པ་རྣམས་ལ་སྐྱོབ་གསོ་དང་ཉེན་སྐྱོབ་ཡོང་བར་གདུང་སེམས་མཉམ་བསྐྱེད་མཚོན་ཕྱིར་རོགས་དངུལ་གསོལ་སྩལ་གནང་རྒྱུ་ཡིན་སྐོར་བཀའ་སྩལ་གནང་པ་ལྟར།
ཁ་སང་ཚེས་ ༡༧ ཉིན་ཐེ་ཝན་སྐུ་ཚབ་དོན་གཅོད་སྐུ་ཞབས་ཟླ་བ་ཚེ་རིང་ལགས་ཐེ་ནན་ (Tainen) གྲོང་ཁྱེར་དུ་ཆེད་ཕེབས་ཀྱིས་གྲོང་ཁྱེར་སྤྱི་ཁྱབ་ Lai Qingde ལགས་ལྷན་དུ་མཇལ་འཕྲད་གནང་པ་དང་སྦྲགས། ངལ་སེལ་གྱི་རོགས་དངུལ་ཨ་སྒོར་ཨ་སྒོར་ཁྲི་ལྔ་ཐམ་པ་ཕུལ་ཡོད་པ་རེད་འདུག
རྩ་བའི་ཐེ་ཝན་ནང་རྟེན་གཞི་བྱས་པའི་བོད་མི་རྣམས་ཀྱིས་ཟླ་བ་འདིའི་ཕྱི་ཚེས་ ༩ སྟེ་བོད་ལུགས་ཀྱི་གནམ་ལོ་གསར་ཚེས་གཅིག་ཉིན་གོད་ཆག་དེའི་འོག་རྐྱེན་འདས་སུ་གྱུར་བ་རྣམས་ལ་བསྔོ་སྨོན་དང་ཤུལ་ལུས་ནང་མི་སྤུན་མཆེད་རྣམས་ལ་གདུང་སེམས་མཉམ་བསྐྱེད་མཚོན་ཕྱིར་ཤེས་རབ་སྙིང་པོ་རྒྱ་གང་ཆེ་གསོག་འདོན་གནང་འདུག


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། ཟླ5པའི་ཚེས10ནས་ཚེས13བར་བསྡུས་པའི“ཇ་བཏུང་བ་དེས་འཚོ་བར་སྔར་ལས་བདེ་སྐྱིད་བསྐྲུན ”ཞེས་པ་བརྗོད་དོན་ཡིན་པའི2018ལོའི་ཧྲང་ཧའེ་རྒྱལ་སྤྱིའི་ཇ་རིགས་འགྲེམས་སྟོན་གྲོས་ཚོགས་དེ་ཧྲང་ཧའེ་ཕུའུ་ཏུང་འཛམ་གླིང་དངོས་མང་བཤམས་སྟོན་ཚོམས་ཆེན་དུ་གཟབ་རྒྱས་ངང་བསྡུས་པ་རེད། འགྲེམས་སྟོན་གྲོས་ཚོགས་སྐབས་རང་ཞིང་གི་པད་མ་རྫོང་གི“གངས་ལྗོངས་བོད་ཇ ”དེས་མཐོ་སྒང་གི་མཚོ་ངོས་ལས་མཐོ་བ་དང་རང་བྱུང་ལྷད་མེད། སྦགས་བཙོག་མེད་པ། ཟུར་སྣོན་གཞན་མེད་པ། སྐྱེ་ལྡན་ལྗང་མདོག་སོགས་ཀྱི་གནས་བབ་ལེགས་པོ་དེ་བེད་སྤྱད་ཡོད་པས། “2018ལོའི་ཀྲུང་གོཧྲང་ཧའེ་ཇ་རིགས་འགྲེམས་སྟོན་གྲོས་ཚོགས”སྟེང་བདེ་བླག་ངང་གསེར་གྱི་རྟགས་མ་བླངས།
རྒྱུས་ལོན་པ་ལྟར་ན། ཐེངས་འདིའི་འགྲེམས་སྟོན་གྲོས་ཚོགས་ཀྱི་གཞི་ཁྱོན་ཆེ་ཞིང་འགྲེམས་སྟོན་གྲོས་ཚོགས་ཀྱི་རྒྱ་ཁྱོན་ཕལ་ཆེར་རྨིད་གྲུ་བཞི་མ་ཁྲི2ལྷག་ཡོད་ལ། བྱ་དངོས་འགྲེམས་སྟོན་བྱ་ཡུལ800གསར་འཛུགས་ཀྱིས་རྒྱལ་ཁབ་ཕྱི་ནང་གི་ཁེ་ལས་མི་འདྲ་བ600ལྷག་ཚུར་འགུག་བྱས་ཤིང་། མ་ལེ་ཞི་ཡ་དང་སི་ལེ་ལན་ཁ། ཁོ་རེ་ཡ། ཉི་ཧོང་། པ་ཞི། ཀྲུང་གོའི་ཐེ་ཝན། ཤང་ཀང་སོགས་རྒྱལ་ཁབ་དང་ས་ཁུལ་དག་གི་གཟིགས་སྐོར་ཚོང་བ་དང་ཉོ་སྒྲུབ་ཚོང་བ་དག་ཟབ་ཞུགས་བྱས་ཡོད། རང་རྒྱལ་ནང་ལོགས་ཀྱི་ཇ་རིགས་ཐོན་ལས་ས་ཁུལ་གྱི་མི་སྣ་དག་ཀྱང་འགྲེམས་སྟོན་གྲོས་ཚོགས་དེར་ཟབ་ཞུགས་བྱས་ཡོད། དེས་མུ་མཐུད་དུ་ཇ་རིགས་ཐོན་ལས་ལ་གར་
སྟེགས་བསྐྲུན་པ་ལས་གཞན་ཐེངས་འདིའི་ཇ་རིགས་འགྲེམས་སྟོན་གྱིས་ད་རུང་ངོས་མང་པོ་ཞིག་ནས་མིང་དུ་གྲགས་པའི་ཇ་རིགས་འོས་སྦྱོར་དང་ཇ་ལོའི་སྒྱུ་རྩལ་ཐད་ཀྱི་འཁྲབ་སྟོན་ཡང་བྱས་ཡོད། དེ་དང་ཆབས་ཅིག2018ལོའི་དཔྱིད་ཚིགས་ཇ་ལོའི་གྲོས་ཚོགས་ཀྱིས། ཕུལ་དུ་བྱུང་བའི་ཇ་ལོ་ལ་གསལ་འབྱེད་ཞིབ་བསྡུར་སོགས་བྱས་ནས་ཇ་ལོ་མཐུན་ཚོགས་ཀྱི་ཇ་རིགས་ཚོང་བ་དང་གྲོང་ཁྱེར་མི་དམངས་ཀྱི་མིག་གི་དགའ་སྟོན་བསྩལ་ཞིང་། ཡུལ་དངོས་ནས་ཇ་ལོའི་བྲོ་བར་མྱངས་བས། མིག་གི་མཛེས་པ་དང་ལྕེ་ཡི་བྲོ་བ་གཉིས་ལ་ལོངས་སྤྱོད་ཡིད་ཚིམས་པ་ཞིག་བྱས། པད་མ་རྫོང་གངས་ལྗོངས་བོད་ཇའི་ཐོན་ལས་གསར་སྤེལ་ཚད་ཡོད་འགན་ལེན་ཀུང་ཟི་ནི་མཚོ་སྔོན་ཞིང་ཆེན་གྱི་མཐོ་སྒང་ཇ་རིགས་ཁེ་ལས་ཁོ་ན་ཡིན་པའི་ཆ་ནས་ཐེངས་འདིའི་འགྲེམས་སྟོན་ཐོག་གདན་འདྲེན་ཞུས་ཡོད་པས། པད་མ་རྫོང་གི“གངས་ལྗོངས་བོད་ཇ”དང“ལྕུམ་ཇ”“རི་སྐྱེས་ལུག་གྲོད་ཤ་མོ”སོགས་ས་གནས་ཀྱི་ཁྱད་ལྡན་ཐོན་རྫས་གང་མང་ཞིག་ཇ་ལོའི་འགྲེམས་སྟོན་གྲོས་ཚོགས་སྟེང་འགྲེམས་སྟོན་བྱས་ཡོད།
རྒྱུས་ལོན་ལྟར་ན། པད་མ་རྫོང་གངས་ལྗོངས་བོད་ཇའི་ཐོན་ལས་གསར་སྤེལ་ཚད་ཡོད་འགན་ལེན་ཀུང་ཟིའི་འགན་ཁུར་མི་སྣས་ངོ་སྤྲོད་ལྟར་ན། པད་མ་རྫོང་གངས་ལྗོངས་བོད་ཇའི་ཐོན་ལས་གསར་སྤེལ་ཚད་ཡོད་འགན་ལེན་ཀུང་ཟིས་ཐེངས་འདིའི་འགྲེམས་སྟོན་གྲོས་ཚོགས་སྟེང་ཐོབ་པའི་གསེར་གྱི་རྟགས་མའི་གཟི་བརྗིད་གཟེངས་རྟགས་དེ་སྒུལ་ཤུགས་སུ་བཟུང་ནས། རྗེས་ཕྱོགས་ནུས་ཤུགས་གང་ཡོད་སྒོས་ཇ་ལོའི་རྒྱུ་སྤུས་མཐོར་འདེགས་སུ་བཏང་བ་དང་ཞིབ་ཚགས་ཀྱི་བརྒྱུད་རིམ། ཐུམ་སྒྲིལ་ཇུས་འགོད། ཕྱིར་འཚོང་དྲིལ་སྒྲོག་སོགས་ཀྱི་བྱ་བ་ལེགས་པོར་སྒྲུབ་ནས་སྔར་ལས་ལྷག་པའི་སྒོ་ནས་བསམ་བློ་བཅིངས་འགྲོལ་དང་བསམ་གཞིག་རྒྱ་བསྐྱེད་པ། འདུ་ཤེས་གསར་རྩོམ་བཅས་བྱས་ཤིང་། སྐྱེ་ལྡན་ལ་ཟུང་འབྲེལ་གྱིས་མདོག་གསུམ་པད་མའི་ཐོན་ཁུངས་ལེགས་པོ་སྤྱད་དེ། པད་མ་རྫོང་གིས་གངས་ལྗོངས་བོད་ཇ་གཙོར་བཟུང་ནས་ཐོན་རྫས་དེ་མཐོ་སྒང་དུ་རྩ་བ་ཚུགས་ཤིང་རྩེ་མོ་རྒྱས་སུ་བཅུག་ནས་ནང་ལོགས་ལ་དར་སྤེལ་གཏོང་བ། ནུས་ཤུགས་གང་ཡོད་སྒོས་ལྗང་མདོག་ཐོན་ལས་དབུལ་སྐྱོར་དང་ལྗང་མདོག་སྐྱེ་ཁམས་པད་མ་འཛུགས་བསྐྲུན་ཐད་བྱས་རྗེས་སྔར་ལས་ཆེ་བ་ཞིག་སྒྲུབ་རྒྱུ་ཡིན་ཟེར།
ལོ་ཙཱ་བ། ལྷ་དཔལ་སྐྱབས།


text:
སྤེན་པ་ཚེ་རིང་ལགས་ལ་ཉེས་པ་ཡོད་མི་ཆོག་པ་ཡིན་ནམ།
དྲ་འདྲེ།
བྱང་ཨ་རིའི་སྐུ་ཚབ་དོན་གཅོད་ཀྱིས་ཕྲག་ཏུ་བབ་པའི་ལས་དོན་ཁག་ཅིག་གི་ཐོག་ལ་འཐུས་ཤོར་བཏང་པ་དང་བོད་མིའི་སྒྲིག་འཛུགས་ཀྱི་བླང་དོར་སྒྲིག་གཞི་དོན་ཚན་འགར་བརྩི་སྲུང་ཚུལ་བཞིན་མ་བྱས་པའི་ཉེར་ལེན་ལ་བརྟེན་ནས། རང་གཞུང་འཛིན་སྐྱོང་བཀའ་ཤག་ནས་དོ་བདག་གི་ལས་གནས་འཕོ་འགྱུར་བཏང་པའི་གནས་ཚུལ་ཐོན་པའི་རྗེས། སྤེན་པ་ཚེ་རིང་ལགས་སྒེར་གྱི་བྱས་ཉེས་ནས་རིམ་བཞིན་དྲ་ལམ་དང་སྲང་ལམ་བར་གྱི་གནད་དོན་ཞིག་ཏུ་གྱུར་པ་དང་། དེ་སྔར་ཡིན་ན་གཤམ་འོག་ལས་བྱེད་འཕོ་འགྱུར་དང་འབྲེལ་བའི་ཞིབ་ཕྲའི་གནས་ཚུལ་ཕྱིར་བསྒྲགས་བྱེད་སྲོལ་མེད་བཞིན་དུ། དཔལ་ལྡན་བཀའ་ཤག་ནས་ཐུགས་དགོངས་ཆེ་བཞེས་ཀྱིས་སྔ་ཕྱིར་གསལ་བཤད་ཐེངས་འགའ་གནང་པའི་མཐའ་མར་“ཉེས་དོན་དོན་ཚན་བཅུ་”ཅན་ཞིག་ཕྱིར་བསྒྲགས་གནང་ཡང་ཕན་འབྲས་མ་བྱུང་པའི་ཁར། སྔར་ལོའི་འོས་བསྡུ་སྐབས་ཀྱི་ན་ཚ་རྙིང་པ་བསྐྱར་ལོག་རྒྱག་པར་ལྟར། ཕྱོགས་འཐེན་དཔུང་སྒྲིག་མཁན་ཉུང་ཤས་ཤིག་གིས་སྤེན་པ་ཚེ་རིང་ལགས་ཀྱི་བྱས་ཉེས་དོན་ཚན་རྣམས་བདེན་རྫུན་དབྱེ་འབྱེད་གཏན་ནས་མེད་པར་གཏམ་བརྗོད་འདྲ་མིན་དང་བྱ་སྤྱོད་སྣ་ཚོགས་ཤིག་སྤེལ་ཏེ། སྤྱི་ཚོགས་ཁ་བྲལ་དང་ཆིག་སྒྲིལ་རྩ་གཏོར་གྱི་ལས་ཚབས་ཆེན་བསགས་དང་གསོག་མུས་བཞིན། གནད་དོན་འདི་དང་འབྲེལ་ནས་གཤམ་དུ་རང་གི་ལྟ་ཚུལ་ཁ་ཤས་གླེང་བར་འདོད།
སྐུ་ཚབ་དོན་གཅོད་ཁང་ཁག་ནི་བོད་མིའི་སྒྲིག་འཛུགས་བཀའ་ཤག་གི་ཐད་ཀར་འཛིན་སྐྱོང་ཡོད་པའི་ཕྱི་འབྲེལ་ལས་ཁང་ཞིག་ཡིན་ཞིང་། དོན་གཅོད་ཀྱི་ལས་འགན་ནི་བཀའ་ཤག་གི་ལམ་སྟོན་འོག་གནས་ཡུལ་རྒྱལ་ཁབ་ནང་གཞུང་དང་གཞུང་འབྲེལ་མ་ཡིན་པའི་མི་སྣར་འབྲེལ་ལམ་འཛུགས་ཏེ་ཆབ་སྲིད་དང་དཔལ་འབྱོར་ཐོག་ནས་རྒྱབ་སྐྱོར་ཐོབ་ཐབས་དང་། གོང་ས་མཆོག་གི་རླབས་ཆེན་མཛད་འཕྲིན་ཁག་ལ་མཐུན་འགྱུར་ཞབས་ཏོག་གང་ལེགས་བསྒྲུབ་རྒྱུ། དེ་བཞིན་ས་གནས་བོད་རིགས་དང་འབྲེལ་བའི་ལས་དོན་ཁག་གཅིག་ལྕོགས་སུ་གནང་རྒྱུ་སོགས་ཡིན་པ་ནི་ཀུན་གྱིས་མཁྱེན་གསལ་ཡིན་ལ། བཀའ་ཤག་ནས་ཕྱིར་བསྒྲགས་གནང་པའི་འཐུས་ཤོར་དང་བྱས་ཉེས་དོན་ཚན་བཅུ་པོར་རེ་རེ་བཞིན་ཞིབ་ཏུ་བསམས་ན། བསྡོམས་པའི་དོན་ཚན་བཅུ་ཕར་ཞོག དེའི་ནང་གི་དོན་ཚན་གང་རུང་གཅིག་གིས་ཀྱང་གཞུང་ཞབས་ལས་བྱེད་ཅིག་འཕོ་འགྱུར་གཏོང་འོས་པའི་རྒྱུ་རྐྱེན་ཡོངས་སུ་ཚང་ཡོད་པ་མ་ཟད། གཞུང་གི་ལས་བྱེད་ཀྱི་བླང་དོར་སྒྲིག་གཞི་དང་འབྲེལ་བའི་གནད་དོན་འདིའི་རིགས་འཛིན་སྐྱོང་ནས་ཐག་གཅོད་གཏན་འབེབས་གནང་སྟེ་ཕེབས་རྒྱུ་ཞིག་ལས། འདི་ལ་འགྲིག་མ་འགྲིག་གི་རྩོད་པ་རྒྱག་ས་མེད་པ་ལྟ་བུ་ཞིག་རེད།
སྤེན་པ་ཚེ་རིང་ལགས་ཚུད་པའི་དོན་གཅོད་སུ་ཞིག་ཡིན་ནའང་གོང་གསལ་གལ་ཆེའི་སྤྱི་པའི་ལས་དོན་ཆེ་ཁག་དང་། ལྷག་པར་གོང་ས་མཆོག་གི་མཛད་འཕྲིན་སོགས་ཀྱི་ལས་དོན་ཐོག་འཐུས་ཤོར་དང་ནོར་འཁྲུལ་ཅི་ཞིག་བྱུང་པ་ཡིན་ནའང་མཇུག་འབྲས་ཧ་ཅང་ཚབས་ཆེན་ཡིན་ལ། དེའི་ཐག་གཅོད་ཀྱི་འགན་དབང་ཆ་ཚང་ཡང་བྱ་སྤུ་གནོན་གྱི་སྒྲིག་ལྟར་གོང་རིམ་ཕྱི་དྲིལ་ལྷན་ཁང་དང་། ཆེའི་མཐོའི་དབང་འཛིན་བཀའ་ཤག་གམ་ཡང་ན་དཔལ་ལྡན་ལས་ཐོག་སྲིད་སྐྱོང་མཆོག་ལ་ཡོད་པ་ནི་ད་ལྟའི་སྒྲིག་འཛུགས་ཀྱི་སྒྲོམ་གཞིའི་མ་ལག་དང་། འབྲེལ་ཡོད་ཁྲིམས་སྒྲིག་ནང་གསལ་བའི་གཡོལ་ཏུ་མེད་པའི་འགན་ཁུར་དང་གྲུབ་ཆ་ཞིག་ཆགས་ཀྱི་ཡོད་པས། གལ་ཏེ་དོན་གཅོད་གང་རུང་ཞིག་གི་ལས་དོན་འཐུས་ཤོར་དང་ནོར་འཛོལ་ལ་བཀའ་ཤག་ནས་འགན་ཁུར་མ་གནང་བར་སྣང་མེད་དུ་བཏང་པ་ཡིན་ན། དེ་ལ་ད་གཟོད་མི་མང་ནས་སྐྱོན་བརྗོད་དང་ཉེས་འཛུགས་དགོས་ངེས་ཤིག་ཆགས་ཀྱི་ཡོད་པ་ལས། མགོ་མ་མཐོང་གོང་ནས་ཐོད་ཁྲ་མ་དང་རྐུབ་མ་མཐོང་གོང་ནས་རྔ་དཀར་མ་ཟེར་བའི་དཔེ་བཞིན། སྤེན་པ་ཚེ་རིང་ལགས་འཕོ་འགྱུར་བཏང་པའི་རྒྱུ་རྐྱེན་དོན་ཚན་རྣམས་རེ་རེ་བཞིན་དངོས་ཡོད་ཡིན་མིན་མ་ཤེས་གོང་ནས་བཀའ་ཤག་དང་སྲིད་སྐྱོང་ལ། ཕ་ས་ཕ་ཡུལ་འཕྲོག་མཁན་གྱི་དགྲ་བོ་རྒྱ་དམར་ནང་བཞིན་ཁ་ཁོམ་མཁན་ཚོས་སྐྱོན་བརྗོད་ཀྱི་སྐད་ཆ་བཤད། ལག་ཁོམ་མཁན་ཚོས་དམའ་འབེབས་ཀྱི་ཡི་གེ་བྲིས། དངུལ་ཡོད་མཁན་ཚོས་དྭངས་བླངས་ཀྱི་ཞལ་འདེབས་ཕུལ། སྐད་འཕྲིན་དང་ངོ་དེབ་ནང་དུ་དཔུང་བསྒྲིགས་ཀྱི་ཚོགས་པ་བཙུགས། གཅིག་རྒྱབ་གཅིག་ལངས་ཡིན་སྐད་ཀྱི་ས་ཡིག་དང་མིང་ཐོ་བསྡུས། ད་དུང་མི་ཡང་མོ་ཤོག་བུ་འདྲ་བ་ཁག་ཅིག་ཁྲོམ་ལ་ཐོན་ནས་ངོ་རྒོལ་གྱི་འཕྲེད་དར་འཕྱར། སྐད་འབོད་ཀྱི་ཐ་ཚིག་བསྒྲགས་པའི་བྱ་སྤྱོད་འདི་ཚོ་ཤིང་ཏོག་ཟ་འདོད་མིན་པར་ཡལ་ག་བཅག་འདོད་ཀྱི་དཔེ་བཞིན། སྤེན་པ་ཚེ་རིང་མི་གཅིག་ལ་གཞུང་གི་ལས་ཀ་སྤྲོད་མིན་གྱི་གནད་དོན་གཅིག་པུ་ཞིག་མ་ཡིན་པར། འདིའི་རྒྱབ་ཏུ་གཏིང་ཟབ་པའི་ཆོལ་ཁའི་ཕྱོགས་ཞེན་གྱི་སྐྱུག་བྲོ་བའི་ན་ཚ་ཞིག་ཡོད་པ་ཟུར་བལྟས་ལེབ་མཐོང་ལྟ་བུ་རེད་ལ། ད་དུང་རྒྱ་གཞུང་གི་བཀོལ་སྤྱོད་འོག་ཏུ་ཚུད་པའི་ནང་རུལ་པའང་གནད་དོན་འདི་འདྲ་བའི་ནང་དུ་འཚང་སྟེ་དཀྲུག་ཤིང་རྒྱག་གི་མེད་པའི་ངེས་པ་རྩ་བ་ནས་མེད། ཡུལ་གྱར་བོད་མི་རྣམས་ནང་འཁྲུག་འོག་ཁ་འཐོར་དགུ་འཐོར་དུ་འགྲོ་རྒྱུ་ནི་རྒྱ་ནག་གཞུང་ལ་མཚོན་ན་ཧ་ཅང་མཐོང་འདོད་པའི་གནས་ཚུལ་ཞིག་རེད།
ལས་འགུལ་འདི་འདྲ་བ་རེ་ཚ་ཚ་འུར་འུར་ངང་ལ་མོ་ཕར་རྒྱབ་ཀྱི་དགྲ་བོ་རྒྱ་དམར་གྱི་ཐོག་ལ་གཅིག་སྤེལ་ཐུབ་པ་ཡིན་ན། སེམས་ཤུགས་འདི་འདྲ་བ་ཞིག་བོད་མིའི་རང་དབང་བདེན་པའི་ལས་འགུལ་གྱི་ཐོག་ཏུ་གཅིག་སྤུངས་ཐུབ་པ་ཡིན་ན། དུས་ཚོད་འདི་འདྲ་བ་ཞིག་གཞིས་ལུས་བོད་མི་རྣམས་ཀྱི་རེ་བ་དང་ཡིད་ཆེས་ཀྱི་ཆེད་དུ་གཅིག་གཏོང་ཐུབ་པ་ཡིན་ན། བོད་གངས་ཅན་ལྗོངས་ལ་རང་དབང་བདེན་པའི་ཉི་མ་ཞིག་མྱུར་དུ་འཆར་མ་ཐུབ་པའི་དབང་དུ་བཏང་ན་ཡང་། རྒྱ་གུང་ཁྲན་གཞུང་གི་གཉའ་གནོན་དང་བསུན་བཙེར་འོག་ཡོད་པའི་གཞིས་ལུས་སྤུན་ཟླ་རྣམས་ལ་སེམས་ཤུགས་འཕར་མ་རེ་དང་རེ་བ་གསར་པ་རེ་སྦྱིན་ཐུབ་པ་གཏན་ཁེལ་བ་མ་ཟད། རྒྱལ་བ་ཡིད་བཞིན་ནོར་བུས་ད་བར་སྐུ་ལས་བསྐྱོན་པའི་དྲིན་ལན་ལོག་འཇལ་དུ་མི་འགྲོ་བ་ཞིག་ཡོང་རྒྱུ་ཡིན་པ་ཐེ་ཚོམ་མི་འདུག
ཡིན་ནའང་ཁོང་ཚོས་ངོ་རྒོལ་བྱེད་ས་དང་ས་ཡིག་བསྡུས་ས། ཞལ་འདེབས་སློང་ས། འཕྲེད་དར་འཕྱར་ས། དམའ་འབེབས་བྱེད་ས་དེ་ནི་རི་བོ་ཧི་མ་ལ་ཡའི་ཕར་རྒྱབ་ཀྱི་རྒྱ་ནག་དམར་པོའི་འགོ་ཁྲིད་མ་ཡིན་པར། བཙན་བྱོལ་བོད་མི་མང་ཤོས་མ་གྲོས་བསམ་པ་གཅིག་ཏུ་མཐུན་པའི་སྒོ་ནས་འོས་འདེམས་བྱས་པའི་དབུ་ཁྲིད། གོང་ས་ཡིད་བཞིན་ནོར་བུའི་ཐུགས་ཀྱི་དགོངས་པ་རྒྱ་ཆེ་ཡོངས་སུ་རྟོགས་མཁན་དང་མགོན་པོ་གང་ཉིད་ཀྱི་ཡིད་ཆེས་བློ་གཏད་གནང་ཡུལ། དབུས་བོད་མའི་སྒྲིག་འཛུགས་ཀྱི་ལས་ཐོག་སྲིད་སྐྱོང་དང་སྤྱི་པའི་གཞུང་ངམ་སྒྲིག་འཛུགས་ཀྱི་ཐོག་ལ་རེད།
སྤྱིར་ཡོངས་ནས་བཤད་ན་བོད་མི་འདི་དག་གི་ཀུན་སློང་དང་བསམ་སྤྱོད་ཚུལ་མཐུན་དང་ཡང་དག་ཡིན་མིན་ལ་མ་ལྟོས་པར་བསམ་ཚུལ་མི་མཐུན་པ་དང་། རྣམ་པ་འདྲ་མིན་གྱི་ངོ་རྒོལ་ལས་འགུལ་འདྲ་བོ་སྤེལ་བཞིན་པ་འདི་དག་ཧ་ལས་དགོས་པ་དང་ཧོན་འཐོར་དགོས་ཡ་ཞིག་གཏན་མིན་ལ། རང་དབང་དང་མང་གཙོའི་ལུང་པ་ཞིག་གི་ནང་དུ་བསམ་ཚུལ་དང་སྐད་སྒྲ་འདྲ་མིན་ཡོང་སྲིད་པ་དང་ཡོང་ཆོག་པ་ཞིག་རེད། ཡིན་ནའང་ཐེངས་འདིའི་ངོ་རྒོལ་ནི་ཡང་དག་པའི་མང་གཙོའི་ལམ་ལུགས་དང་མཐུན་པའི་སྒོ་ནས་མི་མང་གི་བསམ་ཚུལ་ཕྱི་ལ་བཏོན་པ་ཞིག་མ་ཡིན་པར། ལུང་ཚན་དང་ཤོག་ཁག་དཔུང་བསྒྲིགས་ནས་རང་ཉིད་ཕྱོགས་གཏོགས་ཀྱི་མི་སྣའི་རྒྱབ་ཏུ་ལངས་པའི་བྱ་སྤྱོད་ཅིག་ཡིན་སྟབས། འདི་ནི་ད་ལྟའི་དཀྱིལ་ཤར་ཨ་རབ་ཁུལ་གྱི་ཁ་ཆེའི་གྲུབ་མཐའ་མ་འདྲ་བའི་བར་ཁྱོད་ཤི་ང་གསོན་གྱི་འགལ་ཟླ་དང་ཅུང་ཟད་མཚུངས་པའི་ཆ་ཡོད་ལ། རང་བཙན་ཡོད་མཁན་གྱི་ལུང་པ་ཞིག་ལ་ཆ་མཚོན་ན། ནང་ཁུལ་ཕྱོགས་གཏོགས་ཀྱི་ཁེ་ཕན་གཙོ་བོར་བཟུང་སྟེ་སྤྱི་པ་དང་ཐུན་མོང་གི་སྒྲིག་འཛུགས་རྩ་གཏོར་དུ་གཏོང་འདོད་ཀྱི་ཐལ་སྤྱོད་རིང་ལུགས་པའི་གནས་བབས་དང་ཡང་ཅུང་འདྲ།
མ་མཐའ་ཡང་དུག་གི་ས་བོན་བཏབས་ན་དུག་མ་གཏོགས་སྐྱེ་ཡ་མེད་པར་ལྟར་མ་འོངས་པར་འགལ་ཟླ་འདིའི་རིགས་གནད་དོན་གཞན་དག་དང་འགྲོགས་ནས་གྲངས་ཀ་ཇེ་མང་དང་། མངོན་གསལ་ཇེ་དོད། གཞི་རྒྱ་ཇེ་ཆེ། རྩོད་རྙོག་ཇེ་ཟབ་ཏུ་འགྲོ་ཉེན་ཆེ་ཞིང་། ཉིན་ཞིག་གོང་ས་མཆོག་ཞལ་མ་བཞུགས་པའི་དུས་སྐབས་ངན་པ་ཞིག་ཤར་ཚེ། དེ་སྔར་རྒྱ་དཔོན་ཀྲུའུ་ཝེན་ཆོན་གྱིས་རྩོམ་ཡིག་ཅིག་གི་ནང་དུ་“ཏྭ་ལའི་ཤོག་ཁག་མཐའ་མར་ཕམ་ཁ་དང་སྐྱོ་གདུང་ངང་མཇུག་བསྡུ་རྒྱུ་ལས་ལྷག་མེད་”ཅེས་ཧམ་བཤད་བྱས་མྱོང་པ་ལྟར། དོན་དངོས་སུ་ཡང་འདི་འདྲ་གཏན་ནས་ཆགས་མི་སྲིད་པ་ཞིག་མ་རེད། ཁྲིམས་དང་སྒྲིག་གཞི་ལ་ཡིད་ཆེས་དང་བརྩི་བཀུར་མེད་པའི་རྣམ་པ་ཞིག་འདི་ནས་མངོན་ཡོང་གི་ཡོད་དུས། གོང་ས་མཆོག་ལྟ་བུ་ཐམས་ཅད་གོང་བུ་གཅིག་ཏུ་སྒྲིལ་ཐུབ་མཁན་ཞིག་མེད་པ་ཡིན་ན། ཁྲིམས་དང་སྒྲིག་འཛུགས་ཐོག་ནས་ནུས་པ་ཐོན་ཐུབ་མེད་པ་ད་ཐེངས་ཀྱི་བྱ་སྤྱོད་འདི་ནས་གསལ་པོ་ཆགས་སོང་སྙམ།།


text:
སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་འགན་འཛིན་དགེ་བཤེས་བློ་བཟང་སྨོན་ལམ་ལགས་ཨ་རིའི་(Emory University) ཨེ་མོ་རིའི་གཙུག་ལག་སློབ་ཆེན་གཙོས་རིག་གཞུང་ལྟེ་གནས་ཁང་ཁག་འགར་ཕེབས་པའི་གནས་ཚུལ་མདོར་བསྡུས།
ཕྱི་ལོ་ ༢༠༡༨ ལོའི་ཟླ་ ༣ ཚེས་ ༡༩ ནས་ཟླ་ ༤ ཚེས་ ༩ བར་འདི་ག་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་འགན་འཛིན་དགེ་བཤེས་བློ་བཟང་སྨོན་ལམ་ལགས་ཨ་རིའི་(Emory University)ཨེ་མོ་རིའི་གཙུག་ལག་སློབ་གྲྭ་ཆེན་མོས་གདན་ཞུས་བྱས་པ་བརྒྱུད། (Emory University) ཨེ་མོ་རིའི་གཙུག་ལག་སློབ་གྲྭ་ཆེན་མོ་གཙོས་པའི་ཨ་རིའི་རིག་གཞུང་ལྟེ་གནས་ཁང་ཁག་འགར་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གིས་གསར་དུ་བཟོས་པའི་སྒྲ་བསྒྱུར་སྐོར་གཙོར་འདོན་གྱིས་གཏམ་བཤད་གནང་ཡོད།
དེ་ཡང་ཕྱི་ལོ་ ༢༠༡༨ ལོའི་ཟླ་ ༣ ཚེས་ ༢༢ ཉིན། ཨ་རིའི་ཨེ་མོ་རིའི་གཙུག་ལག་སློབ་གཉེར་ཁང་དུ་ཨེ་མོ་རི་བོད་ཀྱི་མཐུན་ཚོགས་ཀྱི་གོ་སྒྲིག་འོག་བརྡ་ཆད་ཚོགས་འདུ་མགོ་འཛུགས་བྱས་ཤིང་། ཉིན་དེའི་སྔ་དྲོར་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་འགན་འཛིན་དགེ་བཤེས་བློ་བཟང་སྨོན་ལམ་ལགས་ཀྱིས་འདི་ག་ལས་ཁུངས་ནས་གསར་དུ་བཟོས་པའི་སྒྲ་བསྒྱུར་མཉེན་ཆས་དང་དེའི་རྒྱབ་ལྗོངས་བཅས་ངོ་སྤྲོད་གཏམ་བཤད་རྒྱས་པ་གནང་བ་དང་། དེ་ནས་བཟུང་ཉིན་བདུན་གྱི་རིང་ཉིན་རེར་ཚོགས་ཐུན་བཞི་རེ་བྱས་ཏེ་བརྗོད་གཞི་མི་འདྲ་བ་དངོས་ཁམས་དང་རྫས་འགྱུར། སྐྱེ་ཁམས། ཀླད་ཁམས་ཚན་རིག་བཅས་ཀྱི་སྐོར་ནས་བགྲོ་གླེང་དང་དེ་འབྲེལ་གྱི་ཐ་སྙད་གཏན་འབེབས་བྱས།
ཚེས་ ༢༧ གྱི་དགོང་མོར་ཨ་རིའི་ཨེ་མོ་རིའི་(Tibet Week)བོད་ཀྱི་བདུན་ཕྲག་ཅེས་པའི་ལེ་ཚན་དུ་ཁོང་གིས་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་ལས་གཞི་སྤྱི་དང་ལྷག་པར་ཏུ་ཉེ་ཆར་གསར་བཟོ་བྱས་པའི་སྒྲ་བསྒྱུར་གྱི་ཐད་ནས་གཏམ་བཤད་དང་དྲི་བ་དྲིས་ལན། ཚོགས་ཞུགས་པ་ཕན་ཚུན་བསམ་བློ་བརྗེ་རེས་སོགས་བྱས།
ཟླ་ ༤ ཚེས་ ༣ དང་ ༤ བཅས་ཉིན་གཉིས་ཀྱི་རིང་བསྟུད་མར་ཁོང་གིས་ཨེ་ཤེ་ཡའི་རང་དབང་རླུང་འཕྲིན་ཁང་དང་ཨ་རིའི་རླུང་འཕྲིན་ཁང་གཉིས་ཀྱི་ལས་བྱེད་རྣམས་དང་ལྷན་དུ་སྒྲ་བསྒྱུར་སྐོར་ངོ་སྤྲོད་དང་དྲི་བ་དྲིས་ལན། མ་འོངས་པར་སྒྲ་བསྒྱུར་གཅིག་གྱུར་ཡོང་ཐབས་བཅས་ཀྱི་སྐོར་ནས་གཏམ་བཤད་དང་གྲོས་མོལ་བྱས་ཤིང་། ཨེ་ཤེ་ཡའི་རང་དབང་རླུང་འཕྲིན་ཁང་གི་བཅར་འདྲི་དང་ལེན་གནང་།
ཚེས་ ༧ ཉིན། ཨ་རིའི་ལ་རྩེ་དཔེ་མཛོད་ཁང་དུ་དེ་གའི་འགན་འཛིན་པདྨ་འབུམ་ལགས་མཇལ་ཏེ། ལ་རྩེ་དཔེ་མཛོད་ཁང་གི་ཡིག་བསྒྱུར་བྱེད་བཞིན་པའི་དབྱིན་ཡིག་དཔེ་དེབ་ ༡༠༨ དང་འབྲེལ་ནས་སྒྲ་བསྒྱུར་ཇི་ལྟར་དགོས་མིན། གཞན་ཡང་ལ་རྩེ་དཔེ་མཛོད་ཁང་གིས་བཟོས་པའི་སྒྲ་བསྒྱུར་དང་སྨོན་ལམ་བརྡ་འཕྲིན་ཁང་གིས་བཟོས་པའི་སྒྲ་བསྒྱུར་གཉིས་གཅིག་གྱུར་ཡོང་ཐབས་བཅས་ཀྱི་ཐད་ནས་གྲོས་མོལ་དང་ཕན་ཚུན་བསམ་བློ་བརྗེ་རེས་བྱས།


text:
གནད་དོན་གསུམ་དེ་ཚང་ན་རང་ལུས་མེར་སྲེག་གཏོང་དགོས་པར་མཐོང་ཞེས་གསུངས་སོང་།
བཙན་བྱོལ་སྤྱི་ཚོགས་ཁྲོད་དུ་སྲིད་དབང་སྒེར་གཅོད་ཡོད་པ་དང་། སྲིད་དབང་སྒེར་གཅོད་ལ་ངོས་ལེན་མི་བྱེད་པ། སྲིད་དབང་སྒེར་གཅོད་ལ་ཡོ་སྲང་མི་བྱེད་པ་བཅས་ཀྱི་གནད་དོན་གསུམ་ཚང་ན། རྩ་དོན་གྱི་དམིགས་ཡུལ་ཞིག་གི་ཆེད་དུ་རང་ལུས་མེར་སྲེག་གི་བྱ་བར་འཇུག་དགོས་པར་མཐོང་སྐོར་སེར་བྱེས་གཙང་པ་ཁང་ཚན་གྱི་གྲྭ་ཐུབ་བསྟན་ཆོས་འཕེལ་གྱིས་གསུངས་སོང་།
ཟླ་འདིའི་ཕྱི་ཚེས་༢༣ ཉིན་གྱི་སྔ་དྲོ་ཆུ་ཚོད་༡༠ པའི་ཐོག་དྷ་ས་མེག་གྷན་བོད་ཀྱི་གསོལ་མགྲོན་ཁང་དུ། སེར་བྱེས་གཙང་པ་ཁང་ཚན་གྱི་གྲྭ་ཐུབ་བསྟན་ཆོས་འཕེལ་གྱིས་གསར་འགོད་ལྷན་ཚོགས་ཞིག་བསྐོངས་ཏེ། འཚོག་ལ་ཉེ་བའི་ཕྱི་ཟླ་གསུམ་པའི་གྲོས་ཚོགས་ལ་དགོས་འདུན་དང་། ཉེ་ལམ་སྤྱི་ཚོགས་དྲ་ལམ་ཐོག་རང་ལུས་མེར་སྲེག་སྐོར་གྱི་གནས་ཚུལ་ཞིག་ཁྱབ་པ་དེའི་ཐོག་ལ་གསལ་བསྒྲགས་ཤིག་སྤེལ་སོང་།
སྐབས་དེར་ཁོང་གིས་འདི་ལོའི་ཕྱི་ཟླ་༢ པའི་ཕྱི་ཚེས་༩ ཉིན་སྐད་འཕྲིན་ཐོག་“ཉེ་སྔོན་ནས་བཟུང་སྲིད་དབང་སྒེར་གཅོད་དང་ཕྱོགས་ཁག་དཔུང་སྒྲིལ་སོགས་ཡིད་སྐྱོ་བའི་གནས་ཚུལ་མང་པོ་ཞིག་མཐོང་ཐོས་ཡོང་དུས་བསམ་བློ་ལན་མང་བཏང་བས་རང་ལུས་མེར་སྲེག་གི་བྱ་བར་འཇུག་དགོས་པ་འདྲ་ཞིག་མཐོང་། གང་ལྟར་གནད་དོན་གསུམ་ཚང་ན་རྩ་དོན་གྱི་དམིགས་ཡུལ་ཞིག་གི་ཆེད་དུ་རང་ལུས་མེར་སྲེག་གི་ལས་འགུལ་ཡོད་དགོས་པར་མཐོང་། གནད་དོན་གསུམ་ནི། བཙན་བྱོལ་བོད་མིའི་སྒྲིག་འཛུགས་ཀྱི་མཐོ་རིམ་དབང་འཛིན་པའི་ཁྲོད་དུ། སྲིད་དབང་སྒེར་གཅོད་ཡོད་པ་དང་། སྲིད་དབང་སྒེར་གཅོད་ལ་ངོས་ལེན་མི་བྱེད་པ། སྲིད་དབང་སྒེར་གཅོད་ལ་ཡོ་སྲང་མི་བྱེད་པ་གསུམ་ཡིན། རྩ་དོན་གྱི་དམིགས་ཡུལ་གཅིག་ནི་བཙན་བྱོལ་སྒྲིག་འཛུགས་ནང་དུ་སྲིད་དབང་སྒེར་གཅོད་ཀྱི་མགོ་བོ་ཏོག་ཙམ་ཡང་འབུར་ས་མེད་པ་བཟོ་རྒྱུ་དེ་རེད། དམིགས་ཡུལ་གཅིག་དེ་ང་ཚོ་ཚང་མའི་ཁེ་ཕན་གྱི་ཆེད་དུ་ཡིན། གནད་དོན་གསུམ་དེ་ཡོད་མེད་ཕྱོགས་ཚང་མས་བསམ་བློ་རྣལ་དུ་ཕབ་ནས་བརྟག་དགོས་པ་ལས་འགན་ཡིན།”ཞེས་སྤེལ་ཡོད་སྐོར་གསུངས་སོང་།
ཁོང་གིས་གསར་འགོད་སྒྲོགས་སྦྱང་ཞུས་སྐབས་ “འདས་ལོའི་ཕྱི་ཟླ་༡༡ པའི་ནང་བཙན་བྱོལ་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་དང་ཁོང་གིས་སྲོག་ཤིང་བྱས་པའི་བཀའ་ཤག་གིས་༧གོང་ས་མཆོག་དང་བཙན་བྱོལ་སྒྲིག་འཛུགས་ཀྱི་བྱང་ཨ་རིའི་སྐུ་ཚབ་དོན་གཅོད་སྤེན་པ་ཚེ་རིང་མཆོག་གི་ལས་གནས་མཇུག་བསྡུས་ཤིང་དེ་འབྲེལ་གྱི་གཏམ་བཤད་དང་གསལ་བཤད་སྤེལ་བ་ལས། དོན་གཅོད་སྤེན་ཚེའི་འདས་པའི་མི་ལོ་༢༠ ལྷག་གི་རང་གཤིས་ལ་འགྱུར་བ་ཕྱིན་ཚུལ་དང་ལོ་རྒྱུས་ཀྱི་དེབ་ཐེར་སྟེང་མི་བུ་ནག་ཅན་ཞིག་ཏུ་ཐོན། དེ་ལ་བརྟེན་ནས་སྲིད་སྐྱོང་མཆོག་ལ་ཧ་ཅང་གིས་དགའ་ཞེན་དང་ཡིད་ཆེས་ཞུ་མཁན་རྣམས་ཀྱི་སེམས་ནང་དུ་དོན་གཅོད་སྤེན་ཚེ་ནི་མི་ནག་ཅན་ཞིག་རང་ཡིན་པའི་ཡིད་ཆེས་སྐྱེེས་ཤིང་། ཁོང་ནག་ཅན་ཡིན་པ་དེ་ནི་གཞུང་འབྲེལ་གྱི་དཔང་རྟགས་དང་བཅས་པ་ཞིག་ཀྱང་རེད་སྙམ་བཞིན་ཡོད། མ་ཟད་ད་ལྟའི་གྱེན་རྒོལ་དང་འགལ་ཟླའི་འབྱུང་གཞི་ཡང་དོན་ཟུར་སྤེན་ཚེ་ཁོ་ཉག་གཅིག་ཡིན་སྙམ་གྱི་ཡོད་པ་རེད། རྗེས་སུ་དོན་ཟུར་སྤེན་ཚེས་གསལ་བཤད་དཔང་ཡིག་དང་བཅས་པ་གསལ་སྟོན་མཛད་ཀྱང་དེའི་སྐོར་གཞུང་འབྲེལ་གྱི་གཏམ་བཤད་དང་ཡིག་ཆ་ཁག་ཏུ་མེད་ཅིང་། ཐ་ན་སྲིད་སྐྱོང་གི་དང་བཀའ་ཤག་གིས་འདིའི་ཐད་བདེན་མི་བདེན་སྦྲང་སྐད་ཙམ་ཡང་མེད་པའི་གང་ཟག་ཁེར་རྐྱང་གི་གཏམ་བཤད་ཅིག་ཏུ་གྱུར། འོན་ཀྱང་དེས་སྤྱི་ཚོགས་ལ་གཡོ་འགུལ་ཆེན་པོ་སྤྲད་ཡོད་”ཅེས་དང་། བཙན་བྱོལ་བོད་མིའི་སྤྱི་ཚོགས་ཁྲོད་དུ་སྲིད་དབང་སྒེར་གཅོད་དང་ལྐོག་གཡོའི་གནས་ཚུལ་ཐོན་ཏེ། སྤྱི་ཚོགས་ཀྱི་སྣེ་ཁྲིད་ཐུབ་པའི་མི་སྣ་ནག་བཟོའི་གནས་ཚུལ་དང་། ཞུ་འབོད་གྱེན་རྒོལ། འཁོན་སེམས་ཀྱི་གནོན་ཤུགས་སོགས་སྐྱོ་གནས་སྣ་མང་བྱུང་ཡོད་སྐོར་དང་། རྒྱུ་རྐྱེན་སྣ་མང་དང་སྟོབས་ཤུགས་ལྡན་པས་བསྐྲུན་པའི་ཕྱོགས་གཉིས་ཀྱི་འགལ་ཟླའི་འཕེལ་རྒྱས་གཏིང་ཇེ་ཟབ་དང་ཇེ་བརྟན་དུ་གྱུར་པ་ནི་ཤིན་ཏུ་ནས་སྐྱོ་གནས་ཞིག་ཡིན་སྐོར་བརྗོད་སོང་།
དེ་བཞིན་ཁོང་གིས་གསལ་འགོད་གསལ་བསྒྲགས་སྐབས། བོད་མིའི་མང་གཙོ་ནི་༧སྐུ་མདུན་སྐུ་གོང་མའི་སྐབས་ནས་དབུ་འཛུགས་གནང་ཞིང་། ༧སྐུ་ཕྲེང་བཅུ་བཞི་པ་ཆེན་པོ་མཆོག་གིས་མི་ལོ་བཅུ་ཕྲག་མང་པོའི་རིང་འབད་བརྩོན་གནང་བ་ལ་བརྟེན་ནས་བྱུང་བ་ཞིག་ཡིན་ཁར། གཞིས་བྱེས་མི་མང་གི་རེ་ལྟོས་བཅོལ་ཡུལ་དང་། རྒྱལ་གཅེས་དཔའ་བོ་དཔའ་མོ་༡༥༠ ལྷག་གིས་རྒྱ་གཞུང་ལ་ཞི་རྒོལ་གྱིས་སྐུ་ལུས་མེ་ལྕེར་བསྒྲོན་སྐབས་དུར་ཁུང་ནས་རེ་བའི་སྤྱན་ཟུང་གཏད་སའི་སྲིད་གཞུང་ཁྱད་པར་བ་ཞིག་ཡིན་སྟབས། མཐོ་རིམ་དབང་འཛིན་པས་གང་བྱུང་བྱེད་དབང་མེད་པ་ཞིག་དང་། བྱེད་མི་རུང་བ་ཞིག་ཡིན་ཡང་། གོང་གསལ་གྱི་སྐྱོ་གནས་རྣམས་ནི་འཛིན་སྐྱོང་བཀའ་ཤག་གི་ཕྱག་ལས་གནང་ཕྱོགས་དང་འབྲེལ་ནས་བྱུང་ཡོད་པ་མ་ཟད། གནད་དོན་དེ་ཐག་གཅོད་ཡག་པོ་ཡོང་རྒྱུའི་ཚབ་ལ་ཕྱོགས་འཐེན་དཔུང་སྒྲིག་གི་འཐབ་རྩོད་བརྒྱུད་དཀར་ནག་གོ་ལྡོག་གི་ཐག་གཅོད་ཐོག་ལ་འགྲོ་རྒྱུའི་ཉེན་ཁ་ཐོན་བཞིན་ཡོད་སྐོར་བརྗོད་སོང་།
གཞན་ཡང་ཁོང་གིས་དཀའ་རྙོག་སེལ་ཐབས་ཀྱི་སྐོར་ལ་བརྗོད་དོན་དུ།“གནད་དོན་འདི་ཚོ་ཕྱོགས་ཡོངས་ནས་ཐག་གཅོད་བྱེད་རྒྱུའི་སྐུ་དབང་ཡོངས་སུ་རྫོགས་པ་བོད་མི་མང་སྤྱི་འཐུས་ལྷན་ཚོགས་ལ་ཡོད། བོད་མི་མང་སྤྱི་འཐུས་ལྷན་ཚོགས་ནི་གོང་ཞུས་ཀྱི་ཁྱད་ཆོས་ལྡན་པའི་ང་ཚོའི་སྲིད་གཞུང་འདི་སྲུང་སྐྱོབ་བྱེད་མཁན་ལ་འཕགས་མཆོག་ཕྱག་ན་པདྨོས་ཕྱུགས་རྫི་ལྟ་བུར་མངགས་པ་ཞིག་དང་། བོད་ཆོལ་གསུམ་རྒྱལ་ཡོངས་མི་མང་གིས་སྐུ་ཚབ་ཏུ་མངགས་པའི་ཕ་མ་ལྟ་བུའང་ཡིན། ཡིན་ནའང་། ཁོང་རྣམ་པས་རང་འཁྲིའི་འགན་ཁུར་ཚད་ལྡན་མི་ཞུ་བའམ་ངན་རྒྱབ་དཔུང་སྒྲིག་སོགས་ལྡོག་ཕྱོགས་ཀྱི་བྱ་འགུལ་འཐོན་ཚེ། གོང་ཞུས་ཀྱི་རིན་ཐང་ལ་བརྩི་བཀུར་ཞུ་ཐབས་བྲལ་བ་ཞིག་ཆགས་ཀྱི་རེད།”ཅེས་དང་། “༧གོང་ས་མཆོག་སྐུ་འཚོ་བཞེས་ཀྱི་སྐབས་འདིར་གོང་བཀོད་ཀྱི་གནད་དོན་དེ་ཙམ་ཞིག་ལ་ང་ཚོས་གདོང་ལེན་ཞུ་མི་ཐུབ་ན། འབྱུང་འགྱུར་ཁོང་མ་བཞུགས་པའི་སྐབས་ཤིག་ཤར་ཚེ་ང་ཚོ་ལ་ཇི་འདྲའི་གནས་ཚུལ་ཡོང་ངམ། སྐུ་མདུན་སྐུ་གོང་མ་དགོངས་པ་རྫོགས་མཚམས་ཀྱི་གནད་དོན་ལ་དྲན་སྐུལ་བྱེད་དགོས། དུས་རབས་གོང་མའི་ལོ་རབས་༤༠ གོང་གི་༧རྒྱལ་པན་གཉིས་ཀྱི་སྐྱོ་གར་ལ་བསམ་གཞིག་ཡང་ཡང་བྱས་ནས་མ་འོངས་པའི་ཁ་ཕྱོགས་བརྟན་པོ་ཞིག་འཛུགས་དགོས། སྐྱོ་གར་དེ་དག་ནི་བླ་མའི་ཞབས་གྲས་སུ་རློམ་པའི་དཔོན་ངན་རུལ་སུངས་ཅན་རྣམས་ཀྱི་ལྐོག་གཡོའི་བྱ་ངན་བརྟེན་ནས་བྱུང་ཡོད། གོང་དུ་ཞུས་ཟིན་པའི་གནད་དོན་དང་རེ་སྐུལ་རྣམས་ལ་རྒྱ་ཆེའི་མང་ཚོགས་ཚང་མས་དགོངས་བཞེས་གཟབ་ནན་གནང་རོགས།”ཞེས་དང་ “གསར་འགོད་གསལ་བསྒྲགས་འདི་བརྒྱུད་ནས་བཀུར་འོས་སྤྱི་འཐུས་རྣམ་ལའང་གསལ་འདེབས་ཞུ་རྒྱུ་ཞིག་ལ། གོང་ཞུས་ལྟར་རང་ཉིད་ལ་ཕྱུགས་རྫི་ལྟ་བུ་དང་ཕ་མ་ལྟ་བུར་འཛིན་པའི་མཚན་གནས་རྗེས་འབྲེལ་ཡོད་པ་དེའི་ཆེ་མཐོང་ལ་རང་སྲུང་ཐུབ་པ་དང་རང་འཁྲིའི་འགན་ཆ་ཚང་བཞེས་ཐུབ་པའི་གསོལ་འདེབས་ཞུ་བཞིན་ཡོད། དེ་ལྟར་མ་བྱུང་ཚེ་མཇུག་འབྲས་ངན་པ་ལྷག་ན་འགན་འཁྲི་སུ་ཞིག་ལ་བབ་མིན་ཐུགས་ལ་མངའ་བར་ཞུ།”ཞེས་བརྗོད་སོང་།
སླར་ཡང་ཁོང་གིས་“རྙོག་གྲ་ཟམ་མ་ཆད་པར་འབྱུང་གཞི་གཙོ་བོ་གསུམ་དེ་གང་ཟག་སྒེར་གཅིག་ལ་མཚོན་ན། རང་ཉིད་ནོར་འཁྲུལ་གྱི་བྱ་སྤྱོད་ལ་དགའ་བ། རང་ཉིད་ཀྱི་ནོར་འཁྲུལ་ངོས་ལེན་མི་བྱེད་པ། རང་ཉིད་ཀྱི་ནོར་འཁྲུལ་ལ་ཡོ་བསྲང་མི་བྱེད་པ་གསུམ་རེད། དེ་འདྲ་གང་ན་ཡོད་པའི་སྤྱི་ཚོགས་དེར་ལྷིང་འཇགས་ཡོང་ངམ། མི་དེ་རིགས་ཀྱི་སེམས་ནང་༧སྐྱབས་མགོན་ཐམས་ཅད་མཁྱེན་པ་ལ་བརྩི་མཐོང་ག་འདྲ་ཞིག་ཡོད་དམ། ཁོང་ཚོ་ལ་ངོ་ཚ་ཁྲེལ་གཞུང་ཟེར་བ་ཡོད་དམ། དེར་བརྟེན་ང་ཚོས་ཐབས་ལམ་མ་ནོར་བར་བྱེད་དགོས། ད་ལྟ་ང་ཚོས་མཐོང་བཞིན་པའི་འཇིགས་སུ་རུང་བའི་སྤྱི་ཚོགས་ཀྱི་རྙོག་གྲ་འདི་ཕྱོགས་ཡོངས་ནས་གཙང་མ་གཙང་རྐྱང་བཟོ་བའི་ནུས་པ་དང་དབང་ཚད། ཞེ་འཁོན་གྱི་རྙོག་གྲ་རྒྱུན་མ་ཆད་པར་འཇོག་རྒྱུ་གཉིས་ཀྱི་གདམ་ག་དེ་ད་ལྟ་འཚོག་ལ་ཉེ་བའི་གྲོས་ཚོགས་ཀྱི་ཚོགས་ཆེན་ཁོ་ན་ལ་ཡོད་པ་ལས་གཞན་སུ་ལ་ཡང་མེད།”ཅེས་དང་། དོན་གཅོད་འཕོ་འགྱུར་གྱི་དཀའ་རྙོག་ཐོག་༧གོང་ས་མཆོག་གི་བཀའ་སློབ་ཕེབས་ན་བསམ་མཁན་ཡོད་ཀྱང་། དེ་ནི་བསམ་ཚུལ་ནོར་བ་ཞིག་ཡིན་ཞིང་གནད་དོན་དེའི་ཐོག་༧གོང་ས་མཆོག་གི་བཀའ་སློབ་མ་གསུང་ན་ཡག་པ་ཡོད་སྐོར་ཡང་བརྗོད་སོང་།
དེ་བཞིན་ཁོང་གིས་དེ་སྔོན་ཕྱི་ལོ་༢༠༠༦ ལོར་༧གོང་ས་མཆོག་ནས་དོལ་རྒྱལ་གྱི་སྐོར་ལ་ཛ་དྲག་གི་ལམ་སྟོན་གནང་སྐབས། དེའི་ཕྱིར་དུ་ལས་འགུལ་ཞིག་སྤེལ་རྒྱུ་སེམས་སུ་དམ་བཅས་པ་བཞིན། འཇིགས་ཉེན་ལ་མ་འཛེམས་པར་ཕྱི་ལོ་༢༠༠༧ ལོར་ཕྱི་ཟླ་༡༡ པའི་ནང་བློས་གཏོང་ཆེན་པོ་དང་པོ་དེ་བྱས་ནས་དོལ་རྒྱལ་བསྟེན་གསོལ་མཚམས་འཇོག་ཐོག་མིང་རྟགས་བསྡུ་རུབ་ཀྱི་ལས་འགུལ་དངོས་སུ་འགོ་བཙུགས་པ་ཐུབ་བྱུང་ནས་ལས་འགུལ་ལ་གྲུབ་འབྲས་སོན་བྱུང་སྐོར་དང་། དེ་བཞིན་དོལ་རྒྱལ་གྱི་གནད་དོན་དདང་འབྲེལ་བའི་ཐོག་བློས་གཏོང་ཆེན་པོ་གཉིས་པ་ཞིག་ཀྱང་བྱས་ཡོད་སྐོར། གདན་སའི་དགེ་བའི་བཤེས་གཉེན་དང་མཁན་པོ་རྣམས་ཀྱིས་ད་ཐེངས་ཀྱི་དཀའ་རྙོག་དང་འབྲེལ་བའི་ཐོག་ནས་མི་གཞན་གྱིས་ཁོང་ལ་ཤུགས་རྐྱེན་ཐེབས་ཡོད་ས་རེད་དགོངས་ནས་ཁོང་ལ་སློབ་གསོ་ཁ་ཏ་བྱུང་ཡང་། དེ་ལྟར་མིན་པར་རང་བསམ་གྱི་ཐོག་ནས་དམིགས་ཡུལ་ཞིག་གི་ཆེད་དུ་ཡིན་པ་ཞིབ་ཕྲའི་འགྲེལ་བརྗོད་བྱས་ཟིན་སྐོར་སོགས་བརྗོད་སོང་།།
གསར་འགོད་པ་བཀྲ་ཤིས་དོན་གྲུབ།